
הכנסת התשע-עשרה
נוסח לא מתוקן

מושב שלישי
<פרוטוקול מס' 427>
מישיבת ועדת הכלכלה
יום חמישי, כ"ג בשבט התשע"ה (12 בפברואר 2015), שעה 10:30
<סדר היום:>
<כללי תאגידי מים וביוב (ניתוק אספקת מים או שירותי ביוב), התשע"ה-2015>
נכחו:

<חברי הוועדה:> 
אבישי ברוורמן – היו"ר
יעקב אשר

חנא סוייד

איציק שמולי

ישראל אייכלר

תמר זנדברג

איתן כבל

אברהם  מיכאלי

אורי מקלב
<מוזמנים:> 
	אלון מסר
	–
	רכז מים וחקלאות באגף התקציבים, משרד האוצר

	רעיה עדני
	–
	רפרנטית מים, אגף התקציבים, משרד האוצר

	ענת בהט
	–
	עורכת דין בהנהלת האגף, האגף לסיוע משפטי, משרד המשפטים

	יפעת שרפלר
	–
	עורכת דין בסיוע המשפטי מחוז ירושלים, משרד המשפטים

	אפרת שרעבי
	–
	סגנית מנהלת שירות פרט ומשפחה, משרד הרווחה והשירותים החברתיים

	עירית גוטמן
	–
	מרכזת בכירה פניות ציבור, המשרד לאזרחים ותיקים

	עירית הן
	–
	מהנדסת ארצית למי שתיה, משרד הבריאות

	יעלה סרלין
	–
	עוזר ראשי ליועץ המשפטי, משרד הביטחון

	איתן ערן
	–
	ראש חטיבת הגנת הסביבה ותשתיות, משרד הביטחון

	דוד אסף
	–
	מנהל תחום סביבה בתעשייה, משרד הכלכלה

	דורון אברהמי
	–
	מנהל מינהל סביבה ופיתוח בר קיימא, משרד הכלכלה

	חנה מזור
	–
	לשכה משפטית, משרד הכלכלה

	חן כהן
	–
	מתמחה, לשכה משפטית, משרד הכלכלה

	עודד ברוק
	–
	יועמ"ש, המשרד לבטחון פנים

	אריאל סיזל
	–
	עוזר יועמ"ש, המשרד לבטחון פנים

	בן ציון
	–
	עוזר יועץ משפטי, המשרד לבטחון פנים

	אלון זסק
	–
	סמנכ"ל משאבי טבע, המשרד להגנת הסביבה

	ליאורה עופרי
	–
	עורכת דין של המשרד, המשרד להגנת הסביבה

	אלכסנדר קושניר
	–
	מנכ"ל הרשות ויו"ר המועצה, רשות המים והביוב

	גלעד פרננדס
	–
	סמנכ"ל בכיר כלכלה, רשות המים והביוב

	תמי שור
	–
	סמנכ"ל בכירה אסדרה, רשות המים והביוב

	חנה פרנקל
	–
	יועצת משפטית, רשות המים והביוב

	הילה גיל
	–
	מנהלת תחום הנדסה, רשות המים והביוב

	אפי דביר
	–
	ממונה על התאגידים, רשות המים והביוב

	יסמין סהר
	–
	ממונה יעוץ משפטי, רשות המים והביוב

	ציון נקש
	–
	עוזר סמנכ"ל היחידה הכלכלית, מרכז השלטון המקומי

	סלאח נסאר
	–
	מנכ"ל התאגיד, מיה קום, גליל תחתון, תאגידי מים וביוב



	אלי כהן
	–
	סמנכ"ל שרות לקוחות, הגיחון מפעלי מים וביוב ירושלים בע"מ, תאגידי מים 
וביוב

	קרן מנצור
	–
	מנהלת מחלקת אכיפה, הגיחון מפעלי מים וביוב ירושלים בע"מ, תאגידי מים וביוב

	יהודה סיסו
	–
	מנכ"ל, מעיינות העמקים בע"מ, תאגידי מים וביוב

	כהן אליעד
	–
	יועץ משפטי,  חב' הגיחון, תאגידי מים וביוב

	יוסף בן חמו
	–
	מנכ"ל תאגיד מי קריית גת, תאגידי מים וביוב

	נור אלדן
	–
	מנכ"ל התאגיד, תאגיד מי כרמל, תאגידי מים וביוב

	אסנת אביטל
	–
	ראש תחום איכות הסביבה, התאחדות התעשיינים

	רוית דינמז יחזקאל
	–
	יועצת משפטית, התאחדות התעשיינים

	דבי גילד-חיו
	–
	מקדמת מדיניות וחקיקה, האגודה לזכויות האזרח

	נירית מוסקוביץ'
	–
	דוברת הארגון, האגודה לזכויות האזרח

	אורי סבח
	–
	מתמחה, האגודה לזכויות האזרח

	גדי עמוס טוהר-שחר
	–
	פעיל, האגודה לזכויות האזרח

	רן מלמד
	–
	סמנכ"ל, עמותת ידיד

	פנינה בן - דוד
	–
	כלכלנית, התאחדות בתי המלון

	מוטי איצקוביץ
	–
	יועץ משפטי, התאחדות בתי המלון

	אורי נעמתי
	–
	מנכ"ל, ארגון עובדי הפלחה

	מרית לביא
	–
	חברת הנהלת העמותה, עמותת "כן לזקן"-קידום זכויות הקשישים

	אליהו יצחק
	–
	תושב העיר ירושלים, פורום מים

	אסתר צדוק
	–
	חברה בפורום מים

	יהודה גוטמן
	–
	עורך דין פרטי המייצג חייבים שנותקו

	ערן קפלן
	–
	מנכ"ל, info spot אינפוספוט-בעל אתר אינטרנט

	חובב אנגלסמן
	–
	אגף הרווחה, עיריית ירושלים

	יסכה הרן
	–
	סומכת ברווחה, עיריית ירושלים

	ליליאנה סירקיס
	–
	מנהלת היחידה לדיור וסיוע חומרי, עיריית ירשלים


<ייעוץ משפטי:>
אתי בנדלר
איתי עצמון
<מנהל/ת הוועדה:>
לאה ורון
<רישום פרלמנטרי:>
יפעת קדם
<כללי תאגידי מים וביוב (ניתוק אספקת מים או שירותי ביוב), התשע"ה-2015>
<היו"ר אבישי ברוורמן:>
בוקר טוב. ועדת הכלכלה תדון היום בכללי תאגידי המים. בוקר טוב לחברי הכנסת שמולי, זנדברג, אשר, מנהלת הוועדה לאה ורון, המשנה ליועץ המשפטי של הכנסת עו"ד בנדלר, עו"ד עצמון, הדובר ליאור רותם, כל נציגי רשות המים, בראשם אלכסנדר הגדול, אלכסנדר קושניר, כל נציגי המשרדים, העמותות למיניהן, רן מלמד, האגודה לזכויות האזרח, נציגי ציבור וכל מי שהיה שותף לשיח ולמאבק בנושא ניתוקי מים.
ועדת הכלכלה תדון היום בכללי  תאגידי המים העוסקים בניתוק אספקת מים, זאת לאחר שרשות המים קיבלה את עמדת הוועדה ולא תאפשר יותר ניתוקים למשקי בית. אני שמח שסוף סוף נשים קץ לחרפה של ניתוקי מים במדינת ישראל שפוגעים לרוב באוכלוסיות שאין ביכולתן לעמוד בתשלומים החודשיים. מדינה צריכה לגלות סובלנות וחמלה לאזרחיה. קראתי אתמול על האם המספרת כי אין מים למקלחת לבנה ששב מהצבא, על כך שאין מים לבלוע כדור. הלב נחמץ. אינני יכול לחשוב על זכות בסיסית וברורה יותר מאשר מים. לפי המותווה שהוסכם ויובא היום לאישור הוועדה, תוקם ועדה מייעצת למנהל רשות המים שבה יכהנו מומחים מתחום הרווחה לצד מומחה בביצוע מבחני הכנסה ומשפטנים. הוועדה תקבל פניות מתאגידים שירצו לנתק צרכנים ביתיים אחרי חוב שוטף של מעל 1000 שקלים. התאגידים יצטרכו להוכיח שניסו לגבות את החוב בכל האמצעים האחרים. הוועדה תבחן את כל החומרים. היא זו שתמליץ למנהל הרשות אם לאשר או לדחות בקשה לניתוק מים. 

אני רוצה להודות לכל העוסקים במלאכה אשר הביאו אותנו עד הלום: לאנשי רשות המים על שיתוף הפעולה והמחויבות לתהליך. אלכסנדר אתה הגבר, אבל 5 הנשים המדהימות שסביבך עשו את העבודה. אתה מקבל את הקרדיט. 

<אלכסנדר קושניר:>
בהכנעה.

<היו"ר אבישי ברוורמן:>
מנהיגות זה לתת לנשים, ונשים טובות, לעשות את העבודה. אני מודה לכם על שיתוף הפעולה והמחויבות לתהליך נוכח האתגרים שצצו במהלך הדרך. אני מודה לחבר הכנסת איתן כבל  - הוא לא נוכח - לחבר הכנסת איציק שמולי ולכל חברי הכנסת בוועדה. אני רואה פה את חברת הכנסת זנדברג.  יעקב אשר הוא יד ימיני בהרבה מאוד נושאים. את אחד הנושאים היינו צריכים לגמור. לצערי, הוא לא מתקדם כיוון שוועדת ההסכמות פוסלת על כל דבר. אמרתי שעד 17 במארס יש כל כך  הרבה נושאים שאפשר לגמור, אבל כל אחד מהאופוזיציה ומהקואליציה חושב שזה יקדם מישהו למערכת הבחירות ובגלל זה לא נותנים פה להעביר שום דבר. אני שמח שלפחות את הנושא הזה ועדת ההסכמות קיבלה. אני מודה לרן מלמד, סמנכ"ל עמותת ידיד, שהוא צוק איתן בכל המאבק הזה, לאגודה לזכויות האזרח ולכל שאר חברי הכנסת והארגונים אשר מחויבים וסייעו בקידום התהליך החשוב הזה. כמובן לצוות שלנו, בראשם המשנה ליועץ המשפטי עו"ד בנדלר, עו"ד איתן עצמון, שהשקיעו עשרות שעות ועבדו ביחד עם רשות המים כדי לנסח את הכללים. יישר כוח. אין צוות כמו ועדת הכלכלה. אני כבר מכיר את הכנסת. אני עוזב אותה ב-31 במארס. אין צוות בכנסת ישראל כמו הצוות של ועדת הכלכלה. 
מטרתנו היום היא לאשר כללים שיעשו אבחנה ברורה אחת ולתמיד בין מי שאין ביכולתם לשלם, לבין מפרי חוק בעלי יכולת שבוחרים שלא לשלם. הבחירות בפתח. הנוכחים כאן מבינים את החשיבות לסיים את המהלך היום, אחרת אין כל ביטחון שהכנסת הזאת עוד תוכל לאשר את הכללים. אז יעבור המהלך כולו לכנסת הבאה, יתבזבז זמן יקר וייגרם סבל מיותר. אבקש לקצר בהערות ככל שניתן. קיימנו פה כבר הרבה מאוד דיונים. לפנינו עבודה רבה. אנחנו כאן במטרה ברורה: לסיים את המשימה. אנחנו מיד נתחיל בקריאת הכללים, נעבור עליהם אחד אחד, הצבעה, כאשר ההערות תהיינה אך ורק לסעיפים. אין צורך יותר בהערות כלליות, כולן נשמעו. בסוף היום אנחנו רוצים כללים מאושרים ובשורה לכל הציבור בישראל. אני מאחל כי תהיה זאת גם נקודת פתיחה טובה וסימן דרך לכנסת הבאה אחרינו. הבה נתחיל. 

<אלכסנדר קושניר:>
כבוד היושב ראש וחברי הוועדה, אני רוצה להודות על המאמץ המשותף. היום מקריאים כללים משותפים. ציינת בצדק שזאת עבודת משותפת של אתי, של הצוות שלנו ושל חברי המועצה. את אותו מתווה מתחנו עד גבול היכולת שלנו. אתם הבנתם מה הצרכים שלנו. אני רוצה להודות לך אישית, כבוד היושב-ראש, על הסגנון הפרלמנטרי הלא כל כך נפוץ במקומותינו, להביע הערכה על המאמץ המקצועי והבנת הצד השני. אני מאחל לך הצלחה בחיים הנורמטיביים בחוץ, שתהיה בריא ותצליח. כמובן גם לאתי. עדכנו אותי כל הזמן על המאמץ המשותף ועל העבודה. רבותיי, אנחנו מתכוונים היום לסיים את המהלך הזה וללכת הלאה, למרות שמבחינת רשות המים אנחנו נכנסים לתקופה בלתי נודעת. חלק מהדברים נצטרך ללמוד תוך כדי.  העבודה נעשתה. ניגש לעבודה ולקריאה. תודה רבה.

<יסמין סהר:>
כללי תאגידי מים וביוב (ניתוק אספקת מים או שירותי ביוב), התשע"ה-2015

בתוקף סמכותי לפי סעיף 146 לחוק תאגידי מים וביוב, התשס"א-2001 (להלן  - החוק), ולעניין 

סעיפים 16,17 ו-19 לאחר התייעצות עם השר שלהגנת הסביבה, ובאישור ועדת הכלכלה של

הכנסת, קובעת מועצת הרשות הממשלתית למים ולביוב כללים אלה:
כאן אני חייבת לעצור ולעדכן שנוכח העדר המכתב לגבי קיום חובת ההיוועצות אנחנו היום נקריא ונצביע על כל הכללים, למעט סעיפים 16,17 ו-19 שהם מכוח סעיף 51. רק לגביהם יש צורך בחובת היוועצות עם השר להגנת הסביבה. לא נוכל להצביע עליהם בהעדר המסמך הזה.
<אתי בנדלר:>
זה אומר שסעיפים 16,17 ו-19 לא ייקראו כאן, לא יאושרו, וככל שהוועדה תגיע עד לסעיף האחרון ותאשר את הכללים, הם יאושרו למעט הסעיפים האלה שפשוט יושמטו מהנוסח הסופי של הכללים. ככל שיש הפניות אליהם, גם ההפניות יושמטו.
<לאה ורון:>
תסבירו לוועדה למה.

<אתי בנדלר:>
היא הסבירה.

<יעקב אשר:>
לא הייתה היוועצות עם השר?

<יסמין סהר:>
הייתה היוועצות, אבל אין את המכתב החתום.

<אתי בנדלר:>
זה רק לגבי השר להגנת הסביבה?
<יסמין סהר:>
אך ורק.

<היו"ר אבישי ברוורמן:>
זה ראש הממשלה.

<יסמין סהר:>
המינוי שלו פג.

<זמר בלונדהיים:>
המינוי של ראש הממשלה פקע בחצות.
<היו"ר אבישי ברוורמן:>
זאת אומרת שעכשיו יש חודשיים שאפשר לגנוב את הסביבה כי אין שר ואין מגן. 
<זמר בלונדהיים:>
גם אין סגן שר.

<חנה פרנקל:>
אנחנו לא נואשנו מהסיכוי כן להביא את האישור, כי ההיוועצות כן הייתה. יכול להיות שנבקש את אישור ועדת ההסכמות לדיון נוסף.
<היו"ר אבישי ברוורמן:>
כמו שאנחנו ביקשנו. ציינתי לפני שהיית פה שיש המון נושאים שיכולנו לגמור אותם. אנחנו פנויים. כמו שאני רואה כרגע, בוועדת ההסכמות לא יעבור שום דבר יותר. כל אחד חושב שזה אולי ישפר את מצב האחר בבחירות. 
<חנה פרנקל:>
עוד לא קיבלנו את האישור העקרוני. אולי.
<היו"ר אבישי ברוורמן:>
איתן יודע שאני צודק.

<יסמין סהר:>

מטרותיהם של כללים אלה הן:

(1) להסדיר את המקרים והתאנים לביצוע פעולת ניתוק אספקת מים כאמצעי
להבטחת תשלום חשבונות צריכה שוטפים של צרכנים, אך לא כאמצעי לגביית

חובות עבר;

(2) להסדיר את המקרים והתנאים לביצוע פעולת ניתוק אספקת מים או פעולת 
ניתוק שירותי ביוב בשל אי קיום הוראה או דרישה לפי סעיף 51 לחוק;

(3) להבטיח כי צרכן ביתי לא ינותק מאספקת המים בשל אי תשלום חובו, אלא אם
כן אישר זאת מנהל הרשות, בהתאם לכללים אלה;

(4) להבטיח שהחברה תעשה שימוש בסמכותה לבצע פעולת ניתוק אספקת מים 
באישור מנהל הרשות, תוך צמצום הפגיעה בצרכן במידת האפשר, תוך בחינת

האפשרות לעשות שימוש באמצעים חלופיים לפי כללים אלה ובכלל זה – הסדר 

תשלום, ובשים לב לחיוניותם של שירותי המים, בהתחשב בסוג הנכס, השירותים

הניתנים בו והיקף הפגיעה הצפויה להיגרם לצרכן. 

<תמר זנדברג:>
הערה ספציפית לסעיף (4). אדוני היושב-ראש, פתחת את הדיון באופן מאוד מעורר השראה ובאופן ששיקף את כל הדיונים המהותיים שהיו כאן עד כה. אמרת שהוועדה שמה באופן ברור שלא יהיו ניתוקי מים בגלל שמים היא זכות אדם, היא זכות יסוד. אני רוצה בחצי דקה, במאמר מוסגר לספר לכם אנקדוטה שקשורה ספציפית לסעיף 1(4). הייתי באיזה אירוע חברתי שבו פגשתי איזו עורכת דין מהסנגוריה הציבורית. היא ניגשה אלי ואמרה לי: "אני, בשיתוף החברים כאן, הצלתי חיים של אישה". כששאלתי אותה על מה מדובר, היא אמרה לי: "אני ייצגתי אם חד-הורית ל-4 ילדים שגנבה מים כי ניתקו לה את המים. היא התחברה פיראטית. עד עכשיו במצבים כאלה לא היה מה לעשות, היינו מודים באשמה ומבקשים הקלות בעונש בגלל נסיבות המקרה. אחרי שקראנו את הפרוטוקולים של הוועדה הזאת שעסקה בנושא, הלכנו לבית משפט והצגנו בפניו שוועדה בכנסת בעטה מכל המדרגות כללים לניתוקי מים, דחתה אותם ואמרה שלא יהיו ניתוקי מים כי זאת זכות בסיסית וזכות יסוד". אני חושבת שכדאי מאוד שבסעיף (4) או איפשהו בסעיף המטרות תבוא לידי ביטוי האמירה הזאת, עוד לפני שאנחנו הולכים לנסח כללים לניתוקי מים. 

<היו"ר אבישי ברוורמן:>
מה את מציעה קונקרטית?
<תמר זנדברג:>
אני מציעה שבסעיף (4) נתחיל עם אמירה שאומרת להבטיח את הזכות למים כזכות יסוד, כזכות אדם. כל הסיפא וכל זה אחר כך. קודם שיעוגן באמירה שהזכות למים היא זכות יסוד ואין ניתוקי מים, רק אחר כך הבטחת החוב, הכללים וכו'. מה כתוב כאן? "להבטיח שהחברה תעשה שימוש בסמכותה לבצע ניתוק אספקת מים באישור מנהל הרשות, תוך צמצום הפגיעה". זה שרוצים לצמצם זה ברור, אבל קודם כל שתהיה אמירה ערכית שמים היא זכות יסוד ואין ניתוקי מים. 
<יעקב אשר:>
אני רוצה להמליץ לחבריי חברי כנסת. האויב של הטוב הוא הטוב ביותר. אני חושב שנעשתה כברת דרך. צריך להגיד הרבה תודה ליושב-ראש הוועדה ולחברים שהוליכו את זה בדרך חתחתים.  אנחנו לא מרוצים מכל הדברים שנעשו. בהחלט שלא. אין לי ספק שיש הרבה מאוד הערות, הרבה מאוד דברים שנשארו פתוחים, אבל יש התקדמות גדולה מאוד. אם נסתכל כרגע לגבי האדם, לגבי האיש ליד הברז, הצלחנו למנוע הרבה מאוד דברים, הרבה מאוד עוולות במה שמגיע היום לדיון. יכול להיות שיהיו דברים שאפשר לתקן תוך כדי תנועה. אני מסכים איתך לגבי זכות יסוד, אבל זה מתחיל עם משרד המשפטים ועם זה שאומר ככה וזה שאומר ככה. אם כנים אנחנו ואנחנו רוצים להקל על האנשים - אנחנו נמצאים בדקה ה-90, אולי אפילו יותר מהדקה ה-90 -  בואו נעבור את השלב הראשון, נקל על האנשים, נעצור את האצבע הקלה על ההדק שהייתה בנושא הזה של ניתוקי מים, שזה דבר כל כך בסיסי כמו שהסברת אותו, ונעבור קדימה. בכנסת הבאה אפשר לעשות מקצה שיפורים כזה או אחר על הבסיס שאנחנו מעבירים היום, עם תיקונים קלים שאפשר יהיה להגיע אליהם עכשיו בשולחן. לעכב את זה או חלילה שהיום לא נסיים הכל וזה לא יגיע בסופו של דבר לביצוע, זה יהיה שכרו בהפסדו. ושוב, האויב של הטוב הוא הטוב ביותר. 

<תמר זנדברג:>
סעיף מטרות, חבר הכנסת אשר.
<אורי מקלב:>
אני רוצה להתייחס לפסקה הזאת שאומרת "תוך צמצום הפגיעה בצרכן במידת האפשר". אנחנו בוודאי מברכים על כל התקנות שאנחנו דנים בהן היום, אבל במשפט הזה יכול להיות שאנחנו מעקרים את כל מה שאנחנו רוצים לעשות. מה זה נקרא "במידת האפשר"? שהתקנות האלו יאפשרו לתאגיד המים לנתק את הצרכן משעה 8:00 בבוקר עד 17:00 אחר הצהריים. 

<היו"ר אבישי ברוורמן:>
מה אתה מציע?
<אורי מקלב:>
אנחנו מאפשרים לתאגיד שמנתק את המים להגיד שזה במידת האפשר. 

<היו"ר אבישי ברוורמן:>
תן לי ניסוח אלטרנטיבי.

<אורי מקלב:>
הניסוח האלטרנטיבי הוא להוציא את המילים "במידת האפשר", שלא יהיו ניתוקי מים כדי לגבות כספים. זה דבר שנוציא מהלקסיקון.  המילים "במידת האפשר" יעקרו לנו את כל מה שאנחנו רוצים לעשות. 
<חנא סוייד:>
אני חושב שמה שעומד בראש סדר היום שלנו הוא להעביר את הכללים האלה. זה חשוב מאוד. זה יעזור להרבה משפחות ולעסקים קטנים. אני אדבר עליהם כשנגיע אליהם. זה יעזור להם לנהל חיים תקינים, ללא החרב המתגלגלת הזאת של ניתוקי מים. יחד עם זה, אם זה לא מפריע, אם זה לא מעכב, אני מצטרף להערה למה צריך את כל הדבר הזה.  מדובר בזכות יסוד. המים זה זכות יסוד. 

<היו"ר אבישי ברוורמן:>
שימצאו ניסוח. קיבלתי.
<תמר זנדברג:>
אתה אמרת שאין ניתוקים, ואז כתוב "כללים לניתוק - -
<רן מלמד:>
אני רוצה להזכיר שכשהתחלנו את התהליך דובר על להגדיר קבוצות ספציפיות כקבוצות שיהיו חסינות לגמרי. אחרי זה, בעקבות העבודה של חבר הכנסת כבל, שלך ושל חבר הכנסת איציק שמולי,  הרחבנו את העניין. אני חושב שדווקא זה המקום להכניס לתוך הדבר הזה את הקבוצה המצומצמת, להגיד, אנחנו נותנים פטור או אנחנו מונעים ניתוק באופן כולל כי זאת זכות יסוד, אבל אנחנו מעגנים עוד יותר חזק בתוך הכללים את הזכות. 
<היו"ר אבישי ברוורמן:>
מה הניסוח ל-(4)?

<רן מלמד:>
יש סעיף (4) שהיה מוגדר בזמנו לכללים שנוסחו בשנת 2013. הוא דיבר על זה בצורה די טובה. 
<היו"ר אבישי ברוורמן:>
תקרא אותו.

<רן מלמד:>
הוא דיבר על אוכלוסיות מיוחדות שתהיינה חסינות מניתוקי מים. כתוב כך: "החברה לא תבצע פעולת ניתוק לנכס של צרכן ביתי אם התקבלה בעניינו חוות דעת מלשכת הרווחה או מגורם בעל מומחיות בתחום הרווחה הממליצה שלא לנתקו מאספקת מים.." את זה צריך להכניס פנימה. 
<אתי בנדלר:>
בסעיף מטרה?

<היו"ר אבישי ברוורמן:>
זה לא במטרה. זה יופיע אחר כך.

<רן מלמד:>
זה צריך להופיע, לדעתי, בצורה כזאת או אחרת בתוך סעיף המטרה.

<היו"ר אבישי ברוורמן:>
למרות שזה מופיע אחר כך.

<רן מלמד:>
כן, כדי  שיהיה ברור שהאוכלוסייה הזאת היא אוכלוסייה שיש עליה עוד יותר - -

<אלון מסר:>
זה לחזור אחורה.
<יסמין סהר:>
אני חושבת שהיום סעיף המטרות ממצה כל אחת ואחת מההתייחסויות.
<היו"ר אבישי ברוורמן:>
איך את לוקחת בכל זאת את ההערות שהיו כאן לשינוי נוסח?
<יסמין סהר:>
הכללים האלה באים להבטיח – זה רשום בסעיף קטן (3) -  כי צרכן ביתי לא ינותק מאספקת המים בשל אי תשלום חובו, אלא אם כן אישר זאת מנהל הרשות. אנחנו צריכים להבין, בניגוד לקונספציה הקודמת שהייתה לנו, שהיום צרכן ביתי אכן לא ינותק מאספקת המים בשל אי תשלום. מתי כן? קודם כל, הסמכות הופקעה מהתאגידים אגב החשש שלך. היא תהיה אך ורק באישור מנהל רשות המים. גם שם, לכשתוקם ועדה מייעצת, היא תבחן האם אותו צרכן - - אנחנו לא מדברים על אותה אוכלוסייה מוחלשת שתגיע לשם. 
<היו"ר אבישי ברוורמן:>
אלא על עבריינים בעלי יכולת.
<יסמין סהר:>
מי שיגיע לשם זה מי שיש לו יכולת כלכלית לשלם והוא מתחמק. אם נתקדם אחר כך בקריאת הסעיפים אתם תבינו שכל החשש שלכם הוא ריק מתוכן במקרה הזה, כי הכללים פה הם באמת מביאים למצב של כמעט אפס ניתוקים. 

<היו"ר אבישי ברוורמן:>
יסמין, הבנו. המטרה היא ברורה. באוכלוסיות מוחלשות אין ניתוקי מים, אצל אנשים בעלי יכולת  - אני זוכר שחבר הכנסת כבל התבטא אחרי שדיברנו על זה - שהם עבריינים, בהם יטפלו. למה לא ללכת ברוח של חברי הכנסת  שדיברו פה ולמחוק את המילים "במידת האפשר"?  
<יסמין סהר:>
אני אסביר מניין זה בא. יש לזה רציונל. 
<אתי בנדלר:>
זה לא מעלה ולא מוריד.

<היו"ר אבישי ברוורמן:>
אל תהיי קתולית יותר מהאפיפיור.  אנחנו נוריד את המילים "במידת האפשר". 
<חנה פרנקל:>
כשיש ניתוק זה סוג של פגיעה.

<רן מלמד:>
אני מציע שבסעיף הראשון נכתוב משהו שיעגן את הזכות או יקבע את המים כזכות יסוד. בואו פעם אחת נגדיר בכללים שאנחנו - -
<זמר בלונדהיים:>
אני לא בטוח שהמקום הראשון לעגן את המעמד של המים כזכות יסוד זה בחקיקת משנה . בחוק המים עצמו כתוב שכל אדם - -
<היו"ר אבישי ברוורמן:>
המשנה ליועץ המשפטי תומכת בנקודה של מר בלונדהיים. 

<אתי בנדלר:>
הזכות למים כזכות יסוד עוגנה בפסיקה בצורה מאוד ברורה. אני מסכימה שזה כאילו מצמצם את זה קצת אם אתה עושה את זה רק בכללי ניתוק.
<זמר בלונדהיים:>
אם היינו מתקנים את חוק המים, אולי זה היה המקום.
<היו"ר אבישי ברוורמן:>
איתן, אני מציע שלכנסת הבאה תיקח את זה.
<חנא סוייד:>
עוד מעט צריך יהיה לעגן את הזכות לאוויר.

<אתי בנדלר:>
זה לא שאי אפשר, מר מלמד. זה לא שזה יהיה לא ראוי. 

<חנא סוייד:>
בסעיף (3), העניין של עסקים קטנים שהם עתירי מים.

<היו"ר אבישי ברוורמן:>
נדבר על עסקים לחוד. אני לא אעלה כאן את העסקים. יהיה דיון לגבי העסקים. יגידו כן, לא, נדון, נראה מה אפשר לגמור.
<איתן כבל:>
נכון שאנחנו לא עוסקים פה בחקיקה ראשית, אבל גם לחקיקת משנה יש סוג של כוח שמכוון כלפי מעלה. חשוב העניין הזה. אני מתחבר למשפטנים, בוודאי לחברתי היועצת המשפטית של ועדת הכלכלה. אתה כיושב-ראש ועדה תצטרך להתייחס בנאום שלך לדברים ולהדגיש את העובדה שהנושא הזה מצריך בחקיקה ראשית הבהרה, התייחסות. אנחנו לא רוצים להקטין את ההתייחסות שלנו בעניין הזה. יש כאן אנשים.  צריכה להיות פנייה אליכם להביא את התיקון תוך התחייבות. יש כאלה שעברו פריימריז. הם יהיו פה. אנחנו נבוא לכאן. העניין הזה חשוב מאוד מאוד מאוד, לא נוותר עליו.
<חנא סוייד:>
אם לא בחקיקה ראשית, לפחות בחקיקת משנה. זה מה שהוא רוצה להגיד.
<היו"ר אבישי ברוורמן:>
תהיה כנסת הבאה. היא תעלה את זה לחקיקה ראשית. אנחנו מחזקים אותה. אני מעלה להצבעה את סעיף 1. אני מוריד את המילים "במידת האפשר".  

<יסמין סהר:>
על 1(2) אי אפשר להצביע בגלל סעיף 51. 
<היו"ר אבישי ברוורמן:>
אנחנו מצביעים על 1(1), 1(3) ו-1(4), ללא המילים "במידת האפשר". מי בעד? 

<לאה ורון:>
חברת הכנסת זנדברג מצביעה במקום חברת הכנסת מיכל רוזין.  חברי הכנסת שאינם יכולים להצביע יודעים.

הצבעה

בעד –  פה אחד
נגד – אין
נמנעים –אין 

אושר 

אנחנו עוברים לסעיף הגדרות 2. 
<יסמין סהר:>
בכללים אלה – 

"אתר אינטרנט" – אתר האינטרנט של הרשות הממשלתית למים ולביוב שכתובתו 

www.water.gov.il;

"דיגום" – דיגום שנערך לפי כללי שפכי מפעלים;

"הממונה לפי חוק החומרים המסוכנים" – ממונה כהגדרתו בחוק החומרים 

המסוכנים, התשנ"ג-1993;

"המנהל הכללי" – המנכל הכללי של חברה;

"הרשות הממשלתית" – הרשות הממשלתית למים ולביוב שהוקמה לפי סעיף

124יא לחוק המים;

"ועדה מייעצת" – ועדה שמונתה לפי סעיף 8;

"חוב נכס אחר" – חוב בעד אספקת מים או שירותי ביוב לגבי נכס אחר;

"חוב שוטף" – חוב לפי סעיף 5;

"חוק החברות" – חוק החברות, התשנ"ט-1999;

"חוק המים" – חוק המים, התשי"ט-1959;

"כללי אמות מידה" – כללי תאגידי מים וביוב (אמות מידה והוראות בעניין הרמה, הטיב

והאיכות של השירותים שעל חברה לתת לצרכניה), התשע"א-2011;

"כללי שפכי מפעלים" – כללי תאגידי מים וביוב (שפכי מפעלים המוזרמים למערכות 

ביוב), התשע"ד-2014;

"כללי התעריפים" – כללי תאגידי מים וביוב (תעריפים לשירותי מים וביוב והקמת

מערכות מים או ביוב), התש"ע-2009;

"כללי חישוב עלות" – כללי תאגידי מים וביוב (חישוב עלות שירותי מים וביוב 

והקמת מערכת מים או ביוב ), התש"ע-2009;

"מט"ש, "ממונה שפכי תעשייה", "שפכים אסורים" – כהגדרתם בכללי שפכי

מפעלים;

"מיצוי הליכי גביה" – הפעלת כל סמכויות הגבייה לפי פקודת המסים (גביה), לפי 

חוק ההוצאה לפועל, התשכ"ז-1967 או לפי דין אחר, בהתאם למדיניות אחידה

בעניין גביית חובות, שפרסמה החברה לפי כללי אמות המידה;

"נכס אחר" – נכס או מקרקעין שצרכן אינו זכאי לשלם לגביו תעריף בעד כמות 
מוכרת ליחידת דיור, כהגדרתה בכללי חישוב עלות;

"נס של צרכן ביתי" – נכס שצרכן ביתי זכאי לשלם לגביו תעריף בעד כמות מוכרת 

ליחידת דיור, כהגדרתה בכללי חישוב עלות;

"צרכן" – כהגדרתו בכללי אמות המידה;

"צרכן ביתי" – צרכן הזכאי לתעריף בעד כמות מוכרת ליחידת דיור כהגדרתה בכללי

חישוב עלות, לרבות כל אדם המתגורר עימו בנכס והנמנה על מספר הנפשות המוכרות

לפי אותם כללים, ביחד או לחוד;

"פעולת ניתוק אספקת מים" – פעולה המונעת אספקת מים לנכס;

"פעולת ניתוק שירותי ביוב" – פעולה המונעת הזרמת שפכים מהנכס למערכת הביוב;

"רישיון הפקה" – כמשמעותו בסעיף 23 לחוק המים;

"תקופת חיוב" – כהגדרתה בכללי אמות המידה;

"תקופות חיוב רצופות" – שתי תקופות חיוב עוקבות לפחות;

"תקופות חיוב לסירוגין" – שתי תקופות חיוב לפחות מתוך שש תקופות חיוב רצופות.

<אתי בנדלר:>
אני רוצה לוודא שכל ההגדרות האלו הן רלוונטיות גם ללא הסעיפים שמוצע להשמיט, דהיינו סעיפים 16,17 ו-19. מט"ש וכללי שפכי מפעלים רלוונטיים גם ללא הסעיפים האלה?  

<יסמין סהר:>
לא. 

<אתי בנדלר:>
הוועדה לא יכולה לאשר אותם.  

<יסמין סהר:>
אני אגיד על מה אין אפשרות להצביע. יש את "מט"ש", את "ממונה שפכי תעשייה" ואת "שפכים אסורים" - כהגדרתם בכללי שפכי מפעלים;
<אתי בנדלר:>
מוחקים את ההגדרה הזאת. כל יתר ההגדרות הן רלוונטיות גם - -?
<יסמין סהר:>
כן.
<אתי בנדלר:>
"מיצוי הליכי גבייה" – הפעלת כל סמכויות הגבייה לפי פקודת המיסים (גביה), לפי חוק ההוצאה לפועל, או לפי דין אחר, בהתאם למדיניות אחידה בעניין גביית חובות, שפרסמה החברה לפי כללי אמות מידה". בשיחותנו הבנתי שהכוונה במילים "או לפי דין אחר" היא להנחיות שהרשות תפרסם להפעלת הליכי גבייה. יכול להיות שהרשות תכתיב לתאגידי המים בהמשך באיזה הליכי גביה לפעול כך שהבחירה לא תהיה כפי שמבוצעת היום שכל תאגיד מחליט האם לפעול על פי פקודת המיסים (גביה) או לפי חוק ההוצאה לפועל, אלא שיפורסמו הנחיות על ידי הרשות. אני מציעה שבמקום "או לפי דין אחר", שאנחנו לא יודעים כרגע במה מדובר, נוסיף אחרי המילים "שפרסמה החברה לפי כללי אמות המידה" את המילים "ובכפוף להנחיות להפעלת הליכי גבייה של הרשות".
<יסמין סהר:>
אנחנו סיכמנו את הנוסח הבא: "ובכפוף להוראות הרשות לעניין הליכי גבייה".  

<אתי בנדלר:>
בסדר, ובכפוף להוראות הרשות לעניין הליכי גבייה.
<אתי בנדלר:>
נמחקות המילים "או לפי דין אחר".
<יסמין סהר:>
במקום.

<רן מלמד:>
אחת הבעיות הגדולות בגביית החובות, ואנחנו עוד נגיע לזה אחר כך, זה השימוש בפקודת המיסים (גבייה). אני מציע לנסות לעשות פעולה  קצת מהפכנית. אני מציע להוריד את המילים "לפי פקודת המיסים (גבייה)". אני מציע להשאיר את זה  בנוסח המשולב של מה שהצעתם.

<יסמין סהר:>
אין אפשרות.

<רן מלמד:>
 כדי שהתאגידים לא יפעלו, אלא לאט לאט יתקדמו. 

<יסמין סהר:>
זה חוק תאגידי מים.

<רן מלמד:>
אני יודע. צריך לטפל גם שם, אבל אפשר להתחיל לטפל גם פה. ברמה הצהרתית אפשר להתחיל לטפל גם פה בלהגיד שאין יותר גבייה בצורה הזאת של פקודת המיסים (גבייה).
<היו"ר אבישי ברוורמן:>
עו"ד בנדלר, אפשר לעשות דבר כזה?

<אתי בנדלר:>
הייתי מאוד רוצה לעשות את זה. אני מאוד לא אוהבת את פקודת המיסים (גבייה). אדוני יודע שכל אימת שבחוק חדש הוצע להחיל את פקודת המיסים (גבייה) אני התנגדתי לכך, אבל מה לעשות שחוק  תאגידי מים וביוב כנוסחו היום קובע  בסעיף 39 שעניינו גבייה, שפקודת המיסים (גבייה), להוציא סעיף 12 שבה, תחול על תשלומים והוצאות כאמור בסעיף קטן (א) כאילו היו מס כמשמעותו בפקודה האמורה. הוראה זאת תחול כל עוד החברה היא חברה בשליטת רשות מקומית כהגדרתה בסעיף 59(ב). החוק היום מתיר להם לגבות לפי פקודת המיסים (גבייה).
<תמר זנדברג:>
לא צריך לחזור על הדרקוניות של פקודת המיסים (גביה). אני הולכת קונקרטית. העובדה שפקודת המיסים (גביה) מופיעה פה מחייבת את הרשות על פיה. האם בתקנות האלו נוכל לומר שהגביה תהיה לפי דין הרשות, לפי כל דין או אפילו שלא נאמר כלום? זה שזה קיים בחוק המים זה יישאר שם, אבל לא תהיה את החובה האקטיבית שמתווספת כאן לפעול לפי פקודת המיסים (גביה), יישאר שיקול דעת לרשות.
<דבי גילד-חיו:>
בעניין פקודת מיסים (גביה) כולם מסכימים שזו פקודה ארכאית, מאוד דרקונית. כשאנחנו באים לגבות מאוכלוסיות מוחלשות שירותים מהסוג הזה אסור לנו להשתמש בזה. אני לא רואה משפטית שום בעיה להחריג לגבי גבייה מסוימת את השימוש. זה שבחוק תאגידי מים נקבע שהם יכולים להשתמש בכל מגוון הכלים האלה זה נכון, אבל אפשר כאן לקבוע שאם קבענו לגבי האוכלוסיות האלו שאסור לנתק להן, האוכלוסיות האלו, מן הסתם, גם אסור לנקוט נגדן אמצעי גביה דרקוניים.  אפשר בתוך הכללים לקבוע שמי שנקבע לגביו בוועדה - -
<היו"ר אבישי ברוורמן:>
מה הניסוח כאן?
<דבי גילד-חיו:>
שלגבי מי שנקבע לגביו בוועדה שהוא לא יכול להיות מנותק בגלל שלא יכולים לנתק לו, יגבו את החובות  שלו רק בהוצאה לפועל, לא לפי פקודת המסים (גביה).
<היו"ר אבישי ברוורמן:>
אני רוצה למצוא דרך שלא תפגע מבחינה משפטית.
<ענת בהט:>
יש אופציית ביניים. יש הנחיות היועץ המשפטי לממשלה. הן מתייחסות לגבייה מינהלית בהליכי ארנונה של המועצות המקומיות. 
<קריאה:>
זה מה שהיא תעשה.

<ענת בהט:>
בדיוק, היא תפנה. היא תקבע את ההנחיות שיחייבו את כל תאגידי המים. היא  תקבע איזה שהוא נוסח. גם לנו יש עמדה עקרונית לגבי פקודת המיסים (גביה).  

<היו"ר אבישי ברוורמן:>
יש איזו דרך. ברור לנו שמבחינה פרקטית אנחנו מוציאים את האוכלוסיות המוחלשות, לכן גם הסיפור לגבי כללי הגבייה הם אחרים.  האם אפשר מבחינה משפטית לנסח משהו?

<יסמין סהר:>
יש.

<היו"ר אבישי ברוורמן:>
תנו לנו פתרון. אל תהיו ראש בקיר.

<יסמין סהר:>
אני רוצה להסביר עוד לפני שאני אגש להצעה. תאגידי המים והביוב מחויבים לפעול גם על פי הנחיות היועץ המשפטי לממשלה בעניין הזה.  מהרגע שהם באים לפעול על פי פקודת מיסים (גביה) שהוענקה להם על פי חוק, הם אמורים לפעול לאור ההנחיה הזאת.
<זמר בלונדהיים:>
הנחיית היועץ לעניין אופן העיסוק בפקודת המיסים (גביה) חלה על גופים שמחויבים לעמדת היועץ המשפטי לממשלה. תאגידי המים והביוב והרשויות המקומיות לא מחויבים לעמדת היועץ, לכן זה לא חל עליהם ישירות. הכוונה בלהחיל את זה דרך הוראות מנהל הרשות  היא לקבוע הוראות ברוח הנחיות היועץ שייקבעו בתיאום איתנו. היועץ המשפטי לממשלה מנחה לעניין זה. מה נחשב מיצוי זאת סוגיה מורכבת, לכן יהיו הוראות בעניין הזה שיהיו דומות להנחיית היועץ המשפטי לממשלה. 

לגבי השאלה העקרונית אם אפשר להחריג את זה, אני חושב שלא. אם רוצים לתקן את החוק זה סיפור אחר. סעיף 39 עצמו כורך ביחד, הוא אומר שהיא יכולה לנקוט את האמצעים הדרושים לפי פקודת המיסים (גביה). אותו סעיף מדבר גם על ניתוקי מים. החוק, למרבה הצער, ראה את האפשרות הזאת כקיימת. אני לא חושב שנכון להוציא את זה באופן גורף, כי צריך לזכור שפקודת המיסים (גביה) תשמש לגבות גם מאותם סרבנים, אלה שיש להם.

<היו"ר אבישי ברוורמן:>
אני רוצה הצעה אופרטיבית. להוציא את חבר סויד ואותי, אני חושב שכולם יהיו פה בכנסת הבאה. חלק מהדברים יצטרכו להיות מתוקנים יותר מאוחר. האם אפשר לעשות תיקון לרוח הזאת כאן?

<יסמין סהר:>
כן, ניתן לקבל את ההצעה של חברת הכנסת זנדברג באופן כזה שהוא לא ינקוט לפי פקודת המיסים (גביה) או לפי הליכים מכוח הוצאה לפועל, אלא שמיצוי הליכי הגבייה יהיו בהתאם להוראות הדין ובכפוף להוראות הרשות לעניין הליכי גבייה בעניין הזה.
<איתן כבל:>
תמר, אני מפחד מזה עוד יותר. זה כאילו אתה משאיר את זה פה בעמימות אבל בלי משים מרחיב את היריעה.
<יסמין סהר:>
החשש פה היה שהתאגידים - -
<איתן כבל:>
אני מציג את החשש שלנו.

<יסמין סהר:>
יש לך רגולטור שמפקח.

<היו"ר אבישי ברוורמן:>
חבר הכנסת כבל, מה המלצתך? להשאיר את זה כמו שזה ולתת לכנסת הבאה לפעול בנושא הזה, או להחליט?
<דבי גילד-חיו:>
להחריג את מי שאי אפשר לנתק לו.
<יסמין סהר:>
אין אפשרות כזאת.

<אתי בנדלר:>
אם את לא מזכירה את חוק ההוצאה לפועל ולא את פקודת המיסים (גביה), ואת כותבת את המילים "לפי כל דין", את כאילו צמצמת אבל בעצם הרחבת, כי אני לא יודעת איזה עוד דינים יאפשרו. אני הייתי מבקשת מראש הרשות שיצהיר בפני הוועדה מתי הוא יפרסם הנחיות לתאגידי המים והביוב לגבי הפעלת הליכי גבייה. זה בעצם החלק החשוב בעניין הזה.

<אלכסנדר קושניר:>
מכיוון שבאתי מעולם שמילה זו מילה, אנחנו נעשה מאמץ במהלך שנת 2015 - אני שוקל כל מילה - להשלים את ההוראות האלו. אני מייצג כאן לא רק את רשות המים, גם את מועצת רשות המים.
<היו"ר אבישי ברוורמן:>
אתה יכול לתת לי תאריך?
<אלכסנדר קושניר:>
אני לא יכול.
<איתן כבל:>
כל מילה פה נשקלת. אדוני היושב-ראש, כאן, לצערי, כאשר אומרים מחר מתכוונים לעוד חודש, כשאומרים בעוד חודש מתכוונים שזה יהיה בשנה הבאה, כשאומרים בשנה הבאה מתכוונים בסוף שזה יהיה בקדנציה הבאה. תשים את הדברים בצורה ברורה, דבר דבור על אופניו. אנחנו הולכים ביחד, מתקדמים עקב בצד אגודל יחד איתכם. אם לא, אני בטוח שחברי הכנסת לא יתנו לזה לברוח מתחת לידיים שלהם. אני לא יודע מה יהיה בקדנציה הבאה. הדברים צריכים להיות ברורים.
<היו"ר אבישי ברוורמן:>
יש לך הצעה קונקרטית, עו"ד בלונדהיים?
<זמר בלונדהיים:>
מכיוון שגם אנחנו לא הכי מרוצים מהשימוש בפקודת המיסים (גביה), המנגנון שחשבנו עליו לאור מגבלת החוק הוא בזה שהתאגידים יהיו חייבים לקבוע מדיניות אחידה שתפורסם. הרעיון הוא שהציבור, דרך הרשויות המקומיות שהן בעלות שליטה בתאגידים, יגידו: "סליחה, למה הוא החליט שהוא בכללים האלה משתמש רק בהוצאה לפועל ואתה בפקודת המיסים (גביה)"? אני חושב שההסדר שעשינו הוא הכי טוב שאפשר במגבלות החוק. אם יתקנו את החוק, אני אשמח. 
<היו"ר אבישי ברוורמן:>
מה אתה ממליץ?

<זמר בלונדהיים:>
אני מציע להשאיר את זה עם ההוראות של מנהל הרשות שייצקו את התוכן. 

<לאה ורון:>
הוויכוח הוא על המועד שמנהל הרשות יפרסם את ההוראות. את זה ביקש חבר הכנסת כבל לדעת.

<איציק שמולי:>
אני רוצה להגיד משהו לעו"ד בלונדהיים. תראה, בכל פעם בשנה וחצי האחרונות שהדבר הזה התנהל והשארנו פתח וואקום הדבר הרע קרה. אין לי שום רצון ואין לי שום ספק שאם נשאיר את הוואקום גם בנקודה הזאת, זה יקרה גם הפעם. נתת דוגמה לגבי המדיניות האחידה. זה בסדר שאתם אומרים את זה עכשיו בקול רם.  זאת לא הייתה העמדה פה לפני שנה וחצי. לפני שנה וחצי הצד הזה של השולחן חי בשלום עם זה שכל תאגיד עשה מה שהוא רצה. כמו שאמר חבר הכנסת כבל, צריכה להיות פה התחייבות מפורשת יותר וכוונה ברורה יותר. לגבי מה שהוצע על ידי האגודה לזכויות האזרח, אני חושב שיש פה רוב ללכת נגד, אבל תגידו מה אתם רוצים לעשות. 
<היו"ר אבישי ברוורמן:>
אני  מציע את התאריך של 1 בספטמבר.
<אלכסנדר קושניר:>
לא. אני מתחייב להביא את הכללים האלה לאישור מועצת רשות המים עד 31 בדצמבר, עד סוף השנה הנוכחית.  

<היו"ר אבישי ברוורמן:>
אני חושב שדצמבר זה דבר טוב, אבל ספטמבר זה עוד יותר טוב. זה גם ראש השנה.  אנחנו נצביע על 1 בספטמבר?  

<אתי בנדלר:>
לא, אין הצבעה.

<דבי גילד-חיו:>
התוכן הרבה יותר חשוב מהמועד. מה הם מתחייבים להביא בספטמבר? להחריג את מה?
<היו"ר אבישי ברוורמן:>
עו"ד בנדלר, תתני לי את הניסוח.

<אתי בנדלר:>

הוועדה מאשרת את ההגדרה "מיצוי הליכי גבייה" כפוף לכך שמנהל הרשות יתחייב להעביר לאישור המועצה הנחיות או כללים בדבר הפעלת הליכי גבייה על ידי כל תאגידי המים והביוב לא יאוחר מ.., כאשר הוועדה תקבע את התאריך.
<היו"ר אבישי ברוורמן:>
15 בספטמבר.
<אלכסנדר קושניר:>
אני אמרתי את מה שאמרתי. מכיוון שאנחנו רק בהתחלת הדיון ויש לי תחושה, למרות שהיינו סגורים ומתואמים, שיהיו עוד דברים נוספים - - מכיוון שיש סבירות לא מבוטלת שאני אצטרך לחזור עם הדברים האלה למועצת רשות המים, אני מציע בשלב זה לרשום את ההערות האלה בצד, אחר כך נראה מה קצב היכולת שלנו להתמודד עם זה.
<יסמין סהר:>
כשמכפיפים את עצם ההגדרה - -
<אתי בנדלר:>
אני מסכימה. הוועדה מאשרת, והיא רושמת בפניה את ההתחייבות של ראש הרשות. 
<היו"ר אבישי ברוורמן:>
אני אעלה להצבעה את הסעיפים, להוציא את הסעיפים הלא רלוונטיים בגלל הגנת הסביבה. אני רושם בפניי שהוועדה דורשת מראש הרשות להביא את ההנחיות והכללים בדבר הפעלת הליך הגבייה עד ה-15 בספטמבר.
<יסמין סהר:>
אנחנו לא יכולים עד ה-15 בספטמבר. ביולי אוגוסט מועצת רשות המים כמעט ולא מתכנסת.  
<היו"ר אבישי ברוורמן:>
היא תתכנס.
<יסמין סהר:>
אין אפשרות מעשית כזאת.

<היו"ר אבישי ברוורמן:>
מה, היא לא יכולה להתכנס? ואם הייתה מלחמה?

<יסמין סהר:>
כבוד היושב-ראש, זה לא ישים עד ה-15 בספטמבר.
<לאה ורון:>
ביקשה הוועדה שהוא יתחייב להעביר למועצה.

<יסמין סהר:>
בשביל להתחייב להעביר למועצה - -

<היו"ר אבישי ברוורמן:>
עם כל הכבוד, אי אפשר לכנס? יושבים אנשים שמנתקים להם את המים. מה קורה? לא יכנסו את המועצה ביולי אוגוסט כי כולם בחו"ל? יכנסו. זאת קצת בושה. 
<אלכסנדר קושניר:>
זה הולך להתפוצץ.

<היו"ר אבישי ברוורמן:>
בשם כל חברי הכנסת שהם חברי הוועדה אני דורש שעד ה-15 בספטמבר יגישו את הדברים האלה. אנחנו מצביעים עכשיו על סעיף 2, על סעיף ההגדרות. מי בעד ההגדרות עם התיקונים?
הצבעה

בעד –  פה אחד
נגד – אין
נמנעים –אין 

אושר
אנחנו עוברים לסעיף 3 – סמכות החברה לגבות החוב. 

<יסמין סהר:>
סמכות 

אין בפעולה או באי פעולת החברה לניתוק אספקת מים או לניתוק שירותי 

החברה לגבות
ביוב לפי כללים אלה כדי לפטור את הצרכן מתשלום מלא חובותיו לחברה

החוב

או לגורע מסמכות החברה לפעול לגביית החוב בכפוף לכל דין.
<היו"ר אבישי ברוורמן:>
מי בעד?
הצבעה

בעד – פה אחד
נגד – אין
נמנעים –אין 

אושר
סעיף 4 – סרבן תשלום.
<יסמין סהר:>
סרבן תשלום הוא צרכן שאינו משלם את החוב השוטף כמשמעותו בסעיף 5

ושהוועדה המייעצת השתכנעה שהוא אחד מאלה:

(1) צרכן ביתי שלאחר שנמסרה לו הודעה לפי סעיף 24, לא העביר
לידי החברה המספקת מים או שירותי ביוב את מספר תעודת הזהות

שלו ואת פרטי כתובת מגוריו כפי שמופיע ברישומי רשות האוכלוסין,

ההגירה ומעברי הגבול, לצורך הפעלת הליכי גביה כנגדו;

(2) צרכן ביתי שהמנהל הכללי, או עובד החברה שהמנהל אצל לו 
את סמכותו לעניין זה, החליט כי הוא בעל יכולת כלכלית מספקת

לתשלום חשבונות המים והביוב השוטפים כאמור בסעיף 7(א)(6). 

<איציק שמולי:>
אתם יכולים להסביר את הפרוצדורה בסעיף 4(1), באלו נסיבות הצרכן הביתי צריך להעביר את אותם פרטים?

<יסמין סהר:>
על-מנת לגבות חובות מצרכני מים אנחנו אמורים לקבל פרטי זיהוי, לא משנה כרגע מי אותו צרכן. ככל שלא שילמת את חובך, וככל שתאגיד ירצה להפעיל איזה שהוא הליך גבייה, בין אם זה חוק הוצאה לפועל, פקודת המיסים (גביה), שירותי גבייה מינהליים, הוא חייב תעודת זהות של הצרכן. קיבלנו לא מעט מידע מתאגידים לגבי אוכלוסיות מסוימות שאינן מעבירות את פרטי הזיהוי שלהן לחברה, כגון כתובת מגורים עדכנית או תעודת זהות, זאת על מנת להתחמק מתשלום אותו חוב. אותו צרכן  יקבל את החסינות מניתוק מים, אבל מצד שני לא ימסור לך פרטים בשביל שתנסה לגבות ממנו.  
<איציק שמולי:>
איך התאגיד מחבר מישהו בפעם הראשונה? 
<יסמין סהר:>
אנחנו מודעים לכך שיש היום צרכנים שמגיעים לתאגיד מים וביוב והתאגיד נמנע מלקחת מהם פרטי זיהוי. הצרכן אומר: "אני גר ברחוב שלומציון המלכה 13". זה מספיק לצורך חיבור אותו צרכן לשירותי אספקת המים.  הוא לא מספק את מספר תעודת הזהות שלו על מנת שאני אוכל להפעיל כנגדו הליכים.  הוא יכול להמציא לי כל מספר שהוא. אם אני אנסה להפעיל הליכים, זה יחזיר לי void. 
<הילה גיל:>
לפעמים זה גם עניין שהוא קיבל את מסד הנתונים שהיה בעירייה כמו שהוא. לפעמים גם להם לא היה.
<אלכסנדר קושניר:>
הרוב האבסולוטי של הצרכנים זה מה שמופיע בעיריות. אין נתונים.  לא צריך אם זה עובד. ברגע שאנחנו נתקלים במצב שמסרבים לתת פרטים אנחנו יודעים מה התוצאה.
<רן מלמד:>
הסעיף הזה נשמע לי מאוד מוזר. זה נראה כמו סעיף של "פישינג". אם יש לכם שם של בן אדם או כתובת, תפנו למשרד הפנים ותוציאו את הנתונים. אם אתם חושבים שהנתונים לא נכונים, אתם יכולים לעשות דברים אחרים.  יש פה סוג של "פישינג" שאתם עושים על אוכלוסייה. אני לא מבין את המטרה.  אני מאוד אשמח לדעת את המספרים של האנשים שאתם רוצים לנתק ולא מצליחים לזהות.  יש פה אמירה שאני חושב שהיא אמירה קשה מבחינת הפגיעה שיכולה להיות בפרטיות ובאוכלוסייה.
<יסמין סהר:>
זה לא אנחנו. מדובר בתאגידי המים. 

<רן מלמד:>
זה לא משנה. 

<יסמין סהר:>
בוודאי שזה משנה. יש פה הבדל מהותי. 
<רן מלמד:>
תאגיד המים יכול כמו כל אדם להתקשר.
<יסמין סהר:>
אני יכולה מחר בבוקר להתקשר למשרד הפנים ולבקש את הפרטים של רן מלמד?
<רן מלמד:>
כמובן. 

<אלון מסר:>
למה שרן מלמד לא יספק את הפרטים שלו?

<רן מלמד:>
לא אמרתי שרן מלמד לא צריך לספק את המידע, אבל אתה הופך את אספקת המידע לכלי שלפיו תקבע אם לנתק לי מים או לא לנתק לי מים.  אני חושב שזה לא בסדר. 

<תמר זנדברג:>
אני מצטרפת לדברים של רן מלמד. ההגדרה של סרבן תשלום הוא סרבן תשלום, לא סרבן מסירת מידע. זה שני דברים שונים לחלוטין. אפשר לשאול מה הבעיה בלמסור מידע, אבל כשאנחנו עוסקים בפרטיות ובמסירת מידע אנחנו מתחילים הפוך. קודם כל, אנחנו מניחים שהמידע והפרטיות שייכים לאדם, לצרכן. זו גם זכות יסוד, היא מוכרת גם במקומות אחרים. דבר שני, מדובר באוכלוסיות שלפעמים חוששות מהרשויות מכל מיני סיבות אחרות שלא קשורות למים עצמם. לפעמים מדובר באוכלוסיות שמסתתרות מביטוח לאומי, מנושים בשוק הפרטי ודברים מהסוג הזה. אני מציעה להשמיט או לחדד יותר את הנושא הזה של המידע, לא להפוך סרבן תשלום לאדם שסירב למסור מידע . 
כל הרעיון של הכללים האלה הוא שתהיה ועדה מייעצת. בסעיף (2) מפנים לצרכן ביתי שהמנהל הכללי או עובד החברה החליט שהוא בעל יכולת כלכלית מספקת.  כל הרעיון היה שגורם רווחה, גורם של שירותים חברתיים הוא זה שיקבע את יכולת התשלום. חזרנו לשאלה של מי מחליט.
<רן מלמד:>
מה זה "בעל יכולת כלכלית מספקת"?

<תמר זנדברג:>
כל הרעיון היה שתהיה ועדה.

<אלון מסר:>
לגבי צרכן שלא העביר פרטים מעולם אבל משלם חשבון אין שום בעיה, לא ינתקו אותו בגלל שהוא לא העביר פרטים. הכל מתחיל בזה שצרכן לא משלם חשבון. אז התאגידים פונים ואומרים לו להעביר את הפרטים. מדובר בפרטים בסיסיים של כתובת, תעודת זהות. התאגידים לא מעבירים את הפרטים האלה לשום גורם אחר, הכל נשאר בידי התאגיד, על מנת שהוא יכול לעשות מאמץ מינימאלי לגבייה של החוב הקיים. מספיק שתספק את הפרטים כדי שאוטומטית תיכנס לעולם שבו אסור לנתק אותך. עצם העברת הפרטים מכניסה אותך לעולם של הדיונים מול הוועדה המייעצת. 

<תמר זנדברג:>
אנחנו מבינים את הכוונות הטובות. תבינו שמדובר פה באוכלוסייה - -
<אלון מסר:>
אי אפשר לדרוש מיצוי הליכי גבייה לפני שנגיע לניתוק בלי שיש לתאגיד את הפרטים המינימאליים לגביית החוב. הכוונה שהצרכן יעביר את הפרטים המינימאליים לתאגיד. התאגיד יצטרך אחרי זה לעשות כל מה שהוא יכול כדי לגבות. רק אם זה לא עובר, זה עובר לוועדה המייעצת שתבחן את כל הסוגיה. 
<הילה גיל:>
יש כאן את הנושא של ההודעה לפי סעיף 24. סעיף 24 פונה לצרכן ואומר לו: "בוא אתה, בלי איום ובלי כלום, תיתן לי את הפרטים שלך". לא באים ישר ופונים לרשויות לחפש,  אלא פונים לצרכן: "בטובך תיתן. אם אתה לא רוצה לתת, יש פה איזה שהוא טעם לפגם למה אתה לא רוצה לתת וגם לא משלם". צריך להבין שהתאגידים צריכים בסופו של דבר לגבות את הכסף, כי אחרת כולנו נשלם את זה.

<היו"ר אבישי ברוורמן:>
גם רן וגם אתה אמרתם בכל הדיונים שאנחנו מבדילים בין אוכלוסיות מוחלשות לאנשים שהם בעלי יכולת והם בעצם עבריינים. בעידן של המידע הכללי שממילא קיים, מה הבעיה?
<רן מלמד:>
אני אנסה להסביר על התהליך שנוצר פה שאני חושב שהוא לקוי. אני חושב שהסעיף הזה לא צריך להיות. אני אסביר מדוע. אני סבור שכל מי שצורך מים, כמו כל מי שמתחבר לחברת חשמל או לכל מקום אחר, צריך לספק את הפרטים שלו, בין אם הוא לא משלם באיזה שהוא שלב, בין אם הוא משלם. התפקיד של התאגידים זה לעדכן באופן שוטף את מאגרי המידע שלהם על כלל הצרכנים שלהם, לדאוג שיהיה להם את המידע. זה לא קשור בכלל לנושא הניתוקים. הדבר הזה בכלל לא צריך להיות כאן בשום צורה.
<תמר זנדברג:>
אני חושבת שההערה שלך נכונה. הרעיון הוא להפריד בין אוכלוסיות מוחלשות לאוכלוסיות שהן סרבניות תשלום בגלל עבריינות. הנושא של הסתתרות מהרשויות, הנושא של חשש ממסירת פרטים מאפיין דווקא אוכלוסיות מחולשות. בדיוק בסעיף הזה עלול להיווצר בלבול בין האוכלוסיות המוחלשות לאוכלוסיות הסרבניות. את הסרבניות צריך לרדוף, רשויות האכיפה צריכות לרדוף. אם דופקים בדלתה של אם חד הורית שחייבת לזה, חייבת לזה, יש לה בעיה מול ביטוח לאומי ואולי אפילו מול נושים פרטיים, אז מה שמפריד בינה לבין הגנה מניתוק זה דווקא מסירת הפרטים. היא תצא נפגעת שלא בכוונה. השאלה איך פותרים את זה.

<ישראל אייכלר:>
אדוני היושב-ראש, למרות שיש דרמה גדולה מאוד בוועדת בחירות, ולא הלכתי לשם, ראיתי חשיבות לבוא לוועדה הזאת בגלל הנושא. אני חושב שהייתה רוח בוועדה בראשות פרופסור אבישי ברוורמן ואנשי הצוות. אני רוצה להביע את צערי על זה שאתה לא תמשיך להיות איתנו פה. אני אגיד לך גם מדוע. אני לא צריך להחניף לך, אתה לא תכניס אותי לאוניברסיטה שלך. הסיבה היא שהכנסת על 120 חבריה נבחנת על פי רמת האישיות שלהם. ככל שיש יותר אנשים כמו פרופסור אבישי ברוורמן, כך החשיבות שלנו עולה, ככל שיחסרו לנו אנשים כאלה, כך המעמד של הכנסת ירד. אתם יודעים שכשהמעמד של הכנסת יורד, המחיר הוא השיח הציבורי הכללי. אני מצטער שלא תהיה איתנו. אחרי שראיתי שאתה פה, אמרתי שביום כזה ובדיון כזה אני רוצה להיות איתך. 
הרוח בוועדה לגבי הנושא הזה של ניתוק מים הייתה שזה דבר בלתי אנושי לאותם אנשים שאין להם את הכסף לשלם. לא מנתקים לאנשים שאין להם את הכסף לשלם. נותרה רק קבוצה אחת או אנשים בודדים שכולנו מסכימים שצריך לנתק להם. מדובר במי שיש לו ולא רוצה לשלם. זה בריון. עם בריון מדברים בניתוקי מים. חץ ממנו אסור לנתק מים לאף אדם שאין לו איך לשלם. אסור להקשות עליו. אני רוצה שיהיה כתוב בסעיף הזה כך: "צרכן ביתי שלאחר שנמסרה לו הודעה לפי סעיף 24, לא העביר לידי חברה המספקת מים את תשלום צריכת המים". מה אתם מטילים עליו להביא תעודת זהות, פרטי כתובת, רישומי אוכלוסין, הגירה, מעברי גבול בכל הליכי הגבייה נגדו?  בסעיף השני שלאחר מכן, כדי להבטיח שאתם עוסקים רק באנשים שאתם רוצים לעסוק בהם וצריכים לעסוק בהם, צריך לכתוב: "צרכן ביתי שהמנהל הכללי, או עובד החברה החליט כי הוא בעל יכולת כלכלית מספקת לתשלום חשבונות המים והביוב השוטפים". סעיף (2) מכסה את זה שהמים ינותקו למי שלא רוצה לשלם. כל הסעיף הקודם, כמו שאמרה חברת הכנסת זנדברג, עלול לפגוע דווקא באותם אנשים שאין להם לשלם והם צריכים להתחמק מאיזה שהוא מקום. אני מציע, אדוני היושב-ראש, למחוק את רוב הסעיף, להשאיר רק את המילים "לא העביר לידי חברה המספקת מים את תשלום צריכת המים". 
<תמי שור:>
אדוני היושב-ראש, אני מאוד מקווה שהדיון הזה נובע מחוסר הבנה, לא מדברים אחרים, כי אני פשוט חושבת שהסעיף הזה הוא הבסיס של ההסכמות שעליהן הבאנו את ההסדרה הזאת. אני אסביר בהמשך למה שאמרת קודם. רוב רובה של אוכלוסיית מדינת ישראל משלמת עבור מים, מחייבים אותה. מדובר באוכלוסייה שממלאת את מה שהיא צריכה למלא במקרה הזה. חלק מהאוכלוסייה הם אנשים חסרי יכולת כלכלית מוחלטת בשביל לשלם.

<היו"ר אבישי ברוורמן:>
עליהם אנחנו אומרים שאסור יהיה לנתק אותם.
<תמי שור:>
לצערנו, בעולם האמיתי קיימת אוכלוסייה לא זניחה שלא שייכת לא לקבוצה הראשונה ולא לקבוצה השנייה.
<היו"ר אבישי ברוורמן:>
תמי, את יכולה לתת לי על פני זמן סטטיסטיקה, סדר גודל?  סרבני מים שיש להם יכולת ולא משלמים כי הם מצפצפים על השלטון, בריונים כאלה, איזה אחוז זה מתוך האוכלוסייה הזאת?

<תמי שור:>
האחוז הממוצע של הגבייה בכל בארץ עומד על 92%. אם אנחנו לוקחים בחשבון שאחוזים בודדים יהיו בסדר גודל של חסרי יכולת תשלום בכלל, לדעתי אנחנו מדברים על סדר גודל של 5%.

<היו"ר אבישי ברוורמן:>
5% עבריינים בעלי יכולת.
<תמי שור:>
למה אני אומרת 5%? למה הדבר הזה יכול לעלות עכשיו? אני לא רוצה להיכנס לסוגי האוכלוסייה הספציפיים, לא למקומות ספציפיים, למרות שיש מאפיינים באוכלוסיות שונות לגבי הנושא הזה. אני אבוא ואגיד שיש, לצערנו, בין תושבי מדינת ישראל אנשים שיש ביכולתם לשלם, אבל כדי לא לשלם הם ינצלו כל פרצה שעומדת ברשותם בשביל לא לאפשר לספק השירותים לבוא ולגבות מהם את הכסף. הנושא הזה  מתייחס למקרה שיבוא בן אדם ובאופן מודע מראש ובכוונה להרע לא יציג את הנתונים שלו כדי לא לאפשר לתאגיד לחייב אותו בכסף. מה קורה כאן? נניח שבא בן אדם כזה שלא נותן את הפרטים שלו. התאגיד לא בהכרח יודע אם האדם הזה נזקק או לא נזקק. הוא לא מנתק אותו ממים. שימו לב, לא רשום פה שאת האדם שלא נתן את תעודת הזהות שלו מנתקים ממים. אם הוא משלם, הוא בכלל לא נכנס הנה,  הוא בכלל לא בר ניתוק, אף אחד לא מפנה אליו את הכלי הזה. לבן אדם שמשלם לא פונים.
<ישראל אייכלר:>
לא דיברתי על מי שמשלם.
<תמי שור:>
אם לא מקבלים את הזיהוי של האדם, זאת אומרת, האדם מנע מהתאגיד לקבל את הזיהוי שלו על מנת שיחייבו אותו בכסף, התאגיד יהיה רשאי במקרה כזה להעביר אותו לוועדה. זה מה שהדבר הזה אומר. הוועדה תבוא ותשקול. אם הוא חסר יכולת, הוא לא ינותק, אבל אם יש דברים אחרים, אז כן. זה אחד מהאמצעים שמאפשרים לתאגיד לגשת לוועדה. זה לא נשמע לי בלתי ניתוקי.
<תמר זנדברג:>
למה התחלתם עם הסרבן ולא עם הנזקק?
<היו"ר אבישי ברוורמן:>
כבר אמרנו שזו טעות. אנחנו לא נשנה את ההסדרים עכשיו. אי אפשר להפוך סדרי עולם עכשיו. אני מסכים שההיגיון היה אחר. כרגע אנחנו מדברים על הסרבנים שהם בעלי יכולת. אתי, מה ההמלצה שלך?
<קרן מנצור:>
בל נשכח שלאדם שלא נותן לי את הפרטים שלו אני לא יכולה לעשות אכיפה מינהלית ואכיפה משפטית. גם לא הוצאה לפועל. אני לא יכולה לעשות לו שום דבר. אם בן אדם יכול היום לתת לחברה סלולארית את הפרטים שלו, על אחת כמה וכמה לתאגיד מים.
<תמר זנדברג:>
לא עוסקים פה באנשים שיכולים לתת וצריכים לתת פרטים.  זאת בדיוק המטרה שלנו. הרעיון הוא שאותם אלה שעבורם מניעת הניתוק מיועדת, שזה הנזקקים, עלולים כאן להיפגע. 

<אתי בנדלר:>
אני מבינה את הקושי. גם אני הערתי בהתחלה שמי שלא מוסר פרטים זה לאו דווקא סרבן תשלום, זה סרבן מסירת פרטים. קיבלתי בסופו של דבר את עמדת רשות המים. אני הייתי ממליצה לוועדה כן לקבל את זה, כי בסופו של דבר מדובר על שני צדדים: אחד נותן שירות, השני מקבל השירות שאמור לשלם עבור אותו שירות. הוא מקבל את השירות. הוא לא מוכן למסור את הפרטים הבסיסיים שלו, שזה אומר שם פרטי, שם משפחה, כתובת ותעודת זהות, כדי לאפשר לחברה לבדוק אם אפשר להפעיל נגדו אמצעי גבייה, לראות מי הוא, מה הוא. אם הוא מסרב לתת את הפרטים האלה, אי אפשר לומר שהוא לא סרבן תשלום כדי להתחיל את התהליכים נגדו הלאה, כדי לבדוק.
<איציק שמולי:>
יש היום את היכולת לתאגידים לדבר ולקבל מידע ממשרדים אחרים?

<קרן מנצור:>
לא. אני חייבת שיהיה לי שם מלא ותעודת זהות מלאה כדי לדעת את הפרטים.
<רן מלמד:>

אפשר ללכת עם זה בצורה החיובית ולהעביר את זה, אדוני. הבעיה הגדולה תהיה איך מנוסחת הבקשה. אם הבקשה תהיה מנוסחת בצורה כוחנית כזאת שתגרום לאנשים להתחפר - -
<היו"ר אבישי ברוורמן:>
מה אתה מציע שנכתוב כאן?

<רן מלמד:>
אתה מכיר אותי כבר מוועדות קודמות, מדיונים אחרים. אני מציע להוסיף את המילים "בשפה פשוטה וברורה" אחרי המילים "לפי סעיף 24". אם תסבירו את משמעות המסירה, לא תהיה בעיה.

<היו"ר אבישי ברוורמן:>
מקובל. הערה קונסטרוקטיבית. מי בעד 4(1) עם התיקון?
הצבעה
בעד –  פה אחד
נגד –  אין
נמנעים – אין 

אושר
4(2). 

<איציק שמולי:>
אני הולך עם העניין של הסעיף הקודם, אבל אני מבקש להבין את השרירותיות של הסעיף הזה.  יש פה הפנייה גם לסעיף אחר. ממה שאני מתרשם, וקראתי את הסעיף האחר, נוצר פה איזה בית דין שדה של אותו מנהל. אולי תסבירו את התהליך של סעיף (2). 

<יסמין סהר:>
הכוונה בסעיף הזה היא סך הכל לבוא לקראת הצרכן, שלא כל תאגיד מחר בבוקר יעביר בקשות למנהל רשות המים לנתק צרכן. בוא תעשה בדק בית בתוך הבית שלך, תפנה לצרכן ותגיד לו: לא שילמת לי את חוב המים מזה כך וכך חודשים, החוב עומד על סך כך וכך, בכוונתי לפנות בעניין הזה למנהל הרשות, לקבל את אישורו לנתק אותך. דע לך, יש לך 21 ימים לפנות אלי, לתאגיד המים, ולהגיד "אל תנתק אותי, אני מסכן. אני מעביר לך את הפרטים. אני מוכן להגיע להסדר תשלומים. אני גם נותן לך איזה מסמכים שתרצה בשביל להראות את אותו קושי שאני חי בו". אותו מנהל תאגיד, לא סתם עוד עובד בתאגיד אלא המנכ"ל  או עובד בכיר שהמנהל הכללי אצל לו את סמכותו לעניין זה,  בוחן את המצב של אותו צרכן על בסיס הנתונים שהצרכן בחר להביא. הצרכן יכול להביא מה שהוא רוצה, אנחנו לא כופים עליו, כי יש פה עניין של חוק הגנת הפרטיות.
<רן מלמד:>
זאת התנהלות משפטית.

<יסמין סהר:>
אני אשווה. זה בדיוק כמו שצרכן מבקש היום שיכירו בו כחייב מוגבל באמצעים בלשכות ההוצאה לפועל. שם מפשיטים את אותו צרכן. פה אנחנו לא מבקשים הפשטה, אנחנו בסך הכל מבקשים איזה שהוא בסיס ראיתי מינימאלי לזה שאכן אתה נמצא בתוך אותה אוכלוסייה מוחלשת. ככל שהצרכן יבחר להביא את זה והמנהל הכללי יתרשם שהוא אכן חסר יכולת, הצרכן הזה מעוגן. ככל שהמנהל הכללי יחשוב שיש לו יכולת כלכלית, הדבר היחיד שהוא יעשה זה יעביר בקשה למנהל הרשות על-מנת שתדון ועדה מייעצת עם גורמים בלתי תלויים.
<רן מלמד:>
אחרי ששמעתי את ההסבר אני די נדהם. בהוצאה לפועל, ברשות האכיפה והגבייה מי שמבצע חקירות יכולת אלה רשמים שהם אנשים עם סמכויות משפטיות. פה אנחנו לוקחים פקיד שהוא אפילו לא פקיד ממשלתי, הוא איש פרטי. אנחנו לא יודעים מי הוא. לא  כתוב אפילו שהוא יהיה בכיר. זה יכול להיות כל עובד.
<יסמין סהר:>
לא.

<רן מלמד:>
כתוב. 

<יסמין סהר:>
בסעיף ההגדרות כתוב עובד בכיר. 

<רן מלמד:>
כתוב עובד החברה, לא כתוב אם בכיר או לא בכיר.

<היו"ר אבישי ברוורמן:>
זה יתוקן.

<רן מלמד:>
הוא מסוגל לקבל החלטה על פי שיקולים שלא ניתנים לבדיקה מוקדמת בשאלה למי יש יכולת כלכלית ולמי לא. 

<היו"ר אבישי ברוורמן:>
מה אתה מציע?

<רן מלמד:>
אני חושב שהסעיף הזה לא יכול לעמוד בכלל. כל המטרה היא להביא את זה לוועדה. אם החלטתם שהוא סרבן כי הוא לא רצה לתת לכם את הפרטים, תעבירו אותו לוועדה המייעצת.
<יסמין סהר:>
הוא עובר. זה אותו דבר.
<רן מלמד:>
אני חושב שלא צריך לקשור את הדבר. אני חושב שאין לכם סמכות חוקית ומוסרית לבוא ולקבוע למישהו אם יש לו יכולת כלכלית או אין לו יכולת כלכלית.

<איציק שמולי:>
אדוני היושב-ראש, מה שמפריע פה, לדעתי, זה השרירותיות. ממה פחדנו קודם? מה היה אחד הדברים שהפריע לנו קודם? שמנהל אחד של תאגיד החליט ככה בכרמיאל, מנהל אחר החליט ככה בירושלים. אני מבין היטב שלא זאת הכתובת שאומרת לנתק. הוא בסך הכל מעביר את זה לוועדה. קשה לנו עם  העובדה שאין עדיין כללים ברורים שמראים לפי אלו אמות מידה אותו מנהל קובע מה היא יכולת כלכלית. 

<רן מלמד:>
בעיקר אם הוועדה תסתמך על אותה החלטה.
<ישראל אייכלר:>
האם אפשר להחליף את המילים "המנהל החליט" במילים "שהמנהל טוען כי הוא בעל יכולת כלכלית"? הוועדה הרי דנה בעניין. זה מה שהם אומרים. איך היא דנה? לפי מה שאומר המנהל. המנהל חושב, הוא לא מחליט. אין לו סמכות סטטוטורית להחליט. 
<חנה פרנקל:>
זאת החלטה, אבל לא מספיקה.
<ישראל אייכלר:>
הוא חושב, הוא טוען. צריך פה איזו שהיא מילה אחרת. 
<קריאה:>
סובר.
<אתי בנדלר:>
אני מציעה שני תיקונים שהם לדעתי השמטה בנוסח של הפיסקה. אחד, צרכן ביתי שהמנהל הכללי או עובד בכיר של החברה שהמנהל אצל לו את סמכותו.  התיקון השני הוא אחרי המילים "כי הוא בעל יכולת כלכלית מספקת" להוסיף את המילה "לכאורה".  

אחד התיקונים שאנחנו הצענו, ואני מקווה שיאומצו על ידי הוועדה, גם קיבלתי את הסכמת הרשות לכך, שהחייב לא יהיה חייב למסור את פרטיו בדבר מצבו לחברה. הוא לא יהיה חייב. זאת תהיה  אופציה שלו להחליט אם למסור לחברה, או להחליט להעביר את הפרטים אך ורק לוועדה כדי להגן על פרטיותו. בהנחה שיש לחברה כבר את הפרטים האישיים שלו והוא לא משלם לה בפועל, היא צריכה לומר לו: דע לך שננתק אותך, אלא אם כן תוכיח לכאורה שאין לך יכולת כלכלית לשלם את חובותיך. כדי להוכיח שאין לך יכולת כלכלית לשלם את חובותיך, אתה רשאי להעביר לנו פרטים כדי להוכיח זאת, או להעביר לוועדה ישירות את הפרטים. מה עושה הצרכן כשהוא מקבל הודעה כזאת? הוא אומר: "אין לי יכולת כלכלית, הנה הפרטים", או שהוא אומר: "אין לי יכולת כלכלית, אני אעביר לוועדה". איך זה בפועל קורה? נניח אנחנו הולכים על האופציה הראשונה שהוא החליט מרצונו לחשוף את יכולותיו או את מצבו הבריאותי בפני החברה - אני מתעקשת על זה שלא תהיה עליו חובה לעשות את זה - והתאגיד חושב שעם רמת הכנסות כאלו הוא כן יכול לשלם את החובות שלו. מנהל התאגיד או עובד בכיר שמנהל התאגיד הסמיך לכך קובע שלכאורה הוא בעל יכולת כלכלית והוא מעביר את הבקשה לוועדה. אופציה שנייה היא שמנהל התאגיד או עובד בכיר השתכנע שהוא חסר יכולת כלכלית לשלם. בזה נגמר, אין ניתוק ולא עוברים הלאה. האפשרות השלישית זה שהצרכן אומר: "אני באמת חסר יכולת כלכלית לשלם בגלל סיבות שונות, אבל אני לא רוצה לפרט את הסיבות האלו בפניכם". התהליך הוא כזה שמנהל החברה בנסיבות כאלו קובע שלכאורה הוא בעל יכולת כלכלית כי זה תנאי להעברת הבקשה למנהל הרשות,  ומנהל הרשות מעביר את הבקשה לוועדה המייעצת. החייב מעביר את הפרטים שהוא רוצה להעביר לוועדה המייעצת, כאשר אז מתקבלת ההחלטה של מנהל הרשות. זה מעוגן כאן בנוסח כזה או אחר. זה התהליך שמעוגן בכללים האלה. מה שלא מעוגן, ובזה הוועדה תצטרך לדון, זה אם צריכים לקבוע אמות מידה לוועדה המייעצת איך להחליט. זה בסעיף אחר. 

<רן מלמד:>
למה לא פשוט להגיד שהסרבן יהיה צרכן ביתי שסירב להעביר נתונים באמצעות החברה לוועדה המייעצת? למה צריך להכניס את הפקיד עם שיקול דעת? למה אי אפשר שהפקיד יגיד לאותו אדם - -
<היו"ר אבישי ברוורמן:>
אם ההערה של חבר הכנסת אייכלר לגבי סובר או משהו כזה מקובלת, אני מקבל את התיקון הזה. אני חושב שזה עונה על הדברים.
<יסמין סהר:>
אין בעיה. 

<אתי בנדלר:>
סבר.
<יסמין סהר:>
יש לנו פה 3 שינויים. יש את העניין שהוא סבר, יש את העניין של עובד בכיר של החברה ואת העניין שהוא בעל יכולת כלכלית מספקת לכאורה. 
<היו"ר אבישי ברוורמן:>
עם כל התיקונים האלה אנחנו מעלים את הסעיף להצבעה.
<רן מלמד:>
איפה נכנסת הזכות שאתי דיברה עליה?
<אתי בנדלר:>
זה בהמשך. אני עבדתי על בסיס הנוסח שהועבר אלי. הצעתי את התיקונים בסעיפים הרלוונטיים.  לא עשיתי כאן מהפיכה. 
<היו"ר אבישי ברוורמן:>
אנחנו מצביעים על סעיף 4(2). מי בעד?
הצבעה

בעד –  פה אחד
נגד – אין
נמנעים –אין 

אושר
סעיף 5 – חוב שוטף.
<יסמין סהר:>
(1) חוב שוטף של צרכן ביתי הוא החוב בעד אספקת מים או שירותי ביוב, לרבות בדרך
של הערכת צריכה כמשמעותה בסעיפים 8 ו-9 לכללי אמות המידה, כפי שנרשם 

בהודעת החיוב, ולמעט:

(1) הוצאות גבייה, אגרות וריבית ובכלל זה ריבית פיגורים כמשמעותה 
בסעיף 31 לכללי אמות המידה;

(2) חובות שעליהם הוגשה בקשה לבירור חשבון לפי סעיפים 34,43 ו-52א
לכללי אמות המידה וטרם ניתנה בה החלטה;

(3) חוב בשל צריכה חריגה מאוד כהגדרתה בכללי אמות המידה, ולמעט 
החוב בעד הצריכה הרגילה כהגדרתה בכללי אמות המידה.

(2) לעניין חוב הנוצר בשל הפרת הסדר תשלום שנקבע לצרכן לפי סעיף 32 לללי
אמות המידה, יראו אותו כחוב שוטף או כחלק מחוב שוטף, ובלבד שההפרה 

נמשכת מעל שתי תקופות חיוב רצופות החופפות או הסמוכות לתקופות החיוב

המנויות בסעיף 7(א)(2).

<אורי מקלב:>
סעיף 5(3) הוא סעיף חשוב מאוד, כי הוא סעיף מיוחד שמשקף את העבודה בוועדה. אתה הורית לרשות המים לבחון את הנושא שבא לידי ביטוי כאן בוועדה על ידי צרכנים רבים שהם לא אוכלוסייה מוחלשת, הם אוכלוסייה רגילה. בעקבות חוב מים או צריכת מים סמויה, צריכת יתר חריגה שהם לא ידעו עליה  ולא הייתה להם שליטה עליה,  הם מגיעים לחשבונות של 2000,3000,50000 ויותר. יושבת כאן סגנית המנהל של חברת הגיחון. זה יכול להגיע להרבה מאוד כסף. זאת לא אוכלוסייה מוחלשת. אנחנו לא מדלגים עליה. בגלל חריגה הם צריכים להתמודד עם חוב גדול.  גם לאוכלוסייה הזאת אנחנו לא מנתקים את המים. 

<חנה פרנקל:>
זה מה שכתוב.
<היו"ר אבישי ברוורמן:>

הוא נותן את ההצהרה של הוועדה באותו נושא. 

<אורי מקלב:>
זה סעיף שהעלינו, ליבנו אותו. נתת לאנשים לדבר. יש לנו כאן הישג שהוא לא פחות מההישגים האחרים. מדובר באוכלוסייה מאוד מאוד גדולה שקשה לה.

<היו"ר אבישי ברוורמן:>
אוכלוסייה נורמטיבית.

<אורי מקלב:>
אנחנו לא מנתקים להם מים. למה הייתם צריכים להוסיף את המילים "חריגה מאוד"?  מה זה נקרא חריגה? חריגה זה 50% מעל הצריכה. 

<קריאה:>
הגדרה של חריגה מאוד היא 200%.

<אורי מקלב:>
למה צריך להוסיף עוד מילה? אם אני ארצה מחר לשנות ולהגיד שצריכה חריגה זה 40%, לא 50%, למה אתם צריכים להשתמש במילים "חריגה מאוד"?   תכתבו את המילים "חריגה כהגדרתה בכללי אמות המידה".
<ישראל אייכלר:>
יש לי הערה לגבי המילים "הערכת צריכה". חוב שוטף של צרכן ביתי הוא החוב בעד אספקת מים או שירותי ביוב. המילים "לרבות בדרך של הערכת צריכה" עלולות ליצור מצב שהעריכו שהוא צרך כשהוא לא צרך. הוא לא צריך לשלם.
<הילה גיל:>
יש לנו בכללי אמות מידה תנאים מאוד מאוד ברורים להערכת צריכה. יש לנו הגדרות ברורות מתי בכלל ניתן לעשות הערכת צריכה. אלה תנאים מאוד מאוד מוגבלים. אין לנו בכללי אמות המידה אפשרות לעשות דילוג יזום, דהיינו לא לקרוא. זה רק כאשר אין אפשרות בכלל. 
<איציק שמולי:>
על איזה סעיפים את מדברת?

<הילה גיל:>
סעיף 8 ו-9 לכללי אמות המידה. סעיף 8 מדבר על כל התנאים שבהם אתה כן יכול לבצע הערכת צריכה, שזה מד תקול או מד שהוא 0, זאת אומרת שלא נרשמה בו צריכה. סעיף 9 אומר איך לבצע את הערכת הצריכה.
<ישראל אייכלר:>
אני יודע שיש הרבה הערכות צריכה. 

<הילה גיל:>
לא. זה ממש בתנאים מאוד מסוימים ולזמן קצוב. סעיף 8 ממש מדקדק. אין דבר כזה דילוג יזום. אין דבר כזה שמד נשאר תקול ואפשר לעשות לו הערכות עד מתי שהוא רוצה. זו רק תקופה אחת. זה מאוד מאוד ברור ומאוד מאוד מצומצם. 

<היו"ר אבישי ברוורמן:>
כולנו בעד הצמצום. 

<הילה גיל:>
לגבי הנושא של צריכה חריגה מאוד . יש הבדל בין צריכה לצריכה חריגה מאוד. צריכה חריגה היא עד 150% מהמצב הרגיל שלך. אם זה נזילה, זה לא נכנס כי זה הכרה בנזילה. כאשר אנחנו מדברים על צריכות מאוד מאוד גדולות מדובר בצריכות  של מעל 200%.

<אורי מקלב:>
מה קורה אם הצריכה הזאת היא רק 150%?
<הילה גיל:>
אם זאת נזילה, זה מוכר לך.
<אורי מקלב:>
איך אתם בודקים את זה? אדם מקבל פתאום 6000 שקל חשבון מים.  אתם רואים מה היה בתקופה הקודמת בשנה שעברה. אם הצריכה שלו הייתה רגילה או הייתה בעוד 20% או 30%, אתם לא מחשבים את זה כצריכה חריגה,  אבל אם הוא עבר את ה-50%, דהיינו שבפעם הקודמת זה היה 2000 ועכשיו זה 3000,  אתם במקרה הזה מתייחסים אליו כמו אל צריכה חריגה, יש לו את ההנחות אם הוא מביא את האישורים. האם זה נכנס להגדרה הזאת?

<הילה גיל:>
לא. זה רק צריכה חריגה מאוד, מעל 200%.

<אורי מקלב:>
אנחנו דיברנו על זה שהרבה צרכנים מקבלים לפתע - -
<היו"ר אבישי ברוורמן:>
בית משותף שאחד פתאום - -
<איציק שמולי:>
האם לגבי הערכה לפי כללים 8, ו-9 יש לצרכן השגה? 

<יסמין סהר:>
בוודאי.

<איציק שמולי:>
זה נכנס לסעיף 5(2)? 

<יסמין סהר:>
חד משמעית. 52א זה לעניין ההשגה גם על הערכות צריכה. לגבי הסעיף של צריכה חריגה מאוד. חבר הכנסת מקלב ביקש בשנה שעברה את הסעיף הזה. אנחנו חשבנו שהוא מבורך. הסעיף הזה בא להגן על כל אותם מקרים בהם לצרכן הייתה נזילה  ובעדה הוא זכאי עכשיו לתיקון חשבון המים. אני לא מדברת כרגע על אוכלוסייה מוחלשת. נניח שהגיעו אורחים בסוף השבוע לביקור שגרמו לצריכת המים לעלות ב-50%,60% ו-70%. זה עדיין לא אומר בפועל שאתה עכשיו עם נזילה. כאשר אתה רוצה לבוא ולהכיר בצרכן בנזילה שלו, אתה צריך שתהיה לך איזו שהיא כמות בסיסית שחרגה.  

<אורי מקלב:>
התאגידים עובדים היום על 50% יותר.  זאת ההנחיה. 
<יסמין סהר:>
אני לא מצליחה להבין מה זה "עובדים על 50% יותר"?

<אורי מקלב:>
כשצרכן מגיע עם צריכת יתר של 50% מהתקופה הקודמת, רואים את זה. אם הוא מביא את כל המסמכים הנדרשים, כמו אישור של אינסטלטור שתיקן - -
<יסמין סהר:>
זאת לא נזילה.

<אורי מקלב:>
למה זאת לא נזילה?

<הילה גיל:>
מ-50% ואילך הוא מקבל על זה.

<אורי מקלב:>
הוא לא משלם על צריכה חריגה. הוא מקבל את המחיר של הקוב הרגיל, לא את המחיר של הקוב הגבוה, דהיינו 7 וחצי שקלים ולא 10 וחצי שקלים. זה ההסדר שהגעתם אליו. עדיין נשאר לו חוב גדול. אדם שקיבל חשבון של 10 אלפים שקל יקבל 2000,3000 שקל הנחה. את כל ה-7000 שקלים, כאשר החשבון הרגיל שלו הוא 500 שקלים,  הוא יצטרך לשלם מכיסו. 

<יסמין סהר:>
זאת צריכה חריגה מאוד.
<אורי מקלב:>
דיברנו על זה שלא ננתק אותו. זאת צריכה חריגה שעומדת בכללי אמות המידה של היום. למה הוספתם את המילה "מאוד"?

<אלכסנדר קושניר:>
אנחנו מסכימים להוריד את המילה "מאוד". 

<איציק שמולי:>
לגבי הסכום שיש בו מחלוקת. לפי כללים 8 ו-9 ביצעתם הערכה. הצרכן בא ואומר: לא היו דברים מעולם. האם הדבר הזה, אחרי שהוא נותן את ההשגה שלו, זה חוב שוטף או דבר שעומד בעינו?
<יסמין סהר:>
זה לא חוב שוטף.
<איציק שמולי:>
נניח שבבניין ברמת גן התקבלה צריכה משותפת בגובה של 20 אלף שקל. הדיירים אומרים שהם לא יודעים במה מדובר. האם לפי מה שרשום ב-5(א) המשמעות היא שהסכום הזה של 20 אלף שקל  נכנס תחת קטגוריה של חוב שוטף, או שזה סכום שעומד בעינו?
<יסמין סהר:>
זה אומר שאותם 20 אלף שקלים לא ייחשבו כחוב שוטף, ובלבד שאותם צרכנים בנכס פנו לרשות המים ואמרו: בואו נברר את הסוגיה הזאת.
<יפעת שרפלר:>
הגדרת חוב שוטף מאוד בעייתית. אם אנחנו קוראים את הכללים לאורכם, אנחנו מבינים  שחוב שוטף הוא לא חוב שוטף. אם מדברים על שתי תקופות חיוב רצופות אך לא בהכרח אחרונות, זה לא בהכרח חוב שוטף.  

<היו"ר אבישי ברוורמן:>
מה את מציעה?

<יפעת שרפלר:>
להגדיר חצי שנה. גם הפרת הסדר תשלום, שזה גם מהווה חוב שוטף, זה בעצם לא חוב שוטף, כי זה הסדר תשלום חוב עבר. צריך לוודא שחוב שוטף הוא החוב האחרון לתשלום, כי במידה והוא שילם את החשבונית האחרונה זה כבר לא חוב שוטף.
<יסמין סהר:>
נגיע לזה בסעיף 7. אנחנו נסביר איפה יש פתרון.  

<היו"ר אבישי ברוורמן:>
עו"ד סהר צודקת?

<אתי בנדלר:>
כן. לא ההצעה שאם שולם החשבון האחרון לא ניתן יהיה לנתק. זאת ההצעה שהם שלחו במסמכים שלהם. 
<יפעת שרפלר:>
לא. 
<אתי בנדלר:>
זה מה שאמרת עכשיו, שלא חשוב אם זה אחרון או לא.

<יפעת שרפלר:>
אבל אפשר להגדיר פרק זמן מסוים. הסדר תשלום יכול להיות הסדר תשלום על חוב מלפני שנה.
<אתי בנדלר:>
להסדר תשלום תיכף נגיע. 

<היו"ר אבישי ברוורמן:>
נגיע לזה בסעיף הבא. מי בעד סעיף 5?

הצבעה

בעד – פה אחד
נגד – אין
נמנעים – אין
אושר

סעיף 6 – איסור ניתוק אספקת מים לצרכן הביתי.

<יסמין סהר:>
צרכן ביתי לא ינותק מאספקת המים בנכסו בשל אי תשלום בעד אספקת מים או

שירותי ביוב בנכס.

<היו"ר אבישי ברוורמן:>
מי בעד סעיף 6?
הצבעה

בעד – פה אחד
נגד – אין
נמנעים –אין 

אושר
סעיף 7 – פנייה למנהל הרשות לאישור ביצוע פעולת ניתוק אספקת מים.
יסמין סהר:
(1) על אף האמור בסעיף 6, חברה רשאית לפנות בבקשה למנהל הרשות לאשר ביצוע פעולת
ניתוק אספקת מים בנכס של צרכן ביתי בשל אי תשלום חוב שוטף בעד אספקת מים או

שירותי ביוב בנכס, ובלבד שהתקיימו כל אלה:

(1) גובה החוב השוטף, למעט הפרשי הצמדה, מתוך יתרת החוב של הצרכן הביתי, 
שהגיע מועד פירעונו, עולה על 1000 שקלים חדשים.

(2) הצרכן הביתי לא שילם לחברה בעד אספקת מים או שירותי ביוב בעד תקופות 
חיוב רצופות או בעד תקופות חיוב לסירוגין;

(3) טרם חלפו 6 חודשים מהמועד האחרון שהיה על הצרכן הביתי לשלם בעד תקופת
החיוב המאוחרת לפי פסקה (2), לפי העניין;

(4) התקיימו אחד או יותר מאלה:
(1) הצרכן הביתי מסרב למסור לה את מספר תעודת הזהות שלו וכתובת 
מגוריו העדכנית כפי שמופיע ברישומי רשות האוכלוסין, ההגירה ומעברי

הגבול;

(2) החברה לא הצליחה לגבות את החוב השוטף למרות מיצוי הליכי הגבייה 
וחלפו 30 ימים לפחות ממועד מיצוי ההליכים כאמור;

(5) החברה שלחה לצרכן התראה כמפורט בסעיף 24(1) על כוונתה להעביר למנהל הרשות
בקשה לאישור ביצוע פעולת ניתוק אספקת מים, (הכוללת, בין היתר, בקשה להמציא לחברה מסמכים להוכחת היעדר יכולתו הכלכלית לשלם את חובותיו השוטפים והמועדים לכך, וכן מידע בדבר זכותו של הצרכן להימנע מהמצאת מסמכים כאמור לחברה;

(6) המנהל הכללי או עובד בכיר שהמנהל אצל לו את סמכותו לעניין זה, סבר שהצרכן
הביתי הוא בעל יכולת כלכלית מספקת לכאורה לשלם את חובו השוטף, לאחר שבחן 

את טענותיו וראיותיו של הצרכן הביתי, ככל שנמסרו לחברה, ובכלל זה את חוות הדעת

שקיבל בעניינו, אם קיבל, מהמחלקה לשירותים חברתיים, המצויה בתחום החברה ובלבד

שהתקיימו בעניין הפנייה למחלקה לשירותים החברתיים הוראות סעיף 111(3) לכללי 
אמות המידה;

(7) המנהל הכללי ינמק את החלטתו כאמור בפסקה (6) ויפרט מדוע יש לראות בצרכן 
הביתי צרכן בעל יכולת כלכלית מספקת לכאורה לשלם את החוב השוטף וזאת 

למרות שמיצוי הליכי הגבייה לא הביאו לגביית החוב השוטף;

(8) החברה שלחה לצרכן הביתי הודעה על החלטתה כאמור בפסקה (6) ועל כוונתה 
לפנות למנהל הרשות בבקשה לאשר את ביצוע פעולת ניתוק אספקת המים בנכסו, 

כמפורט בסעיף 24(2);
ב) על אף האמור בסעיף קטן (א)(6), חברה רשאית לפנות בבקשה למנהל הרשות לאשר ביצוע

פעולת ניתוק אספקת מים בנכס של צרכן ביתי אף אם סבר המנהל הכללי שהצרכן הביתי אינו

בעל יכולת כלכלית לשלם את חובו, אם נוכחה לדעת שהצרכן הביתי מנצל לרעה את האיסור 

לנתקו לפי כללים אלה;

לעניין זה, "ניצול לרעה" – צריכת מים מעבר לכמות מוכרת ליחידת דיור, כהגדרתה בכללי 

חישוב עלות בנכס של הצרכן הביתי, שסופקה לאחרים או יועדה בפועל לשימושים שאינם 

מטיבם וטבעם צרכי בית של הצרכן הביתי ולמעט צריכה כאמור שאינה בשליטתו של הצרכן
הביתי, לפי סוגי המקרים והתנאים כפי שנקבעו לעניין זה בסעיף 8(א) למעט פסקה (3) ובסימן

ג' לפרק השני לכללי אמות המידה.

ג) לבקשה כאמור בסעיפים קטנים (א) או (ב) תצרף החברה את כל ההחלטות, המידע והמסמכים

המצויים בידה בעניינו של הצרכן הביתי ובכלל זה את כל האסמכתאות עליהן הסתמכה.

<אתי בנדלר:>
כפי שנאמר במכתבו של מנהל הרשות או יושב-ראש הרשות, אינני זוכרת,  חלק מההוראות שהיו מלכתחילה בכללי ניתוק המים הם בכללי אמות המידה. לכאורה הכל בסדר, הבעיה היחידה היא שכללי אמות המידה אינם טעונים אישור ועדה מוועדות הכנסת. ניתן לבצע בהם שינוי בהליכים הקבועים לפי חוק תאגידי מים וביוב, ללא אישור ועדת הכלכלה. הפנייה למחלקה לשירותים חברתיים  מעוגנת היום בסעיף 111(3) המוצע שמוזכר כאן, שבו בין היתר יש את ההודעה לחייב שאם הוא לא יתנגד המחלקה לשירותים חברתיים תעביר לחברה את הפרטים בקשר אליו. בפניותיי אל הרשות סברתי שההליך הזה איננו תקין. אני חושבת שצריך להותיר לאדם לשמור על פרטיותו, לתת לו להחליט אם הפרטים שלו יועברו לחברה או יועברו אך ורק לוועדה מייעצת.  הם קיבלו את עמדתי והתחייבו לשנות את ברירת המחדל ככה שייאמר מפורשות לחייב שברירת המחדל היא שהפרטים לא יעברו אלא אם כן הוא ייתן את הסכמתו לכך. אני מבקשת שתהיה כאן הצהרה שאכן כללי אמות המידה שצורפו לחומר בפני הוועדה ואינן טעונות אישור הוועדה יתוקנו בהתאם. 

<אלכסנדר קושניר:>
אני מאשר את התיאום הזה. עודכנתי. 

<יסמין סהר:>
יש כמה שינויים לסעיף שסוכמו.
<אתי בנדלר:>
זו הייתה הערה אחת. העירה כאן במסמכי ההערות שקיבלנו חברת הכנסת זנדברג, אינני זוכרת אם גם שמולי, על אמות מידה לקביעת חוסר יכולת כלכלית. אני חושבת שגם אם הוועדה תציע שיהיו אמות מידה, תחליט  את אשר היא תחליט, בכל מקרה אמות המידה האלו אסור שיהיו בפני החברה אלא רק בפני הוועדה המייעצת, כדי לא לפגוע בפרטיותו של הצרכן.
<היו"ר אבישי ברוורמן:>
יש לי הערה למען הזיכרון ההיסטורי. עו"ד בנדלר היא לוחמת אדירה לזכויות הפרט והאזרח בעולם שאין בו בכלל פרטיות לאף אדם. כבר היום כל אחד יודע איפה כל אחד נמצא.  היא הדון קישוט האחרון בעולם שבו לכל אחד יש אינפורמציה - מוסד, שב"כ, כל אחד שעושה גוגל. כל אחד יודע על כל דבר. היא עדיין נלחמת. אני איתה. הפרטיות נעלמה במאה ה-21, לצערי.
<רן מלמד:>
יש לי כמה שאלות והערות לגבי הסעיף. נתחיל ב(א(2) . דובר על להגדיר תקופות חיוב, בין אם הן תקופות רצופות או לסירוגין. למה לא כותבים כמה תקופות?
<יסמין סהר:>
כתוב. סעיף ההגדרות מסביר מה זאת תקופת חיוב לסירוגין ותקופת חיוב רצופה.
<רן מלמד:>
לי נראה שהמילה "טרם" נוספה בסעיף (א)(3) בטעות.
<יסמין סהר:>
לא. 
<רן מלמד:>
יכול להיות שלא. אני רוצה להבין - -

<היו"ר אבישי ברוורמן:>
טרם חלפו 6 חודשים.

<יסמין סהר:>
הפוך. זה מכוון. זה בהתייחס גם ללשכה  לסיוע משפטי אגב הסעיף הקודם שדיברנו עליו. אנחנו רצינו להבטיח, ופה התחייבנו לוועדה, שהניתוקים לא יהיו על חובות עבר, אלא אך ורק על חוב שוטף. מהרגע שאנחנו מגדירים שחוב שוטף יכול להיווצר בעד 2 תקופות חיוב רצופות אנחנו לא רוצים שתאגיד המים, אחרי שנתיים שחלפו שאותו צרכן לא שילם את אותו חוב שוטף, ייזכר ויתחיל לפעול כנגדו לביצוע פעולת ניתוק, לכן תחמנו את זה בהצעה שמונחת בפניכם ל-6 חודשים. כשעשינו עבודה חוזרת ונשנית לקראת הוועדה הבנו שיש קושי מסוים. כאן השינוי. אנחנו כופים על תאגיד מים וביוב למצות את הליכי הגבייה טרם פנייה למנהל רשות המים. אם אנחנו נותיר את התקופה של 6 חודשים, זאת תהיה קבוצה ריקה ותאגידי המים לא יוכלו להיכנס לאפשרות הזאת. במקום 6 חודשים אנחנו ממליצים  על 12 חודשים. בכך אנחנו שומרים שזה לא יהיה חוב עבר וגם מאפשרים לתאגיד לפעול באותה תקופה למיצוי הליכים. 
<רן מלמד:>
אני מודה שזה פלפול משפטי נורא נחמד. אני חושב שצריך לעשות אבחנה בין נושא אחד של חובות עבר, לבין הנושא של כמה זמן או מה התהליך שעובר מהרגע שאתם מחליטים.
<היו"ר אבישי ברוורמן:>
מה אתה מציע קונקרטית?
<רן מלמד:>
אני חושב שצריך להוסיף פה עוד סעיף אחד שמדבר על חובות עבר. מדובר על תהליך שבו אם לא שילמתי שתי תקופות קצובות, מתחיל תהליך מסוים שרק בסוף התהליך הזה אפשר לפנות לוועדה. התהליך הזה נמשך בין 5 ל-6 חודשים, על פי הערכות שלי. גם זמני ההתראות, גם זמני הגבייה.  אני חושב שאת צריכה לעשות הפרדה, לכתוב אותו בנפרד. על נושא חובות העבר תכניסי פסקה נוספת.
<איציק שמולי:>
אתם נתתם פרשנות מאוד מיוחדת למילה "לסירוגין". אמרתם שתי תקופות כלשהן בתקופה של חצי שנה. זה מה שאני מבין. ינואר ויוני זה לא לסירוגין. 

<יסמין סהר:>
תקופת חיוב לסירוגין מוגדרת כשתי תקופות חיוב לפחות מתוך 6 תקופות חיוב רצופות. תקופת החיוב בבסיסה היא חודשיים. זה מוגדר בכללי אמות המידה. כל תאגידי המים נוקטים בתקופת חיוב של חודשיים, לא בתקופת חיוב חודשית. כשאנחנו אומרים 6 תקופות חיוב, זה משתרע על פני שנה. במקרה הזה רצינו לזקק את אותם צרכנים שמתחמקים מתשלום. איזו סיטואציה עלולה להיווצר?  הוא ישלם תקופת חיוב אחת כן, תקופת חיוב אחת לא, ואז לעולם הוא לא נכנס לקריטריון הזה של להתחיל לפעול כנגדו. די בכך שאם במשך שנה שלמה אותו צרכן לא שילם פעמיים והוא עדיין עומד על אי התשלום שלו, אפשר להתחיל את השרשרת הזאת של הבדיקות.
<איציק שמולי:>
ומה אם הוא לא שילם  בינואר פברואר, הוא פתר את העניין איפה שהוא באפריל או מאי, ועכשיו יש לו קשיים בדצמבר? 
<הילה גיל:>
אם הוא שילם, הוא לא נכנס בפנים.

<זמר בלונדהיים:>
אם הוא שילם מתי שהוא עד התקופה הזאת.
<איציק שמולי:>
מה אם לפני החוב בדצמבר הוא הסדיר את ינואר פברואר?

<יסמין סהר:>
אין בעיה, הוא בסדר.

<מרית לביא:>
למה המחלקה לשירותים חברתיים בסעיף 6 צריכה להיות מצויה בתחום החברה? אני יודעת שיש מוביליות, לפחות באוכלוסייה שאני מייצגת, שהבית נשאר הבית, אבל האנשים עוברים למקומות אחרים, אם לילדים או לבית אבות.

<היו"ר אבישי ברוורמן:>
מה את מציעה קונסטרוקטיבית?

<מרית לביא:>
 כל ועדה שהוא מטופל בה. בוועדה לשירותים חברתיים שהחייב מטופל בה.  

<אתי בנדלר:>
איך החברה שמספקת את שירותי המים תדע באיזו לשכה לשירותים חברתיים מטופל הצרכן, אם זה לא באותו מחוז או באותו אזור? האם יש נכונות של המחלקות לשירותים חברתיים למסור מידעים?

<מרית לביא:>
יש פה שני מקרים. הייתה בהתחלה הצעה שגם מי שלא מטופל יצטרך לעבור את המחלקה לשירותים חברתיים.
<אתי בנדלר:>
אף אחד לא חייב לעבור את המחלקה.
<מרית לביא:>
אתה פונה לבן אדם ואומר לו: תביא אישור מהעובד הסוציאלי שמטפל בך.
<אתי בנדלר:>
זה רעיון טוב. מששינינו את ברירת המחדל שצריכים את הסכמתו של הצרכן, הוא יגיד אם הוא מסכים ולאיזו מחלקה לפנות.

<היו"ר אבישי ברוורמן:>
הערה מצוינת. 
<ענת בהט:>
לגבי ההפניה לגורמי הרווחה, אני מצטרפת לדברי היועצת המשפטית. מה שכללי אמות מידה קובעים זה שהעדר הסכמה מפורשת, העדר סירוב מפורש ייחשב כהסכמה. 
<יסמין סהר:>
לא. שינינו את זה בסעיף הקודם.
<אפרת שרעבי:>
גם אני מצטרפת להערה שההפניה של הבן אדם ללשכת הרווחה תהיה איפה שהוא מוכר, לא בהכרח איפה שהוא נמצא כיום. כתוב בהמשך "ובלבד שהתקיימו בעניין הפנייה למחלקה לשירותים החברתיים". אני רוצה להדגיש שהמחלקה לא תוכל לתת מידע לוועדה ללא ויתור סודיות של הבן אדם. זה כפוף לרצון של הוועדה ולאינטרס שלו. 

<היו"ר אבישי ברוורמן:>
טוב שאמרת את זה בצורה ברורה.

<איציק שמולי:>
יש לי שאלה לגבי סעיף 7(א)(4)(ב). זאת שאלה שמופנית דווקא לארגונים החברתיים. מיצוי הליכי גבייה תוך פרק זמן של 30 יום, זה אמיתי?

<הילה גיל:>
אחרי שסיימת. 

<איציק שמולי:>
אחרי המיצוי?

<הילה גיל:>
סיימת, ואז חלפו 30 יום לפחות. זאת עוד תוספת זמן. בגלל זה ביקשנו לשנות .
<דבי גילד-חיו:>
שתי הערות לסעיף 7. כתוב פה שאם הוועדה מקבלת את חוות הדעת, היא תבחן אותה. אני חושבת שבמקרה הזה זאת חייבת להיות חובה.  כמובן שהסכמת הבן אדם ברורה. זה מהצד שלו ומהפרטיות שלו. מבחינת הרשות חייבת להיות חובה לפנות לרשויות הרווחה ולבקש מהן. אם אין להן תיק, הן יכתבו שאין להן תיק עליו, אבל אם יש - -
<אתי בנדלר:>
ואם יש תיק והוא לא הסכים?
<דבי גילד-חיו:>
אז צריך לכתוב אלא אם הוא סירב או משהו כזה, אבל לא - -
<אתי בנדלר:>
לא אם הוא סירב. אנחנו רוצים הסכמה.

<דבי גילד-חיו:>
במילים "אם קיבל" נראה כאילו אין חובה לרשויות הרווחה להעביר את חוות הדעת.  

<היו"ר אבישי ברוורמן:>
איפה את קוראת את זה? איפה הבעיה?

<לאה ורון:>
תעצרי ותאמרי לנו באיזה סעיף מדובר.

<יסמין סהר:>
אין חובה, כי אנחנו לא יכולים לכפות על רשויות הרווחה להגיש תזכיר.

<דבי גילד-חיו:>
7(א)(6).
<יסמין סהר:>
אין אפשרות לכפות. 

<דבי גילד-חיו:>
מהמילים "אם קיבל" אפשר להבין שני דברים: או שהבן עצמו סירב, ואז זה לגיטימי כי הוא לא חייב להסכים, או שאין חובה לרשויות הרווחה להעביר חוות דעת. 
<יסמין סהר:>
נכון, אין חובה.

<אתי בנדלר:>
אולי נכתוב את המילים "אם התקבלה חוות הדעת" במקום המילים "אם קיבל", כדי שיהיה ברור שהוא לא מחליט אם לקבל את זה או לא.  

<דבי גילד-חיו:>
למה שלא תהיה חובה לפנות לרשויות הרווחה ולבקש מהן את חוות הדעת לגבי אותו בן אדם?
<יסמין סהר:>
יש חובה, אלא אם כן הצרכן בא ואומר: אני נותן לך הסכמה . מהרגע שהצרכן אומר: אני נותן הסכמה לפנות לרווחה - - 

<דבי גילד-חיו:>
הפואנטה היא שאי אפשר, למעט במקרה שהוא לא הסכים, לקבל החלטה. מה זה "אם לא התקבל"? אם לא התקבל מטעמים טכניים שהם לא הספיקו להכין, אפשר לדון בעניינו? ממה שכתוב כרגע זה מה שמשתמע.

<אתי בנדלר:>
כאן צריך את ההתייחסות של מי שאחראי על המחלקות לשירותים חברתיים.
<יסמין סהר:>
הם התנגדו מפורשות.
<דבי גילד-חיו:>
אני כאן בדיוק בשביל זה.

<אתי בנדלר:>
אני רוצה שיהיה ברור מה גדר המחלוקת כאן. בהנחה שהצרכן הסכים ומעוניין שיימסרו פרטים בקשר אליו, האם המחלקה לשירותים חברתיים תהיה חייבת למסור חוות דעת בקשר למצבו, או לא? זאת השאלה. 

<רן מלמד:>
התשובה היא לא.

<אפרת שרעבי:>
אם החייב מוכר במחלקה לשירותים חברתיים ובאמת נזקקותו ומצוקתו מוכרת, מן הסכתם עובדת סוציאלית תרצה לעזור לו ולצייד אותו במכתב. אין אפשרות להשית את החובה הזאת על המחלקות. זה האינטרס של הצרכן. יעזרו לו לממש את העניין הזה.
<דבי גילד-חיו:>
זה לא משרת את האינטרס של הצרכן.
<ליליאנה סירקיס:>
גם הזמן שנקבע שנצטרך לתת את חוות הדעת הוא מאוד צר, מוגבל, כי מה לעשות, אנחנו בעומס מתמיד.  
<היו"ר אבישי ברוורמן:>
אני יודע. חבר הכנסת שמולי, שהממשלה הבאה תוסיף תקציב לשכירת עובדי רווחה. 
<ליליאנה סירקיס:>
בנוסף לזה, צריך להגדיל את מספר ימי העבודה שהרווחה צריכה לספק את חוות הדעת.
<יסמין סהר:>
לא קבענו. 

<ליליאנה סירקיס:>
קבעתם 30 יום.

<קריאה:>
זה מופיע באמות מידה.

<ליליאנה סירקיס:>
יש פחות מ-21 יום. 

<יסמין סהר:>
21 יום בשביל הצרכן להגיד: "רוצה אני שתיפנו". אמרנו שנתייחס בהמשך כמה זמן, ככל שנקבל הסכמה. 
<ליליאנה סירקיס:>
בסדר. אני רוצה לבקש איזו שהיא הבהרה, כי אצלי עולות כל מיני שאלות. ניצול לרעה של צרכן ביתי. אני רואה מול עיני כל מיני משפחות מרובות ילדים. במזרח ירושלים המגורים הם בשותפות. אני רוצה לדעת איך יימדד הנושא של ניצול לרעה כשמדובר באוכלוסייה רבת אנשים.
<הילה גיל:>
יש לך הרי כמה הוא השתמש ממקודם.

<יסמין סהר:>
היום בהגדרה אנחנו מגינים על הצרכן עצמו ועל בני ביתו. אם זו משפחה עם x נפשות, כל אותן נפשות תהיינה מוגנות.
<ליליאנה סירקיס:>
ואם זו משפחה מורחבת?
<יסמין סהר:>
עדיין. זו כמות מוכרת שמגיע להן, לכן הן חוסות תחת ההגנה הזאת.

<רן מלמד:>
בסעיף (5) אני מעלה שוב את הבקשה שלי שההתראות והמכתבים יישלחו כתובים בשפה פשוטה וברורה. את סעיף (6) אני מודה שאני לא מבין. כתוב, ממה שאני מבין, שהמנהל או העובד הבכיר יסתמך על חוות הדעת שלו מנתונים שמגיעים משני מקורות: מהצרכן ומהרווחה.
<יסמין סהר:>
ומהתאגיד עצמו.
<רן מלמד:>
זה לא מה שכתוב.
<יסמין סהר:>
בהמשך.
<רן מלמד:>
מוסבר לצרכן שהוא יכול לא למסור, שהוא יכול לתת את זה רק לוועדה המייעצת. זה מעקר בצורה מאוד משמעותית את היכולת של המנהל לתת חוות דעת. אני סבור , וזאת הצעתי או בקשתי מחברי הוועדה, לבטל את סעיף (6),  לא צריך אותו. זה מתחבר גם לסעיף (7) של הנימוק. זה משאיר את המנהל שיכול לנמק רק על פי מה שמופיע אצלו, אם הוא מפעיל חוקרים פרטיים או עושה דברים אחרים. אני חושב שכל בחינת היכולת הכללית, שזה די נושא עקרוני, צריכה להיות בוועדה המייעצת, היא בכלל לא צריכה להיות בידי התאגיד.
<היו"ר אבישי ברוורמן:>
אתה מציע לבטל את (6) ו-(7). 
<תמי שור:>
אחת הסיבות שבגללן יש את הסעיף הזה היא לא כדי שמכל  צרכן שלא שילם  ייקח התאגיד את השם ויעביר לוועדה המייעצת. אני מניחה שבמצב כזה יגיעו לוועדה המייעצת אלפי פניות, עשרות אלפי פניות. אני לא יודעת כמה להגיד. הכוונה הייתה ליצור פה איזה שהוא סינון ראשוני. אם  רואה מנהל התאגיד שמדובר במישהו שממילא אין טעם להגיש אותו כי כשהוא יגיע לוועדה הוועדה תגיד שאסור,  שלא יגיש אותו. אין פה עבודות דוקטורט שצריך לעשות. ניסינו לתת את מרב המידע, כך שאם הוא רואה שמדובר באדם מאוד מאוד עני חסר יכולת, הוא רואה איפה האדם גר - -
<רן מלמד:>
איך הוא יראה איפה אדם גר? הוא ילך אליו הביתה להסתכל? 
<יסמין סהר:>
הוא יודע. הוא הולך לקרוא את מד המים שלו.
<רן מלמד:>
זה מוכיח על היכולת הכלכלית שלו?

<היו"ר אבישי ברוורמן:>
יש פה גם את נושא היעילות. אתה אומר שאולי יקרה מקרה כזה וכזה. אתה יכול ליצור – זה ממה שהם אומרים כאן – על המערכת עומס בירוקרטי שיפגע בכל התפקוד. זה שייתכן שיקרה פעם אחת דבר כזה זה בהסתברות מאוד מאוד נמוכה. 

<רן מלמד:>
בדיוק הפוך, אדוני.

<היו"ר אבישי ברוורמן:>
זה הגיוני לחלוטין ללכת עם ההצעה שלהם.
<רן מלמד:>
הטענה של רשות המים היא שכשייכנסו הכללים האלה לתוקף, התאגידים יפסיקו כמעט לשלוח בקשות לניתוקים. זאת טענה שאני שומע מאנשי הרשות ומתאגידים שונים שאני מדבר איתם. אל"ף, אנחנו לא נדבר על כמויות גדולות. הבחינה צריכה להיות בוועדה המייעצת. אי אפשר לקחת פקיד ולהגיד לו: אתה תקבע יכולת כלכלית לפי איזה שהוא נתון אמורפי.
<הילה גיל:>
הפוך.

<היו"ר אבישי ברוורמן:>
תמי, את אומרת לי שאם נלך בגישת מלמד, יהיו אלפי בקשות. אני מאמין בתהליך סינון,  שאם רוב האנשים שמגישים הם חלשים, חבל להעביר אותם לוועדה ולהעמיס עליה. אומר רן מלמד: "לא כצעקתה". הוא אומר: "ברגע שנכניס את הכללים האלה לפועל יהיה מספר מאוד קטן, לכן מבחינת היעילות אין פה ארגומנט". מי טועה בין שנינו?
<תמי שור:>
אל"ף, אין פה טעות. אנחנו מדברים פה על איזה שהם כללים שהם  איזון בין כמה משקולות. 
<היו"ר אבישי ברוורמן:>
זה ברור.

<תמי שור:>
בסעיף הזה יותר מטרידה ההערה של חבר הכנסת שמולי מאשר ההערה של מר מלמד, ואני אסביר למה אני מתכוונת. מבחינת מה שרן מלמד אמר, הנושא הוא אך ורק לקולא. זאת אומרת, אם הפעיל התאגיד את שיקול הדעת, הוא מקסימום לא יגיע לוועדה. מראש הצרכן ירד מהסיפור הזה. הוא לא צריך להיות מטורטר, לא יפנו אליו מהוועדה, הוא לא צריך לפנות בחזרה והוא גם לא ינותק. לעומת זאת, יותר מטרידה ההערה של חבר הכנסת שמולי. אין לנו תשובה אמיתית עליה, כי בסוף יש פה איזה שהוא איזון. אם הבנתי נכון את מה שאמרת קודם, ברגע שיש פה שיקול דעת של התאגיד, יכול מנכ"ל התאגיד להסתכל על מצב מסוים ולהגיד: מבחינתי הבן אדם הזה הוא באמת חסר יכולת כלכלית ואין לי מה להעביר, ויכול מנכ"ל אחר לבוא ולהגיד: לפי דעתי יש לו יכולת כלכלית, והוא יעביר אותו. התשובה שנתנו לנושא הזה,  ולדעתי היא מאוד מאוזנת, היא לתת לצרכן את האפשרות להציג, לתת את שיקול הדעת. להליך הניתוק עצמו היחידי שיכול להחליט זה מנהל הרשות, אחרי שהוא קיבל את הייעוץ של הוועדה. איפשהו יש פה איזון.
<אלכסנדר קושניר:>
בעקבות הגל הראשון של תגובות הציבור לפעילות התאגידים על כך שהיו שגיאות, נוצרה איזו שהיא דמוניזציה לא תמיד מוצדקת. אנחנו לומדים שגם התאגידים למדו. הם אנשים כמונו. אף אחד לא רוצה להיראות רשע. אם יש שיקול דעת של אדם אחראי שמכיר  את השטח טוב יותר מאשר הוועדה או המנהל, צריך לתת - - 
<היו"ר אבישי ברוורמן:>
עו"ד בנדלר, מה ההתרשמות שלך?

<אתי בנדלר:>
אני ישבתי שעות. השתכנעתי, בכפוף למספר תיקונים שמוצעים כאן, שהתהליך יוצר איזון נאות. אני מקווה שהחיים יוכיחו שאכן כך.
<היו"ר אבישי ברוורמן:>
אנחנו נבחן אותו. אני יודע שרן מלמד יהיה פה גם בכנסת הבאה.
<חנא סוייד:>
עד עכשיו עיקר הדיון היה סביב ההיבטים של רווחה, וזה טוב שוועדת הכלכלה דנה גם בהיבטים של רווחה.

<היו"ר אבישי ברוורמן:>
רווחה זה כלכלה.
<חנא סוייד:>
אבל עכשיו צריכים קצת כלכלה. זה כלכלה חברתית, כלכלה קפיטליסטית עכשיו. עסקים קטנים.
<היו"ר אבישי ברוורמן:>
אנחנו נגיע לזה. עוד לא הגענו.

<חנא סוייד:>
אני רואה שזאת הזדמנות אחרונה לדיון הזה, כי עכשיו כבר מתחילים בהקמת ועדה.

<אתי בנדלר:>
אין ועדה לגבי עסקים קטנים. החלק הזה של הכללים שהוועדה דנה בהם עד כה מתייחס - -
<גדי עמוס טוהר-שחר:>
אני מנותק כרגע כחודש ימים ממים. אני עומד לומר משהו שאני עלול להפליל את עצמי, אבל אני לוקח את זה בחשבון. אני אחראי לכך שאני אומר שנאלצתי להתחבר בצורה פיראטית למים. לא ייתכן שהסנקציה, שהמונופול הזה של חברת הגיחון ושל כל תאגידי המים ייקח החלטה כל כך קשה להשאיר אדם ללא מים למקלחת, להשאיר אדם ללא מים כשהוא צריך לקבל תרופות. באמצע טיפול רפואי הפסקתי. ביום שישי הייתי אמור להיות מאושפז. לא הלכתי להתאשפז. אני עדיין סובל מאותו חולי שכרגע נדבק בי.  אני לא רוצה להתבטא יותר מידי ולהגיד שזה דבר מרושע,  אבל זה בהחלט דבר בלתי מתחשב.
<היו"ר אבישי ברוורמן:>
ציינתי בתחילת הדיון ששמעתי על המקרה שלך אתמול. ציינתי שזאת שערורייה הדבר הזה. אני מבקש כבר עכשיו שתרשמו את הפרטים של מר שחר. אנחנו לוקחים את זה עכשיו עם פיקוח של הוועדה. אני מבקש שאלכסנדר והצוות שלו ייקחו את המקרה לבירור. אני מבקש תשובה מחר בכתב אלי. אני מודה לך שהטרחת את עצמך לבוא.   

<גדי עמוס טוהר-שחר:>
אני חושב שכל הדיון הזה מצוין, הוא יכול להואיל, הוא בוודאי עם כוונות טובות, אבל מהמקום שאני רואה את זה, כדי לחסוך את כל הטרחה הזאת לוועדות ולעובדים סוציאליים, אדם כמוני שנזקק מאוד, חי מקצבה של נכות מביטוח לאומי, ללכת ולסרבל אותו מול מוסדות ומול עובדים בעלי סמכויות, זה דבר שממוטט. אדוני, אני חושב שאפשר לקבל מביטוח לאומי שהנ"ל מקבל כזאת וכזאת קצבה, מתוכה  הוא משלם כך וכך לקופת חולים, לא לסרבל את אותו אזרח. אני הותשתי עד כדי כך שהגעתי למצבים שכבר התעלמתי מהחוק. כשיכולתי להתחבר באופן פיראטי עשיתי את זה. נאלצתי לדחוק את החובות של התשלומים כי אין לי בנמצא, עד שהגיע הזמן וכלו כל הקיצין, נעזרתי בשירותם  של עובדים סוציאליים מאוד טובים ובסיוע המשפטי שקורס תחת הנטל של תיקים שנפתחים. הבירוקרטיה הזאת לא מאפשרת להם לקבל תיקים אחרים. לא ייתכן. אני חושב שצריך לעשות סדר בדברים, צריך להקל על הנתבעים או איך שאפשר לקרוא לזה. פועל יוצא של הדבר הזה, אדוני, זה בעצם להכניס כסף לכיס אחד, להוציא אותו מהכיס השני. אדם פשוט כמוני, ולא  רק כמוני, ועוד  עשרות שברגע  זה מנותקים ממים - זקנים, מבוגרים, קשישים, אימהות חד הוריות. אני לא בא רק מתוך הכאב האישי שלי, אני מנסה לייצג את התופעה הנפסדת הזאת. 
<היו"ר אבישי ברוורמן:>
התופעה הקשה הזאת. מר שחר, אני מודה לך. כל המטרה שלנו, של הארגונים החברתיים, חברי הכנסת ורשות המים היא באמת למנוע ניתוקי מים. מכיוון שהמקרה שלך - -

<גדי עמוס טוהר-שחר:>
לא רק שלי, אדוני.

<היו"ר אבישי ברוורמן:>
אני מדבר על אנשים כמוך. המטרה לגמור את זה היום. לזה נועדו הכללים האלה, שלא ינתקו מים לאנשים שהם בקטגוריה של מר שחר. אני מבקש תשובה מחר לגבי המקרה שלך.  אני אישית מבטיח לך שאנחנו נעקוב מה קורה עם הסיפור שלך.  המטרה בכל הכללים האלה היא בדיוק למנוע, שאנשים כאלה שהגורל התאכזר אליהם יהיו חסינים מניתוקי מים. אנחנו נעקוב אחרי המקרה שלך. טוב שאמרת את דבריך שמחזקים את הרצון של כולנו לעזור לך ולאנשים בקטגוריה שלך. ברוך תהיה. 

<גדי עמוס טוהר-שחר:>
אני מודה לחברי הוועדה.  חשבתי לעומק. הגעתי במיוחד לדיון. האמן לי, גם כסף להגיע לפה הייתי צריך לארגן. יש לי איזו שהיא הצעת ייעול. צריך אולי לחשוב על זה בשיתוף ועדות נוספות, אני לא יודע איך זה מתנהל פה, שלגבי אנשים שלא אחראים לשלם את התשלומים יהיה הסדר כמו שיש עם ביטוח לאומי מול קופת החולים, כך שמתוך הכסף, מתוך הקצבה הדלה ירד כסף לטובת הגיחון. צריך להסדיר פה כללים לגבי תשלום מסובסד לאנשים שיוכרו בוועדות של הגיחון, של עובדים סוציאליים.
<היו"ר אבישי ברוורמן:>
כל הדברים האלה עלו. אני מציע שתהיה בקשר איתנו. אנחנו ניתן לך את כל הפרטים. אנחנו נעקוב אחריך. אנחנו נקבל תשובות. כל הדברים שהעליתי יעלו גם בדיונים הלאה. אנחנו נעשה פה את המקסימום כדי שיהיה ברור שלא יהיו ניתוקי מים לאוכלוסיות חלשות. במקביל יהיו שיפורים. אנשים רציניים, כמו חבר הכנסת מקלב, חבר הכנסת שמולי ואחרים ימשיכו לעקוב אחרי זה. אני מודה לך. 

<גדי עמוס טוהר-שחר:>
אני מודה לכם מקרב לב. 
<היו"ר אבישי ברוורמן:>
אנחנו עושים את עבודתנו.

<גדי עמוס טוהר-שחר:>
יישר כוח. בקשר לחובות קיימים, אולי מן הראוי לחלק אותם. 
<קריאה:>
מעל 7 שנים.

<היו"ר אבישי ברוורמן:>
על העניינים האלה נדבר יותר מאוחר. 
<גדי עמוס טוהר-שחר:>
למה לא להסדיר את זה כל חודש בחודשו, שזה מה שנהוג? למה כל חודשיים? למה אני צריך לעשות את החשבון הזה שלא תמיד מתאפשר לי מבחינה שכלית, נפשית וארגונית?
<היו"ר אבישי ברוורמן:>
לפשט.

<גדי עמוס טוהר-שחר:>
שיינתן למי שבוחר באפשרות הזאת.

<היו"ר אבישי ברוורמן:>
רשמתם את כל הדברים? נעלה את הנושא הזה לגבי התשלומים.

<רן מלמד:>
זה אחד הנושאים שאנחנו מקבלים.

<גדי עמוס טוהר-שחר:>
יישר כוח לכולכם. תודה רבה. 

<היו"ר אבישי ברוורמן:>
אני מבקש את ההמלצה של עו"ד בנדלר.

<חנא סוייד:>
אני מאוד שמח שנתנו הזדמנות לאזרח לשפוך כאן את ליבו.  אדוני היושב-ראש, אני רוצה לדבר על העניין של עסקים קטנים. יש עסקים, שזה בעל העסק ועוד עובד אחד או שניים, שהם עתירי מים. תאר לעצמך מכבסה או מפעל בלוקים שבלי מים לא יכולים לעבוד. הם נקלעים למצב שהם לא יכולים לשלם את המים בגלל בעיות עסקיות. אני רוצה שנתווה להם או נציע להם מפת דרכים, איזה GPS, כדי שבסופו של דבר הם לא ייסגרו. אם ינתקו אותם ממים, הם רק ייפלו עוד יותר. אני חושב שזה עניין ראוי. 

עוד הערה בנושא אחר. אנחנו דיברנו על לא לנתק מים, וזה בסדר גמור ומצוין, אבל יש אנשים - אני חושב שמר שחר הוא דוגמה להם - שלא ניתקת להם מים, אבל רושמים עליהם חוב שהולך ותופח. אני חושב שצריך להמציא איזו שהיא דרך, איזו שהיא פעולה שמאפסים לאדם הזה. זה מתקשר לדבר שהדגשתי ורציתי  להדגיש.  תראה, אדם שחולה במחלה ממארת עולה המון כסף, הרבה יותר ממה שהוא משלם עבור הטיפול שהוא מקבל. החברה  מאפסת אותו, כי היא נותנת לו את הטיפול שהוא צריך.  אני חושב שזכות בסיסית כזו צריך לכבד, לא לסחוב איזה שהוא חוב שכל הזמן יתפח.
<היו"ר אבישי ברוורמן:>
מה שקורה -  אני חוויתי את זה בתפקידיי בעבר - שיש מדינות שבגלל משטרים מושחתים וכו' נכנסו לחוב, הן לעולם לא יכולות לצאת מהחובות. יש נקודה שבה אתה אומר שיש מורטוריום, אתה מתחיל דף חדש, אחרת תהיה שבוי של הבנקים לנצח. אותה חבורה שלקחה בדרך כלל לא נפגעת.
<אלכסנדר קושניר:>
אני מצטרף למה שאמר היושב-ראש, שאנחנו רוצים היום לסיים את הדבר הזה ולהיות בנתיב הקריטי. כל הנושא של מחיקת חובות והסדרים, זה לא כאן, זה פשוט לא במסלול שלנו. אנחנו מטפלים בחוב שוטף. בגלל זה הגדרנו את זה. כל הנושא של מחיקת חובות זה דיון אחר, זה דיון כלכלי.  סביר להניח שבמוקדם או מאוחר - -
<היו"ר אבישי ברוורמן:>
חנא, אתה לא תהיה בכנסת הבאה, אבל איציק כן יהיה בכנסת הבאה. זה נושא שיצטרך לעלות על הפרק. 

<אתי בנדלר:>
הכללים שדנו בהם עד עכשיו בדבר איסור ניתוק או הגבלות בדבר ניתוקי מים מדברים על צרכן ביתי בלבד. עסקים קטנים אינם מוגדרים כצרכן ביתי. ההגדרה בכללים שהוועדה אישרה אומרת שצרכן ביתי הוא צרכן הזכאי לתעריף.. כהגדרתה בכללי חישוב עלות. אנחנו הולכים בכללים האלה לכללי חישוב עלות. אלה כללים שמגדירים מי זכאי לתעריף ביתי. אותם כללים אינם באישור ועדה מוועדות הכנסת. ככל שלא יכללו עסקים קטנים, בוודאי בינוניים, בהגדרה של צרכן ביתי באותם כללים, זה לא יחול עליהם.
<חנא סוייד:>
אמרתי שהעדיפות הראשונה אצלי היא להעביר את הכללים האלה, שהמטרה העיקרית היא לעזור למשפחות נזקקות.
<היו"ר אבישי ברוורמן:>
יש גם בעיה לעסקים קטנים.
<חנא סוייד:>
יחד עם זה, ראיתי לנכון להדגיש את הפן הזה. עסקים קטנים הם בדרך כלל נספחים של הבית, אין להם מחלקת מחקר ויועצים משפטיים.
<אתי בנדלר:>
השאלה הזאת של עסקים קטנים עלתה הרבה מאוד אגב הדיון של ועדת הכלכלה בעמלות הבנקים, על כך שיש עמלות מיוחדות למשקי בית. לא כללו שם את העסקים הקטנים. הייתה התדיינות די ארוכה של הוועדה עם המפקח על הבנקים. הם, למיטב זכרוני, הוציאו הנחיות בנושא של עסקים קטנים, מה נחשב לעסק ביתי שיחולו עליו אותן עמלות נמוכות.
<לאה ורון:>
לפי היקף המחזור.
<אתי בנדלר:>
כן, לפי היקף המחזור. הוועדה לא יכולה לכפות על רשות המים לשנות את כללי החישוב. הוועדה יכולה לדרוש מהרשות לדווח לוועדת הכלכלה אם היא מוכנה לדון על כך שתהיה איזו שהיא הכרה בעסקים קטנים מסוג מסוים. 
<היו"ר אבישי ברוורמן:>
אני חושב שהעסקים הקטנים בישראל סובלים ללא הרף. אוריאל לין ציין במאמר שלו מספרים.  הבעיה בישראל היא שהתעשייה שלה נהרסת. אני בעד חיזוק התעשייה. אתה רואה שהמספרים שהתווספו לתעשייה ב-10 השנים האחרונות בטלים בשישים. בעסקים קטנים, שירותים, יש בלי סוף תעסוקה. מצד שני, חונקים והורגים אותם. אני שותף לבקשה שלך. מה שאני מבקש מהילה, מיסמין, מעו"ד פרנקל, מאלכסנדר ומתמי, שאת הנושא של עסקים קטנים ובינוניים - -. יש עסקים קטנים שנופלים על הדבר הזה.  מכיוון שלא נעשה את הדברים האלה היום, אני מבקש, חבר הכנסת שמולי, שבכנסת הבאה הנושא הזה יעלה.  אני בטוח שחברי הכנסת יעלו את זה, אבל שהרשות כבר תתכונן עכשיו.  עד שתקום הממשלה הנושא הזה יעלה על הפרק. יהיה חשוב לראות איך פועלים מול עסקים קטנים, חלקם בקטגוריות בעייתיות.
<יסמין סהר:>
נגיע אליהם בהמשך. אז נוכל להרחיב בסוגיה הזאת.
<איציק שמולי:>
הסיפא של סעיף קטן (6) מפנה לכללי אמות מידה, סעיף 111(3).
<אתי בנדלר:>
הם הצהירו שהם יתקנו שם את ברירת המחדל. 

<איציק שמולי:>
בסעיף הזה של ניצול לרעה, סעיף 7(8)(ב), אני לא יודע מה זה "מעבר לכמות מוכרת". נגיד וחרגתי מהכמות המוכרת, ואין חולק על כך שהכמות הייתה חריגה, כלומר הייתה כמות גדולה מאוד שהייתה אך ורק לשימוש ביתי, האם זה נחשב ניצול לרעה או לא נחשב ניצול לרעה? האם הניצול לרעה מתייחס לחריגה בכמות או לחריגה בשימוש?
<הילה גיל:>
גם וגם.
<יסמין סהר:>
הכנסנו סייג בסעיף קטן  (ב). גידרנו את זה לפי סוגים, מקרים ותנאים כפי שנקבעו בסעיף 8(א)  לכללי אמות המידה. קבענו שבאותם מקרים החריגה, שנחשבת לכאורה כניצול לרעה, לא נבעה ממעשה או מחדל של הצרכן, אלא מכל מיני דברים שקרו שלא בגללו. במקרה הזה גם הכמות של המים וגם הניצול מוגדרים רק למקרים מאוד מזוקקים שבהם הוכח שאותו צרכן מספסר במים, מזלזל. 
<איציק שמולי:>
האם התנאי הזה הוא תנאי מצטבר?
<חנה פרנקל:>
כתוב "שלא יועדה לשימושים שאינם מטיבם וטבעם צרכי בית".

<איציק שמולי:>
לאור מה שאמר פה האדון, אני מכין אתכם. אני יודע שהתגובה שלכם תהיה לא. אני מדבר על סעיף התחולה. אני יודע שזה לא עכשיו, אבל תחשבו על זה עד שנגיע לשם, בעיקר לאור מה שהיה פה עכשיו. 

<יסמין סהר:>
שני תיקונים יש לנו בסעיף הזה. כפי שאמרתי, בסעיף 7(א)(3), במקום "טרם חלפו 6 חודשים" נכתוב "12 חודשים". כמו כן, בסעיף קטן (ב)  נוסיף אחרי המילים "אף אם סבר המנהל הכללי" את המילים "או עובד בכיר שהמנהל אצל לו את סמכותו לעניין זה".  
<רן מלמד:>
אנא תוסיפו בסעיף 7(א)(5) את המילים "בשפה פשוטה וברורה" אחרי המילים "שלחה לצרכן התראה". 
<אתי בנדלר:>
בפסקה (6), במקום המילים "אם קיבל " נכתוב את המילים " אם התקבלה", ואחרי המילים "מהמחלקה לשירותים חברתיים" נכתוב  את המילים "שהצרכן הביתי מסר כי הוא מוכר בה" במקום המילים "המצויה בתחום החברה".  

<יסמין סהר:>
מטופל, לא מוכר.
<ליליאנה סירקיס:>
גם מוכר. 

<אתי בנדלר:>
מה הטרמינולוגיה הנכונה?

<ליליאנה סירקיס:>
יכול להיות שהוא גר באזור מסוים אבל לא מוכר לשירותי הרווחה. אם הוא לא מוכר לשירותי הרווחה - - 

<זמר בלונדהיים:>
מוכר ומטופל בה?

<היו"ר אבישי ברוורמן:>
מטופל.
<אתי בנדלר:>
הוא מסר כי הוא מטופל בה.

<יסמין סהר:>
מוכר ומטופל.
<היו"ר אבישי ברוורמן:>
החלטנו על מוכר ומטופל.

<מריה:>
אני אחות במקצוע. אני רואה איך קשישים ונכים באים מוזנחים לבתי חולים. כשאני שואלת אותם למה לא התקלחתם, למה אתם ככה, הם אומרים: אין לנו מים, אנחנו מנותקים.  אין מי שילך. מדובר אפילו בניצולי שואה.
<היו"ר אבישי ברוורמן:>
בשביל זה אנחנו מטפלים. 
<מריה:>
אני מתנדבת בשכונת נווה יעקב מטעם משרד העבודה והרווחה ובפורום מים בעיריית ירושלים. אני באה להגיד כמה נקודות. למה הקשישים האלה צריכים לסבול? למה הם צריכים לבוא מוזנחים? הם לא יכולים לגשת, כמו שעכשיו אמרו, עם כל הבירוקרטיה הזאת שאומרת "תלכי לשם, תלכי לפה". אתם מדברים על סרבני תשלום. אין דבר כזה. אף אחד לא רוצה להיות חייב למדינה, כולם רוצים לשלם. יש אתיופים שלא מבינים שום דבר, כורדים שלא מבינים שום דבר, בוכרים, רוסים. אנחנו מקבלים את התשלומים. אני הולכת ובודקת. לא כולם מבינים את השפה. הם לא יודעים מה לעשות. 
<היו"ר אבישי ברוורמן:>

המטרה שלנו היא לעזור. את אישה צדיקה, אבל את לא מבינה שיש גם אנשים בעלי יכולת שלא משלמים. לא מדובר באוכלוסייה שאת מדברת עליה.  
<קריאה:>
מריה התכוונה לעניין השפה. היא אמרה, ובצדק, שכל דוחות התשלום מגיעים בשפה אחת שהיא עברית. הרבה מאוד בעלי חובות לא מכירים ולא יודעים מה קורה בדפים האלה. זאת הערה מאוד נכונה וצודקת.
<יסמין סהר:>
הנושא מטופל. כבר היום נקבע בכללים שלנו שרשות המים תפרסם את כל ההודעות ב-4 שפות: עברית, ערבית, אמהרית ורוסית.
<איציק שמולי:>
לא רק באתר האינטרנט.
<יסמין סהר:>
גם בתאגיד. התאגידים ישלחו לצרכן הודעות ב-4 שפות.
<היו"ר אבישי ברוורמן:>
אני חושב שזאת התקדמות. אני כל כך מודה לך. מה שאת עושה זו מצווה. ירבו כמותך בישראל. אנחנו מעלים להצבעה את סעיף 7 עם כל התיקונים שנאמרו.  מי בעד?

הצבעה

בעד –  פה אחד
נגד – אין
נמנעים –אין 

אושר

סעיף 8.

<יסמין סהר:>
(1) מנהל הרשות ימנה ועדה מייעצת שתדון בבקשות שתגיש חברה לפי סעיף 7
לצורך בחינת האפשרות לאשר לחברה לבצע פעולת ניתוק אספקת המים לצרכן

ביתי; הוועדה המייעצת תמליץ למנהל הרשות אם לאשר בקשה חברה לביצוע 

פעולת ניתוק אספקת מים בנכס של צרכן ביתי; שוכנעה הוועדה המייעצת 

שהצרכן הביתי הוא סרבן תשלום או שהוא מנצל לרעה את איסור לנתקו כאמור

בסעיף 7(ב), תמליץ לאשר את בקשת החברה, ורשאית היא להמליץ על ביצוע

פעולה לצמצום אספקת המים לצרכן הביתי חלף פעולת הניתוק, אם יש בידי

החברה אפשרות טכנולוגית ומעשית לנקוט באמצעי זה כלפי הצרכן.

(2) הוועדה המייעצת תהיה בת חמישה חברים והם:
(1) שני נציגי ציבור בעלי מומחיות בתחום השירותים החברתיים;
(2) נציג ציבור בעל ניסיון בתחום כלכלת המשפחה ובכלל זה בעריכת
מבחני הכנסה;

(3) נציג רשות המים בעל ניסיון בטיפול בפניות הציבור;
(4) נציג רשות המים, שהוא משפטן הכשיר לשמש שופט של בית משפט
שלום.

(3) מנהל הרשות רשאי למנות לוועדה המייעצת מרכז שאינו חבר בה.
(4) מנהל הרשות ימנה את יושב ראש הוועדה מבין החברים שמונו לפי פסקאות
(ב)(1) ו-(2).

(5) מנהל הרשות רשאי למנות ממלא מקום לכל אחד מחברי הוועדה.
(6) מנהל הרשות יפרסם הועדה על מינוי חברי הוועדה המייעצת באתר האינטרנט.
<היו"ר אבישי ברוורמן:>
אני חושב שזה מאוד מאוד חיובי ברוח שהתקדמנו. 
<רן מלמד:>
הערה לסעיף 8(א). מה הם הכללים שלפיהם תפעל הוועדה?  

<יסמין סהר:>
בהמשך הסעיף נראה שהוועדה תקבע את סדרי עבודתה. הסעיף שם מנוסח באופן רחב. היא תקבע עוד המון המון קריטריונים על פיהם היא אמורה לפעול.
<איתי עצמון:>
ככל שלא נקבעו בכללים אלה.
<יסמין סהר:>
בוודאי,  כלל שלא נקבעו בכללים אלה. 

<איציק שמולי:>
המעמד של המרכז והנציג הוא לא אותו מעמד, נכון?
<יסמין סהר:>
מה פתאום, חס וחלילה. המרכז זה - -
<אפרת שרעבי:>
בסעיף קטן (ב)(1) כתוב "שני נציגי ציבור בעלי מומחיות בתחום השירותים החברתיים". אני מנסה להבין למה לא כתוב במפורש עובדים סוציאליים. 
<יסמין סהר:>
כשרשות המים תצא בפנייה לציבור יכול להיות שיהיו נציגים שיש להם מומחיות ואינם בהכשרה שלהם עובדים סוציאליים. 
<היו"ר אבישי ברוורמן:>
האחות שנמצאת פה. 

<יסמין סהר:>
בדיוק. הם לא בהכרח עובדים סוציאליים.

<אפרת שרעבי:>
אני מקבלת, אבל אני חושבת שלפחות אחד מהשניים חייב להיות עובד סוציאלי.
<איציק שמולי:>
יש בזה היגיון, חבר'ה.

<יסמין סהר:>
יכול להיות שהוא עובד סוציאלי.

<אפרת שרעבי:>
בשביל להבין את המצוקות של האנשים שמגיעים למחלקות צריך להיות בקיא במטריה של עבודה סוציאלית.
<היו"ר אבישי ברוורמן:>
בסדר, אחד מהשניים עובד סוציאלי, אבל גם הגברת מריה.  

<ציון נקש:>
אני אפתח במילה טובה לאנשי רשות המים, שהוציאו תחת ידם כללים שהם סך הכל מאוזנים  לטעמנו. על זה מגיע כל הכבוד. הערה לסעיף 8(א). כתוב שהוועדה תמליץ למנהל הרשות על קבלת בקשת החברה לביצוע פעולת ניתוק. חסר לי כאן לוח זמנים, תוך כמה זמן הוועדה צריכה להוציא את ההמלצה הזאת.
<יסמין סהר:>
התייחסנו. זה עדיין באותם סדרי עבודה.
<ציון נקש:>
צריך להבין, מדובר פה בוועדה של 5 אנשים שכל הבקשות מתנקזות אליה. החשש הוא שייווצר איזה שהוא צוואר בקבוק שיתקע את כל ההליך ויפגע באותם זכאים שזכאים להגנה מפני ניתוק.
<הילה גיל:>
לא ינתקו כל עוד אין החלטה של הוועדה. זה לא פוגע בצרכן.
<אלכסנדר קושניר:>
הם ממשיכים ליהנות עד שהוועדה - -
<ציון נקש:>
הם לא מקבלים את ההגנה. נכון שההליך מושהה, אבל בכל זאת צריך להבטיח שההליך יתנהל בצורה כזאת  - -
<הילה גיל:>
כל עוד הוועדה לא קבעה שהצרכן הוא סרבן, לא ניתן לנתק אותו. בכל מקרה זה לא פוגע בזכויות של הצרכן. נגיע לזה בסעיף 11. שם תקבלו תשובה.
<ציון נקש:>
הייתי רוצה לקבל סדר גודל של זמנים שאותה ועדה תצטרך להעביר חוות דעת.

<הילה גיל:>
כרגע אנחנו לא יכולים - -

<ציון נקש:>
 לא יכול להיות שיתקבצו אליה 1000 מקרים והיא תדון פעם בחודש ב-10 מקרים בלבד.  ככה ההליך הזה ייגרר ויימשך. 

<איציק שמולי:>
לגבי הנציג של השלטון המקומי. אני מאוד מתרשם מהאופן שבו אתם מגינים על האזרחים הקטנים, אנחנו גם היינו שותפים בחלק מהמהלכים נגד התאגידים, אבל אני נדהמתי לשמוע - עשיתי את זה בשיתוף פעולה עם תמי – על ישוב קטן בצפון שלאחרונה גם היה בחזית. התברר לי שיומיים  לפני שהיה אמור להתקיים אחד הדיונים או שהייתה איזו שהיא נקודת סיום, שלחו איזה מישהו לנתק בבת אחת 40 בתים ממים. כששאלתי את תמי איך עושים דבר כזה, נתנו לי את התשובה הבאה: הכללים האלה שאנחנו דנים בהם, יש רשויות מקומיות שזה פשוט לא יחול עליהן. אני מעביר לך את הדבר הבא: נאה דורש נאה מקיים. אנחנו נהנים לחבוט באנשים האלה שנה וחצי. אני קורא לכם, אני כמעט דורש מכם, גם מהרשויות המקומיות וגם מהרשויות האזוריות, לא יכול להיות מצב עכשיו שתהיה איפה ואיפה, שיתקשרו אלינו, לחברי הכנסת, תושבים ואזרחים שהם מרשויות שאין בהן תאגיד ומרשויות אזוריות, ואנחנו נגיד להם, סליחה, הכללים שהעברנו הם רק לטובת חצי מעם ישראל. לא יכול להיות הדבר הזה. אני לא יודע איפה מתקנים את העניין הזה או את הלקונה הזאת. 
<דבי גילד-חיו:>
מנכ"ל משרד הפנים צריך להוציא הנחיות. יש הנחיות, אבל צריך לתקן אותן כך שיהיו מותאמות - -
<איציק שמולי:>
אנחנו חייבים לטפל גם בעניין הזה, כמובן לא היום. יושב-ראש רשות המים, באחד הדיונים שאלתי אותך לגבי האפשרות של צמצום מים כחלופה לניתוק. אמרת לי שהטכנולוגיה הזאת לא קיימת וגם לא תהיה קיימת בזמן הקרוב. זה לא מה שמופיע בסעיף 8.
<יסמין סהר:>
ככל שתתאפשר.

<אלכסנדר קושניר:>
ככל שתתאפשר. העולם הטכנולוגי משתנה במהירות בלתי מתוארת. ברגע שנגיע לאיזה שהוא פטנט שמאפשר מד אמין - -
<היו"ר אבישי ברוורמן:>
אתה אומר שזה צופה פני עתיד.
<אלכסנדר קושניר:>
אני אומר לך, ככל שתתאפשר.  

<איציק שמולי:>
היום אין את הטכנולוגיה הזאת, נכון?
<אלכסנדר קושניר:>
אין. בדקנו. 
<אתי בנדלר:>
באיזו צורה תמשיכו לעקוב אחרי הטכנולוגיה הזאת על-מנת להבטיח שברגע שתהיה אפשרות באמת יתקינו את האמצעי לצמצום?
<תמי שור:>
קודם כל, מה זאת הטכנולוגיה הזאת? לקחת שיבר ולסובב אותו לחצי הדרך זה דבר שמצמצם כמות מים. הבעיה שזה  גם מוריד לחצים באותו אופן. יכול להיות שהאדם ימלא דלי, אבל לא יוכל להדיח מים בשירותים. יש פה בעיות בריאותיות ובעיות אחרות קשות.  האמירה שצריך טכנולוגיה היא אמירה שבסופו של דבר נותנת מענה שהוא מענה אמיתי, לא רק אומרת שצמצמנו ולא ניתקנו.  הכיוון הכי מתקדם מבין הכיוונים שיש עכשיו שלא נכנס לקטגוריה, לדעתי, של צמצום או ניתוק, זה הנושא של מונה פריפייד, שגם עליו דובר לא מעט, שבעצם מתקינים מונה כמו מדחן שמשלם כסף וכל עוד יש כסף במדחן אפשר להמשיך לשלם אותו. הטכנולוגיה הזאת, נכון להיום, לא עומדת בתביעות חוקיות לגבי מדידת מים. מדידת המים הופכת להיות בלתי תקנית ברגע ששמים את האביזר הזה. היום זאת עבירה על החוק. כרגע מנסים למצוא אפשרויות להפוך את האופציה הזאת לאופציה תקנית. היא לא נכנסת לקטגוריה של צמצום או ניתוק, כי  האדם יכול לצרוך כמה שהוא רוצה כל עוד הוא שילם מראש. יכול להיות שזה יהיה מה שייתן בסופו של דבר את המענה הכי טוב לנושא הזה.
<אלכסנדר קושניר:>
אני מקווה שאנחנו נגיע לטכנולוגיה שלא סוגרת. פריפייד היא עדיין בעיה, כיוון שמדי המים האלה הם מדי מים נקיים, הם  שומרים לחץ. 

<דבי גילד-חיו:>
פריפייד זה שבאמצע החודש מפסיקים לבן אדם. זה כאילו כל חודש מנתקים לו את המים באופן קבוע.
<תמי שור:>
לא זאת הכוונה.

<דבי גילד-חיו:>
הוא משלם 200 שקל. כשנגמר ה-200 שקל, מפסיקים לו את המים. זאת אומרת, כל חודש ינתקו לו את המים כשייגמר ה-200 שקל. 
<תמי שור:>
אני לא יודעת מתוך מה הוצאת את הנחת העבודה הזאת. יש אופציות שונות לעשות את הדבר הזה. יש אופציות טכניות של ממש להכניס כסף לתוך מד, שאז אתה מכניס בכל דקה שיש לך את מה שיש לך. זה כמו מדחן שאתה משלם.
<דבי גילד-חיו:>
אז אין מים.
<תמי שור:>
אם אתה לא מכניס כסף, אין מים. זה כמו מוצרים אחרים שאם אתה לא משלם עליהם מראש אתה לא מקבל אותם.
<היו"ר אבישי ברוורמן:>
זה לא ה"אישיו" עכשיו. 

<רן מלמד:>
שאלה לגבי סעיף 8(א). מה שחסר לי פה זו  אפשרות לערער על החלטת הוועדה או החלטת מנהל הרשות.  האם יש איזה שהוא הליך של ערעור בוועדת הערר של הוועדה המייעצת, או שאתם שולחים את האדם עם מה שיש לו או אין לו לבית משפט?
<אתי בנדלר:>
יש לזה התייחסות בהמשך. אין מה לערער על החלטת ועדה מייעצת. לא מערערים על החלטת מי שמייעץ, אלא רק על מי שקיבל את ההחלטה. לגבי החלטת מנהל הרשות, כרגע הדרך היחידה לתקוף אותה היא בעתירה לבג"ץ. תימסר כאן הצהרה בהקשר הזה.
<חנה פרנקל:>
אנחנו מקדמים תיקון יחד עם משרד המשפטים – זה מבטיח שזה יהיה ייעוץ ולא יהיה תלוי בשר הרלוונטי - בעניין הזה של להעביר את הביקורת השיפוטית לבית משפט לעניינים מינהליים. 
<היו"ר אבישי ברוורמן:>
אני הולך להצבעה עם התיקונים שציינו.
<ציון נקש:>
לא קיבלנו התייחסות לגבי לוחות הזמנים של הרשות. 

<חנה פרנקל:>
ועדה מייעצת היא כמו כל גוף ציבורי שחייב לעבוד בפרקי זמן סבירים. הוועדה תקבע את סדרי עבודתה. 

<זמר בלונדהיים:>
כמו שלרשויות מקומיות לא תחמו.
<היו"ר אבישי ברוורמן:>
שיפקחו עליהם כמו שיפקחו על הרשויות המקומיות.

<איציק שמולי:>
כל עוד התיק לא הוכרע בוועדה אין ניתוק, נכון?
<זמר בלונדהיים:>
אין ניתוק.
<יסמין סהר:>
יש תיקון טכני קטן. בסעיף קטן (ה), במקום "המועצה" נכתוב את המילה "הוועדה". 
<היו"ר אבישי ברוורמן:>
תיקנו את זה.

<היו"ר אבישי ברוורמן:>
מי בעד סעיף 8 עם התיקונים?
הצבעה

בעד –  פה אחד
נגד – אין
נמנעים –אין 

אושר
סעיף 9 – איסור ניגוד עניינים וחובת גילוי.

<יסמין סהר:>
(1) לא ימונה לחבר הוועדה המייעצת מי שעלול להימצא, במישרין או בעקיפין, באופן תדיר,
במצב של ניגוד עניינים בין תפקידו בוועדה המייעצת לבין עניין אחר או תפקיד אחר שלו.

(2) חבר הוועדה המייעצת יימנע מהשתתפות בדיון ומהצבעה בישיבות הוועדה המייעצת,
בם הנושא הנדון עלול לגרום לו להימצא, במישרין או בעקיפין, במצב של ניגוד עניינים בין
תפקידו בוועדה המייעצת ובין עניין אישי שלו או בין תפקיד אחר שלו; חבר הוועדה המייעצת

לא יטפל במסגרת תפקידו בנושא כאמור, גם מחוץ לישיבות הוועדה המייעצת.

(3) התברר לחבר הוועדה המייעצת כי הנושא הנדון בישיבת הוועדה המייעצת או המטופל
על ידיו עלול לגרום לו להימצא במצב של ניגוד עניינים כאמור בסעיף קטן (ב), יודיע על כך

בלא דיחוי ליושב ראש הוועדה המייעצת.

(4) על אף האמור בסעיף זה, חבר הוועדה המייעצת רשאי להביא בחשבון גם את עניינו של 
הגוף שהוא נציגו, ולא יראו אותו כמצוי במצב של ניגוד עניינים בשל כך בלבד.

(5) בסעיף זה – 
"עניין אישי" – לרבות עניין אישי של קרובו או עניין אישי של גוף שהוא או קרובו בעלי 

עניין, בעל שליטה או נושאי משרה בו;

"קרוב" – בן זוג, הורה, הורה הורה, הורה של בן זוג, ילד, אח או אחות, או בן זוגו או 

ילדו של כל אחד מאלה, וכן כל אדם אחר שיש לו כלפיו קרבה או זיקה אישית, כלכלית

או פוליטית.

<היו"ר אבישי ברוורמן:>
רבותיי, ביום שבישראל לא יהיו זיקות יבוא המשיח. מי בעד סעיף 9?
הצבעה

בעד –  פה אחד
נגד – אין
נמנעים –אין 

אושר
ישראל בלי זיקה, בלי שחיתות זה ימי המשיח.
<יסמין סהר:>
10. תקופת כהונתו של חבר הוועדה המייעצת תהיה שלוש שנים ומותר לשוב ולמנותו
לתקופת כהונה נוספת, ובלבד שלא יכהן יותר משלוש תקופות כהונה רצופות. 

<איציק שמולי:>
חבר'ה, בואו נגביל את זה לשתיים.

<היו"ר אבישי ברוורמן:>
3 שנים, ולא יותר משתי תקופות כהונה. מי בעד סעיף 10?

הצבעה

בעד –  פה אחד
נגד – אין
נמנעים –אין 

אושר
סעיף 11 – סדרי עבודת הוועדה המייעצת.
<יסמין סהר:>
11. (א) תוקף החלטותיה של הוועדה המייעצת לא ייפגע מחמת שנתפנה מקומו של חבר

הוועדה או מחמת ליקוי במינויו או בהמשך כהונתו ובלבד שרוב חבריה מכהנים כדין.

ב) המניין החוקי לישיבות והחלטות הוועדה המייעצת הוא רוב חבריה ובלבד שנציג

אחד לפחות יהיה בעל מומחיות בתחום השירותים החברתיים; במקרה של שוויון קולות

בהצבעה תכריע דעת יושב ראש הוועדה המייעצת.

ג) הוועדה המייעצת, באישור מנהל הרשות, תקבע את סדרי עבודתה ואת נהלי דיוניה,

ככל שלא נבעו בכללים אלה; סדרי עבודת הוועדה המייעצת יפורסמו באתר האינטרנט.


ד) הוועדה המייעצת רשאית להזמין את ה צרכן הביתי או את נציג החברה לטעון בפניה,


להשיב לשאלותיה ולהציג בפניה מסמכים נוספים כפי שתמצא לנכון.


ה) הוועדה המייעצת תתעד בקשות של צרכנים ביתיים ואת המלצותיה.


ו) דין חברי הוועדה המייעצת שאינם עובדי המדינה הוא כדין עובדי המדינה לעניין 


חיקוקים אלה:

(1) חוק שירות הציבור (מתנות), התש"ם-1979;
(2) חוק העונשין, תשל"ז-1977 – הוראות הנוגעות לעובדי ציבור;
(3) פקודת הראיות (נוסח חדש), התשל"א-1971;
(4) חוק שירות המדינה (משמעת), התשכ"ג-1963.
<איציק שמולי:>
שתי הערות. הערה אחת לסעיף (ג). כמובן שהכללים או סדרי העבודה והנהלים אסור שיסתרו את מה שקורה כאן, אחרת מה הואילו חכמים בתקנתם.
<יסמין סהר:>
זה ברור.

<איציק שמולי:>
לגבי סעיף (ד), צריכה להיות זכות עמידה של הצרכן מול הוועדה. זו לא איזו טובה שמישהו עשה למישהו.
<היו"ר אבישי ברוורמן:>
איך נקרא את זה? הוועדה המייעצת - -
<איציק שמולי:>
בוא נדבר על הפרט, לא על הוועדה.
<קריאה:>
היא רשאית להזמין. הפרט רשאי לדרוש להשתתף.

<דבי גילד-חיו:>
כתוב "רשאית להזמין". אנחנו מציעים שהיא תזמין את האדם.
<יסמין סהר:>
אין חובה כל פעם להזמין אותו.
<דבי גילד-חיו:>
אנחנו רוצים שתהיה חובה להזמין לשימוע בעניינו.

<חנה פרנקל:>
אולי יותר נכון שאם הוא ביקש, אנחנו נענה. 

<רן מלמד:>
הוועדה מייעצת תיידע את הצרכן. הוועדה המייעצת תיידע את הצרכן הביתי בדבר זכותו להופיע בפניה.
<יסמין סהר:>
זה כבר קיים כיום.
<רן מלמד:>
בהמשך צריך שלא ייוצר מצב שבו נציג החברה מופיע והצרכן לא מופיע. זאת אופציה שצריך להוסיף.

<יסמין סהר:>
לגבי העניין של זימון או יידוע הצרכן הביתי בנוגע לוועדה המייעצת. מהרגע שמנכ"ל התאגיד החליט להעביר בקשה בעניין צרכן ביתי לוועדה המייעצת, יש מסמך שניסחנו פה בטפסי אמות המידה שקובע שחברה תיידע את הצרכן הביתי, תעניק לו את פרטי הוועדה המייעצת על זכותו להופיע בפניה, על זכותו לשלוח מכתבים. התוספת הזאת כרגע מיותרת. תאגיד המים והביוב פונה ישירות ואומר לו: אדון יקר, אני החלטתי לפנות למנהל הרשות. דע לך, אלה פרטי הוועדה, אתה מוזמן לפנות אליה, אתה מוזמן לשלוח אליה ישירות כל מסמך. 
<רן מלמד:>
בוא נעשה רגע סצנריו. אני לא שילמתי את חובי לחברת הגיחון. חברת הגיחון  עשתה את הפעולות שלה, היא שולחת לי הודעה: אני מעלה אותך לוועדה המייעצת, זכותך להופיע או לא להופיע. אני מוגדר גם כסרבן תשלום, כי לא נתתי את הפרטים שלי, לכן גם לא קיבלתי את כל ההתראות. אם כבר קיבלתי מהגיחון, אמרתי שאני לא מוכן להתעסק עם החברה הנוראית הזאת, אני בכלל לא קורא את המכתבים שלה. בכל השלב  עד שמסתיים הדיון בוועדה אני לא יודע על הזכות שלי להופיע בפניה. אני חושב שדווקא בגלל הדבר הזה הוועדה המייעצת צריכה לשלוח לי מכתב ולהגיד: אדוני, קיבלנו פנייה מהתאגיד, אנחנו מבקשים להגיד לך שיש לך זכות להגיש לנו מסמכים ולבוא להופיע בפנינו. 
<יסמין סהר:>
אני מסכימה איתך בהינתן דבר אחד. כיוון שטענת לפני דקה ורבע שאותו צרכן זורק את המכתבים לפח ולא קורא אותם, אין לי שום בטוחה שגם את המכתבים של הוועדה המייעצת הוא לא יזרוק לפח ולא יקרא. 

<רן מלמד:>
לפחות עשית את החובה שלך.

<חנה פרנקל:>
אלפי צרכנים יפנו לוועדה המייעצת. כשהוועדה תקבל את המסמכים מהחברה היא תוודא שהחברה הודיעה לצרכן על זכותו. 
<איציק שמולי:>
אנחנו לא מדברים על זה. אנחנו לא מדברים על חובת דיווח כללית.  לפני דקה אמרתם שהולכים להצטבר בוועדה הרבה מאוד מקרים. איך תאגיד בכרמיאל ידע מתי התור של אותו חייב בכרמיאל? אתם מדברים על זה שיודיעו לצרכן שהתיק שלו הועבר. בזה נגמר הסיפור. לא על זה אנחנו מדברים. אנחנו מדברים על זה שלצרכן יהיה ברור שמותר לו, שהוא רשאי להופיע בפני הוועדה.
<יסמין סהר:>
יש לזה פתרון. אתה עכשיו העלית נקודה אחרת, שונה במהותה ממה שעלה קודם. אתה אומר שמן הרגע שהוועדה החליטה לזמן את אותו צרכן, איך הוא ידע שמזמנים אותו. אנחנו מתקדמים כבר שלב נוסף, כי מן הרגע שהצרכן פנה לוועדה המייעצת ואמר לה: אני רוצה להופיע בפנייך, התקשורת הופכת להיות בשלב הזה בין הוועדה המייעצת לצרכן. ככל שהיא תקבל אותו ותמצא לנכון בנסיבות הקונקרטיות שהונחו בפניה לזמן אותו, היא כבר תודיע לו ישירות מתי ובאיזה יום. 
<איציק שמולי:>
יש לי שתי טענות למה שאמרת.

<אלכסנדר קושניר:>
הוועדה תיידע את הצרכן שהתיק שלו התקבל. 

<דבי גילד-חיו:>
מדובר פה בתהליך שאפשר, לפי דעתי, להגדיר אותו כהליך מעין שיפוטי בו מחליטים לגבי בן אדם, בוחנים את המקרה שלו ומחליטים אם כן או לא לנתק אותו ממים. במקרה כזה יש זכות טיעון לבן אדם לבוא ולהגיד את ה"קייס" שלו. אם הוא לא נופל בדיוק באיזו קטגוריה שנראית לוועדה אבל יש לו מה להגיד - - בשביל מה לנו שאלפי אנשים ילכו לבית משפט ויגידו: תשמעו, לא הזמינו אותי, לא השתתפתי, לא נתנו לי להגיד את הדבר שלי, יש לי מקרה ייחודי? 
<היו"ר אבישי ברוורמן:>
זאת לא הכוונה.
<דבי גילד-חיו:>
הדבר הבסיסי בהליכים מהסוג הזה הוא שהבן אדם יהיה נוכח. אם אתה מזמין אותו ומוודא שהוא קיבל את הזימון - - צריך להיות כתוב פה שהוועדה תזמין אותו. 

<היו"ר אבישי ברוורמן:>
הוא אמר את זה.
<דבי גילד-חיו:>
הוא לא אמר ככה. הוא אמר שהיא רק תודיע לו.  במקום שהיא תהיה רשאית להזמין אותו, היא פשוט תזמין אותו. 
<זמר בלונדהיים:>
זכות טיעון שצריכה להיות יכולה להיות בכתב או בעל פה. בשום מקום לא כתוב שהזכות הזאת חייבת להיות בעל-פה. האיזון שעשו פה ועושים בדרך כלל זה שלאותו תאגיד לא נתנו את שיקול הדעת.  קבענו לגבי התאגיד שיש זכות מלאה להופיע בעל פה. הצרכן יבחר איך לעשות את זה. הוא כמובן לא חייב. אם הוא לא רוצה בעל-פה, הוא רוצה בכתב, זאת זכותו. לרשות ממשלתית נותנים את שיקול הדעת. אם היא לא הולכת לקבל את ההמלצה, בוודאי שאין צורך להזמין אותו לשימוע, כי היא הולכת לדחות את זה בכל מקרה. נותנים לה להפעיל את שיקול הדעת. זאת רשות ממשלתית. העלינו את ההחלטה לרשות ממשלתית, כי אמרנו שאנחנו לא רוצים שהיא תתקדם לתאגיד. נגזרת מסוימת של זה היא שצריך לתת שיקול דעת לגוף הזה. יהיו לה אלפי פניות.  אם כל אחד ואחד יבוא לטעון בעל-פה, יש לזה משמעויות כלכליות.
<היו"ר אבישי ברוורמן:>
אפילו שתתקנו את הכללים הכי טובים, אם יש אנשים לא ראויים זה לא יעבוד. צריך גם בני אדם. אם יש מושחתים, קלוקלים ודברים, עם הכללים הכי טובים יהיה בלגן. ההנחה שלנו שחלק מהאנשים נורמטיביים, חלק לא נורמטיביים. אנחנו מחפשים פה איזון. אנחנו לא רוצים לעשות כאן מצב שלוקחים את הסיכון שכולם לא נורמטיביים ועושים פה בירוקרטיה בלתי פוסקת.
<אתי בנדלר:>
כן, אדוני, אבל עדיין לא ברור לי מה מוסכם כאן בין נציגי הממשלה.  מר קושניר הצהיר שהוא מוכן שהנוסח יתוקן באופן שהוועדה המייעצת תיידע את הצרכן בדבר זכותו להופיע בפניה. עכשיו אומר מר בלונדהיים שהוא לא רוצה שתהיה לו זכות מוקנית להופיע.
<זמר בלונדהיים:>
אמרתי שאין חובה.
<יסמין סהר:>
היא תיידע אותו  על זכותו לבקש.
<אתי בנדלר:>
לא לבקש, להופיע.
<יסמין סהר:>
אבל אז אנחנו מעיינים את שיקול הדעת שכרגע זמר דיבר עליו.

<אתי בנדלר:>
לכן אמרתי שהדברים לא מתיישבים אחד עם השני.

<רן מלמד:>
אני אגיד לך ממה אני חושש. אני חושש מזה שתשב הוועדה ותדון ב-400 בקשות שהגיעו אליה מתאגידים שיושבים, למשל, באזור כרמיאל והגליל המערבי. לצורך הדבר הזה, מכיוון שהיא רשאית היא גם תזמין את נציג התאגידים כדי שיבוא ויציג חלק מהדברים. היא לא תזמין את האנשים עצמם. בצורה כזאת יהיה משוא פנים, בצורה כזאת תהיה פה קבלת החלטה שנשקלת הרבה יותר על המעמד של התאגיד מאשר על המעמד של הצרכן שעומד כאן לסוג של משפט. חייבים לעשות פה שני דברים. אחד, לתת את האפשרות האמיתית לבן אדם לבוא ולהופיע. לעשות את זה על דרך החיוב, לא על דרך השלילה, זאת אומרת, להגיד: אתה מוזמן. אם אתה לא רוצה לבוא, תגיד.  הדבר השני, שלא יהיה מצב שיושב בחדר נציג התאגיד שדן במקרה מסוים והצרכן שבו דנים לא נמצא באותו מקום.
<יסמין סהר:>
יש לי פתרון. הוועדה המייעצת תיידע את הצרכן הביתי בדבר זכותו להציג טענותיו בפניה בכתב, והיא רשאית להזמין את הצרכן הביתי או את נציג החברה לטעון בפניה, להשיב לשאלותיה ולהציג בפניה מסמכים נוספים כפי שתמצא לנכון. אני אוסיף לנוסח שהצעתי כאן לעניין מה שאמרת,  שככל שהוזמן נציג התאגיד, יוזמן גם הצרכן הביתי לאותו דיון בעניינו. 
<רן מלמד:>
זה הרע במיעוטו. 

<אפרת שרעבי:>
בסעיף קטן (ב) כתוב "ובלבד שנציג אחד לפחות יהיה בעל מומחיות בתחום השירותים החברתיים".  אני  שוב רוצה להדגיש את העניין של עובד סוציאלי  שיש לו את כל התמונה. אני לא רוצה שזה יהיה רק אחות. חשוב לי מאוד שזה יהיה עובד סוציאלי.
<זמר בלונדהיים:>
אי אפשר שנציג אחד יהיה בוועדה.
<יסמין סהר:>
מה אם הוא לא נמצא? את לא יכולה להטיל וטו מראש.

<היו"ר אבישי ברוורמן:>
אפרת, כבר שמנו אחד משניים.

<אפרת שרעבי:>
בסעיף קטן (ה) כתוב "הוועדה המייעצת תתעד". יש דרישה לתיעוד ממוחשב?
<יסמין סהר:>
כן.

<אפרת שרעבי:>
זה לא ברור מאליו. 

<יסמין סהר:>
אופן התיעוד כפי שמקובל על פי דין. 
<אפרת שרעבי:>
בכתב יד - -
<הילה גיל:>
אם הצרכן יעביר לך מכתב בכתב יד, מה הבעיה?

<יסמין סהר:>
לא נכנסים לרזולוציות כאלו בשלב הזה.
<רן מלמד:>
שתי שאלות. אחת לסעיף 11(א). הם כותבים שתוקף החלטות הוועדה לא ייפגע מחמת שנתפנה מקומו של חבר ועדה. אני רוצה לסייג. אם לא יהיו שני האנשים, אחד עובד סוציאלי ואחד מומחה לשירותים חברתיים, התוקף לא יכול להתקבל, כי אלה המייצגים האמיתיים של הצרכנים.
<היו"ר אבישי ברוורמן:>
את זה נקבל.

<יסמין סהר:>
כתוב אחד מהם.
<ליליאנה סירקיס:>
הבעיה היא שאתם לא מכירים את התהליכים שעל פיהם נשקלות כל מיני החלטות סביב אוכלוסייה עם קושי כלכלי. מרגע שאת קובעת שרק מועמד אחד יהיה נוכח בתוך הוועדה, את פוסלת בעצם את - -
<יסמין סהר:>
לפחות.
<ליליאנה סירקיס:>
לא. אנחנו רוצים ששניהם יהיו נוכחים באותה ועדה, כי לעובד הסוציאלי יש יכולת ראייה רחבה, מה שאין לאותה אחות או לאותו נציג.
<היו"ר אבישי ברוורמן:>
אני מקבל שזה מה שצריך לקרות, אבל נניח שפתאום יש מילואים, בגלל זה ידחו את כל הוועדה?

<ליליאנה סירקיס:>
אתה יודע מה, אמרה צפרא דואק, יושבת ראש האיגוד שלנו כך: "אני מוכנה לספק לרשות המים כמה עובדים סוציאליים שהם צריכים". תעשו כך שלפחות תהיה חובת נוכחות.
<היו"ר אבישי ברוורמן:>
שאם מישהו לא בא יהיה לו תחליף. זה דווקא הגיוני. 
<הילה גיל:>
אנחנו נצא בקול קורא. לכל אחד כזה יהיה ממלא מקום. אנחנו לא נבחר רק שם אחד ואין בילתו.
<היו"ר אבישי ברוורמן:>
יהיו כמה ממלאי מקום שיוכלו להחליף.
<זמר בלונדהיים:>
אם מישהו לא הגיע ברגע האחרון - -
<אתי בנדלר:>
לא הבנתי לאיזה כיוון מסתמנת ההחלטה. יהיו ממלאי מקום, אבל מה בסופו של דבר אם לא הגיע אותו עובד סוציאלי, תהיה החלטה או לא תהיה החלטה?
<הילה גיל:>
אנחנו לא יכולים לדרוש שיהיו שני הנציגים, כי אז זה יתקע את הוועדה.
<היו"ר אבישי ברוורמן:>
תדאגו שיהיו הרבה מחליפים ושכולם מגיעים. אם קורה "פורס מז'ור", קורה "פורס מז'ור". 
<רן מלמד:>
לגבי סעיף קטן (ה), כשאומרים "תתעד בקשות" זה נורא טוב, השאלה מה עושים עם התיעוד.  האם הצרכן יקבל את ההמלצות של הוועדה, או רק את ההחלטה של המנהל? 
<הילה גיל:>
יש את זה בהמשך.

<אתי בנדלר:>
כן, זה הוכנס.

<ליליאנה סירקיס:>
לפניי עומדות הדמויות שמגיעות אלינו לרווחה ומבקשות את הסיוע. כשמכריזים על צרכן כמסרב תשלום, ויכול להיות שזה בגלל שהוא לא מבין, יכול להיות שזאת אותה אישה שבורחת מבעלה או כל מיני מקרים מהסוג הזה, היכולת של הצרכן הזה להתבטא בכתב, לכתוב את המכתב ולהגיד את הטיעון שלו, היא מאוד מאוד מוגבלת. יש חשיבות לזמן אותו לוועדה. גם היכולת שלו לדרוש את זה היא בעייתית. השאלה מה אנחנו עושים עם הדברים האלה. 

<דבי גילד-חיו:>
ההצעה שלהם אומרת שהוא לא יוזמן לוועדה לעולם, גם אם הוא רוצה. הם יגידו לו: אתה יכול להגיש את בקשתך בכתב. אם  הם לא מזמנים אותו באופן מיוחד, הוא לא יכול להגיע לוועדה הזאת, להציג. אפילו לא טכני. הניסוח האחרון, שזה הניסוח שהם הציעו, הוא שהבן אדם לא יכול להגיע לוועדה אם הם קובעים שהוא רק יגיש בכתב את הדברים שלו. זה אחד הסעיפים הכי חשובים בכללים האלה.

<היו"ר אבישי ברוורמן:>
אנחנו מנסים למצוא פה את הדרך כדי שהדברים יקרו. 
<יסמין סהר:>
איך נדע שהצרכן אינו יודע קרוא וכתוב?
<איציק שמולי:>
זה לא קשור לקרוא וכתוב, זה קשור למיצוי זכויות.  
<יסמין סהר:>
היא פשוט דיברה על זה. היא אמרה שהצרכן לא יודע לכתוב.

<איציק שמולי:>
אלכס, אני פונה אליך, אתה כבר הסכמת לזה. אני לא מבין למה אתם מתעקשים על העניין הזה. מה הסיפור הגדול לזמן את האנשים?

<אלכסנדר קושניר:>
אני אסביר. אם בן אדם לא מגיע, אי אפשר לקבל החלטה. הוא לא מעוניין להגיע. 

<דבי גילד-חיו:>
לא זאת הכוונה.

<אלכסנדר קושניר:>
נדמה לי ששכחנו עובדה אחת פשוטה. כל הוועדה המייעצת הזאת היא עם אוריינטציה חברתית דרמטית. היא לא בשליטתנו. מדובר ב-3 עובדי רווחה. אנחנו דואגים שמא הם יתאכזרו, יהפכו את זה לבירוקרטי ויגלגלו את זה? רבותיי, בוא ניתן קרדיט. הוועדה הזאת לא הייתה קיימת אתמול. היא למטרה הזאת. אנחנו ממנים אותה. הם ממאגר האנשים עם הרגישות החברתית הכי גבוהה. 
<היו"ר אבישי ברוורמן:>
הכי גבוהה בארץ.

<אלכסנדר קושניר:>
אני מניח שיהיה שיפור דרמטי. אם נעלה במהלך הזה איזה שהוא הפסד, נלמד אותו ונתקן. בואו ניתן קרדיט. יש פה צעד ענק. 
<איציק שמולי:>
אין שום ספק שזו התקדמות בהשוואה למה שהיה קודם, אבל זה לא מייתר את הדרישה שלנו לתת זכות עמידה לאנשים. אני לא מבין מה הסיפור הגדול. אם יש מישהו שחושב שנעשה לו עוול, שיבוא לאותה ועדה חברתית ובסופה יגידו לו "לא".
<מרית לביא:>

אני רוצה רק להביא דוגמה של מקרה כזה מהוועדות הרפואיות בביטוח לאומי. לא אמרו לאנשים שהם יכולים להביא עורך דין. במשך השנים הבינו שחייבים להגיד לאנשים שמותר להם לבוא עם מלווה או עם עו"ד, זו הזכות שלהם, אחרת הם לא יודעים. 
<היו"ר אבישי ברוורמן:>
הם פשוט שבויים. איך אנחנו מחזקים את התמיכה לאנשים חלשים שבתוך כל הסיפור הזה מרגישים אבודים כדי שיוכלו להופיע וגם יוכלו להרגיש שיש להם  איזה שהוא עוגן?
<חנה פרנקל:>
בכל המקרים שהוזכרו  פה השכל הישר אומר שהם יוזמנו, אבל צריך לעמוד על ההבדל בין לחייב את הוועדה להזמין אחד אחד, לבין איזה שהוא שיקול דעת. למה אני מתכוונת? סביר להניח - אנחנו מדברים בגוף ציבורי - שבמקרים האלה, אפילו פחות חמורים, הוועדה תפעיל שיקול דעת, כי אחרת יש לה ביקורת שיפוטית חמורה. מאידך, אם נחייב אותה על כל מקרה ומקרה, וזה ההבדל בין חובה לבין שיקול דעת - - גם אם אנחנו סופרים פרומיל של אנשים שיגיעו לוועדה, עדיין אנחנו מדברים על כל עם ישראל. מדובר באלפי צרכנים. הוועדה הזאת תיסתם בשנייה. ככה הוועדה לא תוכל לתפקד. 

<איציק שמולי:>
את יודעת, יש משהו שנקרא מס הכנסה שלילי, שבו הרשויות, לא שאין מאפשרות זכות עמידה, הן אומרות לאזרחים: בואו תקבלו כסף מהמדינה. את יודעת מה המיצוי במס הכנסה שלילי? את מדברת איתי על לבוא ולהופיע ברשות המים, על זה שאנשים ביוזמתם?  על מה אנחנו מדברים? חבר'ה, אתם לא צריכים להיבהל מזה. בסך הכל אנחנו מבקשים, שזה מה שאלכסנדר מקודם הסכים לו, שתינתן האפשרות לאדם, לצרכן הביתי לבוא ולהופיע ולהשמיע את טענותיו בפני הוועדה. זה הכל. 
<היו"ר אבישי ברוורמן:>
יסמין, מה אם היינו מציעים -  בכל זאת אנחנו רוצים לתת את ההזדמנות לכל אחד שמרגיש נפגע להופיע - שהוועדה תזמן צרכן ביתי שביקש טלפונית או בכתב? מה רע בזה?
<יסמין סהר:>
בדיוק מה שחנה הסבירה. הדבר היחיד כאן הוא שמחר בבוקר ייווצר צוואר בקבוק מרוב כמות האנשים שהוועדה תצטרך לשמוע. אתה יושב בוועדה שיש בה 5 חברים. היא מקבלת את כל המסמכים שהגישו לה ישירות או בעקיפין. היא בוחנת וקוראת. אם בנוסף לזה שהיא בחנה היא גם צריכה לשמוע - - כמו שאנחנו יודעים, חלילה זה לא בא ממקום של ביקורת, שכל אחד מהאנשים האלה שמגיעים צריך שעה, שעתיים. אם תקצוב לו 10 דקות, זה לא יספיק לו. מה שיקרה הוא שלא נסיים את העבודה של הוועדה המייעצת. 

<אתי בנדלר:>
לא תמליץ ועדה למנהל הרשות לאשר בקשה לנתק צרכן שביקש להופיע בפניה, אלא אם כן הוא זומן. היא יכולה לדחות בקשה בלי לזמן אותו, אבל אם היא נוטה לאשר את הבקשה - -
<יסמין סהר:>
זה אותו דבר, אתי.
<אתי בנדלר:>
יאשרו את כל הבקשות?

<רן מלמד:>
זה ממש לא אותו דבר.

<חנה פרנקל:>
מה עם סירוב מנומק? אולי במקרה שהיא סירבה זה יהיה מנימוקים שיירשמו, כדי לאפשר פתח לוועדה לעבוד. אנחנו מדברים על אלפי צרכנים. היא תיסתם בשנייה.
<רן מלמד:>
אתם לא מדברים, כי אתם לא יודעים. 

<יסמין סהר:>
רן, לטוב ולרע אתה לא יודע.

<אלכסנדר קושניר:>
יש לי בקשה, אדוני היושב-ראש. אנחנו נכנסנו לפינה. אני מבקש 10 דקות הפסקה. אנחנו חייבים סיבוב בינינו על-מנת לבחון. 
<היו"ר אבישי ברוורמן:>
קיבלתי. רבותיי, אני עושה הפסקה לארוחת צהריים. אנחנו ניפגש פה להמשך הדיונים בשעה 14:30. תודה רבה.
<(הישיבה נפסקה בשעה 13:50 ונתחדשה בשעה 14:30.)>
<היו"ר אבישי ברוורמן:>
רבותיי, חזרנו למקומנו הטבעי. אנחנו נמשיך. אני רק רוצה להתחיל בהודעה. לאחר שהופיע מר גדעון טוהר ואמר את דבריו המרגשים מאוד, פניתי לאנשי רשות המים בבקשה שיהיה טיפול מיידי. אני שמח להודיע שהדברים טופלו. לגבי מר גדעון טוהר אשר דיבר בוועדה קודם לכן לגבי ניתוק המים על ידי הגיחון. לאחר בירור הנושא הובהר כי נקבע צו של בית משפט, במסגרתו ישלם הצרכן 1000 שקלים כדי שיחובר על ידי הגיחון. הצרכן לא שילם את הסכום. למרות זאת, ולפנים משורת הדין - זאת לאור בקשתנו - הודיע הגיחון כי לאור בקשת הוועדה יחבר את הצרכן למים לאלתר. תודה רבה, תמי. תודה לכולכם. תודה רבה לכל העוסקים במלאכה ולנציגה. אנחנו ממשיכים בסדר היום. יסמין, איפה עצרנו? עצרנו להתייעצות, כי מר קושניר ביקש - -

<יסמין סהר:>
סעיף  11.  

<חנה פרנקל:>
אי אזכיר את המהות. חברי הוועדה התעקשו על זימון הצרכן בפני הוועדה. אנחנו העלינו את השיקולים שלנו ואת כל החששות שלנו. עשינו התייעצות. אנחנו מציעים את הדבר הבא: הוועדה רשאית לזמן או לא לזמן, ואולם אם החליטה לנתק וההחלטה הזאת התקבלה כשהיא סירבה בעצם לבקשה שלא לזמן, היא קודם כל מנמקת ורושמת את נימוקיה. מנהל הרשות, כשהוא מקבל את המלצת הוועדה, הוא מקבל אותה בשים לב להחלטת הוועדה לסרב על זימון הצרכן, והוא רשאי לחזור ולהורות לוועדה לזמן אותו. נראה לנו שבזה יש איזה איזון ראוי בין אי פתיחת סכר שכל העולם יגיע. חבר הכנסת שמולי, תזכור שיש הרבה מקרים שנגמרים בהחלטת - - 

<איציק שמולי:>
אני בהפסקה הלכתי למחשב והסתכלתי בנוסח ששמתם על השולחן של הוועדה הזאת. צרכן ביתי שלא מתקיימים לגביו התנאים, רשאי לפנות לוועדת חריגים לא יאוחר - -

<הילה גיל:>
התכוונת לנוסח הקודם.

<איציק שמולי:>
חברה תשלח לצרכן ביתי הזמנה לוועדת חריגים תוך 10 ימי עסקים מיום קבלת בקשה לפי סעיף כך וכך.  בהזמנה זו תפרט החברה את זכותו של הצרכן הביתי להופיע, לרבות המועד והשעה.

<יסמין סהר:>
זה מול החברה.

<איציק שמולי:>
זה לא משנה.

<יסמין סהר:>
משנה.

<איציק שמולי:>
זה ממש לא משנה. זכותו להציג בפניה את טענותיו בכתב, כאשר הבחירה שלו היא בין טענה בכתב לטענה בעל פה. חברים יקרים, אני לא מבין את ההתעקשות שלכם.

<יסמין סהר:>
זה קיים גם היום.

<איציק שמולי:>
אתם כל פעם חוזרים ולא מציעים שום דבר. אין שום התקדמות בנוסח הזה  לעומת מה שהיה קודם. זאת סתם התפלפלות. חבר'ה, אני מתכוון לעמוד על העניין הזה. תעשו עם זה מה שאתם רוצים. 

<אלון מסר:>
אחד הכללים שהקראת היה בימים שעוד חשבנו או הייתה כוונה לתת לתאגיד לנהל את ועדת החריגים. לאור העובדה שהתאגיד הוא חברה עם רווח, אמרנו שאסור שיהיה מקרה שהוא לא שמע או לא חשב על שיקולים שהם שונים בגלל טובתו האישית. היום אנחנו במצב שבו לתאגיד אין שום "סיי" בנושא הזה, אלא רק לוועדה מייעצת שקשורה לרשות המים. אנחנו מתחילים מזה שזה עולם שונה לחלוטין מהבחינה הזאת. הכוונה היא שהוועדה הזאת תעבוד טוב, כי אנחנו לא רוצים ליצור מנגנון בירוקרטי שאנחנו יודעים מראש שלא יצליח לתפקד בצורה טובה ונצטרך לבוא בעוד שנה או שנתיים כדי להסביר למה זה לא עובד אחרי כל כך הרבה שנים. זה הפתרון שנתתם. לבוא ולבקש מהועדה לשמוע אלפי מקרים בשנה, לא משנה מה, זה דורש להקים מנגנון מאוד רציני. ייקח שעות רבות. אנשים שמגיעים לוקח זמן להוציא לדיונים, להכניס לדיונים. זה פשוט לא יעבוד.  זה החשש היחידי.  

אנחנו מציעים כאן שני דברים. אחד, מה שחנה אמרה. אני אחדד מה בעצם הכוונה. הוועדה שולחת, ואנחנו נוסיף פה שהיא תיידע את זכותו של הצרכן להגיע ולדבר בעל פה. זה לא מה שמופיע היום.  במידה והוועדה מחליטה שלא לזמן אותו אפילו שהוא ביקש ומחליטה לנתק אותו, היא חייבת לנמק למה, ואז יושב-ראש הרשות, לפני שהוא חותם, יעשה את שיקול הדעת. הוא צריך להבין טוב מה הנימוקים של הוועדה. הם צריכים להיות נימוקים באמת משכנעים, כי אם מישהו בא לבקש והיא לא מוכנה לשמוע אותו, אפילו נציג השירותים החברתיים לא הסביר שהוא רוצה לשמוע אותו וכן הלאה, כנראה שזה מקרה מאוד קיצוני. אז מנהל הרשות, אם הוא חושב שהוועדה לא קיימה את עבודתה כמו שצריך או לא שקלה שיקולים, יכול להורות לה להחזיר חזרה והוא לא יחתום על זה. 

נושא שני שאנחנו מנסים להוסיף לנושא הזה. הייתה פה טענה שיכול להיות שאנשים שלא יודעים לכתוב כמו שצריך או לא יודעים להתבטא בכתב בצורה ראויה, לא ישלחו את המכתבים ולכן גם לא יוכלו לקבל איזו שהיא התייחסות ראויה לבקשות שלהם. כאן אנחנו חושבים להסתכל קצת קדימה ולהגיד שהצרכן יכול לשלוח לוועדה כל חומר בכל צורה שהיא , בין אם בכתב, בעל פה, בווידיאו. הוא יוכל להסביר את הטענות שלו בצורה הכי נוחה לו, כדי שלא יהיה מצב שטענותיו לא יישמעו בצורה הטובה ביותר מבחינתו.

<רן מלמד:>
יש פה שתי נקודות שיש בעיה של איזון ומידתיות בין שתיהן. אנחנו יודעים בוודאות שחומר שישב מול חברי הוועדה המייעצת יהיה חומר שמגיע מהתאגיד. אנחנו בוודאות יודעים שתהיה שם חוות דעת של המנהל או המנהל הבכיר בתאגיד, בין אם זה ניתן לו על ידי הצרכן ובין אם זה לא ניתן לו על ידי הצרכן. אנחנו לא יודעים, אין לנו שום דרך לדעת האם הצרכן הביתי יצליח להביא מסמכים.

<היו"ר אבישי ברוורמן:>
השאלה שלי, רן , היא שאלה פשוטה. אני רוצה שתחשוב . אפשר לגמור פה ולהצביע ולחייב אותם, אבל אם התוצאה היא עודף בירוקרטיה וכל הסיפור הזה, יצא שכרנו בהפסדנו. תמיד בדברים האלה מוכרחים לעשות את הניתוח של עלות תועלת. בכל דבר אתה יכול לא לבצע פעולה ורק ליצור מצב הפוך.  אני שומע פה גם את אתי.

<רן מלמד:>
אני מסכים איתך. אנחנו מכירים את הבעיה של הופעת צרכנים בפני הוועדות השונות, בין אם זאת תהיה הוועדה המייעצת פה, בין אם זו ועדה של משרד השיכון, בין אם אלו ועדות של הביטוח הלאומי. אנחנו יודעים שלא נותנים לאנשים להופיע בפני הוועדות האלו. הפקידים מקבלים החלטה שעליה מי שיכול לערער לבית משפט הוא מי שיש לו את היכולת. 

<<היו"ר אבישי ברוורמן:>
>
את זה כבר הבנו. אנחנו מדברים על הצד.

<רן מלמד:>
נדמה לי שדווקא פה מי שצריך ללכת את האקסטרה מטר אלה לא חברי הוועדה והארגונים,  דווקא אנשי רשויות.  

<<היו"ר אבישי ברוורמן:>
>
השאלה שלי אליך היא לגבי הטענה שזה יצור ים בירוקרטי של אלפים שיבואו.  זאת השאלה הפרקטית שלי. מישהו צריך לבצע, לא רק לחוקק.

<רן מלמד:>
אתה, אדוני, כבר מקבל את ההנחה של רשות המים שיהיו אלפי ניתוקים. אני אומר דבר אחר לגמרי, אמרתי אותו גם קודם. לדעתי, מרגע שאיסור הניתוקים ייכנס לפועל התאגידים יגישו מעט מאוד בקשות כי זה לא יהיה כדאי להם. הם יעדיפו להחריף את הגבייה. אנחנו עוד נצטרך לדון,  לדעתי, בכנסת הבאה בוועדות אחרות על הנושא של האכיפה והגבייה. הם ילכו לדברים אחרים. לא יהיו אלפי ניתוקים. אדוני, אני בהחלט חושב שהדרך צריכה להיות - -

<<היו"ר אבישי ברוורמן:>
>
אין לי מושג לגבי הסטטיסטיקות. 

<רן מלמד:>
גם לרשות אין.

<<היו"ר אבישי ברוורמן:>
>
בוא אני אשאל אותך שאלה אחרת. אחד הכישלונות הגדולים של ישראל זה לא עודף החקיקה, זה יכולת הביצוע הגרועה ביותר של ממשלות ישראל שמביאה אותנו למקום הראשון בשחיתות. נניח שהם צודקים, נניח שהחבורה הזאת צודקת, יש פתאום אלפי דברים והוועדה לא מתפקדת, מה אתה עושה?

<רן מלמד:>
אדוני, לשנות את המילים הפשוטות "רשאית להזמין" למילה "תזמין" לא מחייב שאנשים יבואו להופיע. זה מחייב שהוועדה תזמין. אני חושב שזאת בקשה ראויה. 

<היו"ר אבישי ברוורמן:>
נניח שהיא כותבת את המילה "תזמין", באים אלפים שהם גם צודקים, מה המשמעות של זה?

<רן מלמד:>
המשמעות היא מקסימום שהאוצר יצטרך לתקצב עוד טיפה כוח אדם כדי לעמוד בעומס. 

<יסמין סהר:>
ממש לא.

<רן מלמד:>
זאת המשמעות. לא תהיה לזה משמעות אחרת. 

<היו"ר אבישי ברוורמן:>
האוצר יתקצב? מדינת ישראל שנמצאת כרגע בתחתית הדברים פתאום פה תתקצב ושם תתקצב?  לבנות על האוצר, זה לא יקרה.

<רן מלמד:>
הרבה פעמים נורא קל להגיד שיהיו מלא מלא בקשות. אני חושב שמנהלי תאגידי המים יחשבו 3 פעמים לפני שהם יגידו - -

<היו"ר אבישי ברוורמן:>
אני רוצה להגיע לפשרה. שכל אחד לא רק יסתכל על נקודת המבט שלו, אלא גם על נקודת מבט אחרת. צריך להסתכל על יכולת הביצוע. גברת ורון נתנה לי הערה שיכולה לעזור לחוכמת השולחן. בהעדר מסמכים וחוות דעת מקצועי תזמין הוועדה את הצרכן הביתי להופיע בפניה.

<רן מלמד:>
אדוני היושב-ראש, אפשר לחיות עם זה.

<היו"ר אבישי ברוורמן:>
אם במקרה רן מלמד וחבר הכנסת שמולי טועים מבחינת המשמעות, צריך להביא את זה לכנסת הבאה ולבטל את הסעיף הזה. זה מה שאני אומר כרגע. אם מבחן המציאות זה אלפים, אז אני קורא מפה למי שיהיה יושב-ראש הוועדה - -

<חנה פרנקל:>
אם אפשר שיפור קטן להצעה. כל השליטה בהבאת המסמכים היא בידי הצרכן, אלא אם כן שוכנעה הוועדה שיש פה סירוב מכוון מנימוקים שיירשמו.

<יסמין סהר:>
למסור מסמכים. 

<חנה פרנקל:>
להוציא את הניצול לרעה.

<היו"ר אבישי ברוורמן:>
גם זה בסדר.

<איציק שמולי:>
תסבירי לי רק איך הוועדה יכולה להוכיח ניצול לרעה. את רוצה עכשיו שניכנס ותגדירי לי בחקיקה מה זה ניצול לרעה?

<יסמין סהר:>
קודם כל, הגדרנו. 

<איציק שמולי:>
לא הגדרנו לסעיף הזה.

<יסמין סהר:>
אם צרכן מסרב למסור לך פרטים פעם אחר פעם, זה אומר שהוא לא מעוניין להגיע.

<איציק שמולי:>
זה מעקר מתוכן את מה שמציעים פה.

<חנה פרנקל:>
קודם כל, אתה צודק, הנטל עליה. אין לה אינדיקציות.

<איציק שמולי:>
גם לך אין אינדיקציות. 

<אתי בנדלר:>
אני מוכנה, אבל אני חושבת שההצעה הזאת לא תשפר את מצבו של הצרכן, עם כל הכבוד, משום שהוא זה שיש לו שליטה אם יגיעו לוועדה מסמכים או לא יגיעו לוועדה מסמכים. 

<לאה ורון:>
אנחנו שמענו שלא בהכרח הוא יוכל לקבל מהעובדים הסוציאליים, כי אולי הם לא יעמדו בלוחות הזמנים המתבקשים. לא בהכרח הוא יוכל להמציא אישורים רפואיים. 

<אתי בנדלר:>
אם לא יהיה לו אישור מהמחלקה לשירותים חברתיים - -

<לאה ורון:>
יהיה לו רק מהביטוח הלאומי.

<אתי בנדלר:>
זה כבר מסמך.  

<לאה ורון:>
לא מספיק.

<אתי בנדלר:>
הדבר היחידי שאת אומרת שחסר לו בעניין הזה הוא אישור של המחלקה לשירותים חברתיים שהוא מוכר ומטופל שם. זה שהוא יבוא ויגיד את זה ואין לו אישור מאותה מחלקה, לא יקדם את הדברים שלו בשום צורה. אני חושבת שהרבה יותר חשוב שהוועדה תשמע אותו בדרך כלשהי, אם יש לו באמת מה להוסיף על מה שאמור במסמכים. עם זה יש בעיה. אני רוצה להזכיר עוד אלמנט אחד. תהיה ועדה אחת שתשב במקום כלשהו, קרוב לוודאי בתל אביב. המסכנים שנזקקים - -

<היו"ר אבישי ברוורמן:>
חלק נמצאים בקרית שמונה, חלק בירוחם.

<אתי בנדלר:>
פזורים בכל הארץ. אני חושבת שמר מסר הזכיר הצעה שלא הייתי מעבירה אותה כל כך בקלות. אני חושבת שהיא ראויה להתייחסות רצינית במקרה הזה, כי היום כל אחד יכול להקליט את עצמו או לבקש ממישהו שיקליט אותו בשיחה מוקלטת בטלפון. הוא יכול לשגר את זה לוועדה. אם הוועדה תהיה חייבת לעיין, אני חושבת שזה דבר - -

<היו"ר אבישי ברוורמן:>
במקום להטריח אותו לפעמים.

<אתי בנדלר:>
אני לא מכירה בחקיקה שיש הוראה כזאת. זו הצעה מעניינית וראויה לתמיכה, לטעמי.

<היו"ר אבישי ברוורמן:>
אני אגיד לכם דבר אחד שהייתי עושה עכשיו והייתי עושה בעבר. הרבה אנשים חוסכים את הדברים האלה, את הטרחות. אתה עושה גם פגישות בטלפון במקום שיבואו לכאן.

<רן מלמד:>
אני מקבל את זה. אני רוצה לחדד את זה.

<דבי גילד-חיו:>
ומה עם אנשים שאין להם?

<אתי בנדלר:>
אני רוצה להזכיר כאן עוד משהו. היה עוד רכיב יפה בהצעה החדשה שעובדה. הוא אומר שאם הוועדה לא מוכנה לזמן אותו למרות שהוא ביקש לזמן  והיא מחליטה להמליץ על ניתוק, היא חייבת לנמק את הסירוב שלה. מנהל הרשות חייב לקבל את החלטתו בשים לב לנימוקים האלה ולסירוב. על כל זה אפשר להגיש עתירה.  יש כאן הרבה מנגנוני בקרה על העניין הזה.

<רן מלמד:>
אני אלך איתך יותר מזה. נלך עוד פעם להגדרה של ההופעה ולמה שמר מסר אמר. אני חושב שמה שצריך לעשות, ואפשר לעשות אותו טכנולוגית בצורה מאוד מאוד פשוטה, זה כשעושים את הדיונים יבואו אנשים לתאגיד, לחדר הישיבות של התאגיד באמצעות סקייפ או מערכת של וידאו קונפרנס, יופיעו משם בפני חברי הוועדה. הם לא צריכים לנסוע לשום מקום, הם יכולים לעשות את זה טכנית מאוד פשוט.  אתה יכול לתת לכל אחד את זכותו להופיע בפני הוועדה.

<יסמין סהר:>
אתי, דיברנו על פרטיות כל הזמן.

<רן מלמד:>
הם לא צריכים להיות בחדר ביחד. אני יכול לשבת פה מול מצלמה שמצלמת אותי ומעבירה את הפרטים לוועדה, כאשר אנשים מחכים בתור בחוץ.

<זמר בלונדהיים:>
ובתאגיד רב רשותי בצפון, שזה תאגיד אחד על 11 רשויות?

<רן מלמד:>
אתה יודע, עו"ד בלונדהיים, אם אתה רוצה נורא לסבך את הכל, יכול להיות שבשלב הבא צריך לדרוש שתתנו להם גם כרטיסי נסיעה כדי שהם יוכלו להגיע. 

<היו"ר אבישי ברוורמן:>
אני חושש מדבר אחד, מבלגן בירוקרטי. אני רוצה לפשט. אני רוצה פתרונות, לא צידוקים.

<דבי גילד-חיו:>
אני חוזרת להצעה של היועצת המשפטית שהייתה בסוף הדיון הקודם לפני חצי שעה. היא הציעה בו, וזה הכיוון שנראה לי נכון, שכאשר מחליטים לנתק חייבים להזמין את האדם. 

<קריאה:>
לעוד דיון?

<דבי גילד-חיו:>
זה אומר שאתה מגן בוודאות על זכות היסוד של בן אדם למים ועל זכות טיעון שהיום מוכרת ובסיסית. אני מאמינה שאם נלך לבית משפט לבקש זכות טיעון במקרים האלה, יתנו לנו אותה, בית משפט יאשר את זה. במקרה שהוא מובהק והבן אדם יביא מסמכים ומחליטים לא לנתק, יופי, אבל אם מחליטים לנתק, אי אפשר להסתפק ברישום, צריך להזמין את הבן אדם.

<חנה פרנקל:>
אם זה מקרה מובהק?

<יסמין סהר:>
לא עשית בזה כלום.

<זמר בלונדהיים:>
אני חושב שבסוף יהיו מעט מאוד מקרים שיסורבו. הוועדה מנותקת במידה רבה מרשות המים. עומדים בראשה עובדים סוציאליים.  

<היו"ר אבישי ברוורמן:>
במה יהיו מעט מקרים?

<זמר בלונדהיים:>
שיסורבו, שלא יתנו זכות שימוע למי שיבקש. אני חושב שהדיון הוא במידה רבה על אותם מקרים מובהקים שאני חושב שצריך - -

<היו"ר אבישי ברוורמן:>
במקרה הזה בוא נזמין אותם.

<זמר בלונדהיים:>
אני מסכים עם מר מלמד שבסוף יהיו מעטים שיגיעו. מתי יהיו קצת יותר? בהתחלה. הכללים עוד לא יהיו ברורים. זה השלב הראשון שבו התאגידים קצת אגרסיביים יותר. הסיכון שיגיעו בהתחלה הרבה פניות לוועדה הוא דווקא הסיכון הגדול. 

<היו"ר אבישי ברוורמן:>
בוא נלך בדרך שלך. האם אפשר להגיד שבהתחלה ניתן את הדברים, אבל אחרי תקופה נקציב את זה? אפשר לעשות דבר כזה? הרי יש פה עניין של תקופת ביניים. למה אי אפשר?

<אתי בנדלר:>
אי אפשר לדעת. זאת השערה.

<היו"ר אבישי ברוורמן:>
 בכל נושא של הרצה נותנים איזו שהיא תקופה, אחרי זה מפעילים.

<זמר בלונדהיים:>
יש חובת דיווח לוועדה בסוף שנה לגבי כל המקרים שנותקו. אפשר להוסיף שבמסגרת הדיווח ידווח לוועדה על כל אותם מקרים שנותקו והצרכן ביקש להופיע וסורב להופיע. בואו נראה בעוד שנה מה קורה עם זה. אולי אנחנו טועים, אולי לא.

<איציק שמולי:>
אין בעיה, בוא נכניס את התיקון שאנחנו רוצים.

<זמר בלונדהיים:>
לא, כיוון שכנראה בהתחלה הולך להיות הבלגן הגדול. אנחנו סופגים הרבה ביקורת כממשלה. החשש היחידי שלי הוא שהמנגנון לא יעבוד טוב. הם יעמדו בפרונט. חבל להטריד אותם על זה.

<היו"ר אבישי ברוורמן:>
מה שאני לא מבין, אני מדבר פה לעורכי הדין - - בדרך כלל הייתי לוקח עורכי דין שיעשו את מה שאני רוצה. אתם יכולים למצוא פתרון. כל הנושא זו התקופה הראשונה. החשש הוא שבהתחלה תהיה הסתערות על הגדרות, אבל אחרי תקופה זה יתייצב למספר מאוד נמוך. למה אי אפשר למצוא עורך דין שינסח תקופת מעבר? למה אי אפשר? תמיד יכול להיות עורך דין שינסח כל מה שאומרים לו.

<תמי שור:>
אני חושבת שהבעיה פה היא בעיה קשה שאני לא יודעת איך אפשר לגשר עליה. אנחנו לא סתם עשינו את כל כברת הדרך הזאת, הקמנו ועדה בתום לב כדי שתעשה את העבודה שלה כמו שצריך, שתעשה את התהליך הנכון. אם היו סומכים עלינו, ואני לא אומרת את זה מעלבון אלא רק בשביל לחדד את המחלוקת, ומאמינים שברגע שכתוב "רשאי ככל שניתן" ויהיו מספר ספור של פניות ולא אלפים אנחנו בוודאי נזמין ובוודאי שיגיעו, בסדר, אבל אם בסוף יסתבר שזה לא סביר, לא נוכל לעשות את זה. השאלה  כרגע היא אם מכריחים אותנו, מחייבים אותנו, או שסומכים עלינו שנעשה אם נוכל.

<היו"ר אבישי ברוורמן:>
קצת אמון.

<רן מלמד:>
בדיונים קודמים, כשהתעכבתי על המילה "רשאי", אמרה לי לא פעם ולא פעמיים אתי בנדלר שהמילה "רשאי" זה כמו להגיד שאתה חייב. 

<אתי בנדלר:>
לא. אתי בנדלר אמרה לך בפירוש שזה תלוי בהקשר הדברים.  יש מקומות שברור שרשאי זה חייב, יש מקומות שברור שרשאי  - -

<רן מלמד:>
פה רשאי זה רשאי שהוא לא חייב. במקרה הזה הוא רשאי שלא חייב. אתם אומרים שנסמוך. זה אחלה.

<היו"ר אבישי ברוורמן:>
אני אומר לך ברצינות שאני מכיר קצת את המערכת.

<רן מלמד:>
אדוני היושב-ראש, יש לי הרבה מאוד הערכה. אני לא אספר סיפורים על ניתוקי מים שתמי ואנשי הצוות התערבו מול התאגידים, פשוט ביטלו אותם בהינף יד כי ככה היה צריך לעשות. הכללים האלה מיועדים למקרים שזה לא יעבוד.

<איציק שמולי:>
הם גם יהיו גם אחרי שתמי תעזוב.

<תמי שור:>
לא תמי, זו רשות שלמה  שחובתה לעשות את זה.

<רן מלמד:>
אם תמי מבקשת מאיתנו שנמסוך עליה, אז אני באותה מידה מבקש את הדבר הבא: תמי, תסמכי עלינו שלא יהיו כל כך הרבה ניתוקים שייצרו לכם צוואר בקבוק במערכת. 

<תמי שור:>
זה לא תלוי בך. לו היית אומר משהו שתלוי בך זה היה משהו אחר. אתה לא יודע כמו שאני לא יודעת.

<אלון מסר:>
הוועדה היא לא מרשות המים, היא ועדה מייעצת. היא אפילו לא רואה את שיקולי התעריף או שיקולים שאולי ינחו את רשות המים לנהוג בצורה אגרסיבית. זו ועדה של מומחי רווחה שמייעצת.

<היו"ר אבישי ברוורמן:>
אני חושב שאתם צריכים לתת להם קצת קרדיט.

<הילה גיל:>
ביקשתם שנעשה את זה רשות ממשלתית. 

<היו"ר אבישי ברוורמן:>
אם, חס וחלילה, בעוד מספר חודשים יקרה משהו, עם כל העוצמה שישנה עכשיו לכל הקולות האלה,  תוך שנייה יקראו להם לסדר בכל הכוח. אני חושב שצריך ללכת פה לאיזו לפשרה. לא מתאים העסק הזה.

<רן מלמד:>
במידה והוועדה מחליטה לא להזמין, בוחרת להגיש בקשה לניתוק ומנהל הרשות מקבל את ההמלצה ומנתק, הדרך פתוחה ללכת לבית משפט. אנחנו יודעים כמה זה קשה. האם אנחנו יכולים לעשות שלב ביניים, שאומר שבמידה והוועדה החליטה לא להזמין, החליטה להמליץ על לנתק והמנהל החליט לקבל את ההמלצה, יתקיים דיון נוסף אליו יוזמן הצרכן? .

<היו"ר אבישי ברוורמן:>
זה נראה לי טוב.

<רן מלמד:>
כדי לחסוך לו את הדרך הקשה להגיע לבית המשפט. הם לא יוכלו להגיע לבית משפט, רבותיי.  אי אפשר על כל דבר להגיד "לא".

<היו"ר אבישי ברוורמן:>
תמי, יהיו מקרים בודדים בסופו של דבר.  

<תמי שור:>
אם יהיו מקרים בודדים אנחנו נעשה את זה. אנחנו לא רוצים להתחייב פה על משהו שלא נעמוד בו.  

<הילה גיל:>
אם יהיו מקרים בודדים ברור שנזמין.  אנחנו לא יודעים. זה יכול להיות גם אלף. אין לנו אפילו יכולת פיזית לעשות את זה.

<היו"ר אבישי ברוורמן:>
למה אי אפשר לעשות תקופת מעבר לבדיקה של מספר המקרים, כאשר רק אחר כך להפעיל את זה? למה בכל דבר שהוא הגיוני מבחינה כלכלית ומוסרית שהיה הולך לכיוון הזה, אי אפשר למצוא פתרון חוקתי בגלל שכתוב ככה וככה? למה אי אפשר להגיד, אנחנו בתקופת ביניים נותנים את הדבר הזה, כאשר אחרי זה אם נראה שהמספרים נמוכים, אנחנו חוזרים ועושים את התיקון? למה לא למצוא דרך שנותנת את כוונת המחוקק במידה והמספרים נמוכים? אם המספרים יותר מידי גדולים, אנחנו לא רוצים ליצור פה גיהינום בירוקרטי.

<אברהם מיכאלי:>
החשיבה כל  הזמן היא שהבירוקרטיה יכולה לעצור את התהליך, לכן בינתיים שהאזרחים יסבלו.  אנחנו מגיעים הרבה פעמים, גם במערכת המשפט, ומבקשים תקני שופטים נוספים. מה הם אומרים? אין לנו כסף. בגלל שאין כסף אותם אזרחים ממשיכים לסבול. אנחנו לא יכולים כל הזמן להתחשב בבקשה הזאת.

<היו"ר אבישי ברוורמן:>
אני מסכים איתך לחלוטין. הבעיה שאני רואה את משרד האוצר. אתם תראו שבממשלה הבאה, לא משנה מי ישלוט, לא יהיו יותר מידי כספים, למרות כל הדיבורים. ראיתי את המצעים של כל המפלגות. אני יודע כבר מי יהיה בשלטון משתי המפלגות. זה כבר לא משנה. מה שיקרה בסוף הוא שלא יהיו תקציבים. בגלל שלא יהיו תקציבים יהיו צעקות. אני מנסה פה להגיע לאיזה תהליך שהדברים קורים.

<אברהם מיכאלי:>
אני מכיר את הפחד הזה שלא יהיה תקציב.

<היו"ר אבישי ברוורמן:>
הוא לא יהיה.

<אברהם מיכאלי:>
 אנחנו לא דנים פה באיזו שהיא סוגיה שמזיזה למישהו למעלה בצורה אמתית, כי אחרת לא היינו יושבים ומתחננים שיקימו ועדה מייעצת עם שיניים. אני הולך לניסוח שאתי הציעה, שנהפוך את זה כחובה אלא אם כן הם ינמקו מנימוקים מיוחדים שיירשמו למה לא. 

<איציק שמולי:>
חבר'ה, נימוקים מיוחדים זה מה שהם הציעו. 

<אתי בנדלר:>
נימוקים מיוחדים זה כשיש, למשל, חשש אמיתי לאלימות מצד המבקש.

<איציק שמולי:>
נימוקים מיוחדים זה גם כשהוועדה אומרת למנכ"ל שהיא משוכנעת שהיא רואה את כל התמונה לנגד העיניים והיא לא זקוקה - -

<אברהם מיכאלי:>
זה לא נימוקים מיוחדים. 

<איציק שמולי:>
זה נימוק מיוחד. 

<אתי בנדלר:>
זה לא נחשב לנימוק מיוחד. זה ממש לא נימוק מיוחד. 

<היו"ר אבישי ברוורמן:>
עו"ד בנדלר תענה לך מה זה נימוק מיוחד.

<אתי בנדלר:>
נימוק מיוחד זה כשיש חשש אמיתי, מבוסס לאלימות מצד המבקש. נימוק אחר זה שהוועדה שמעה אותו כבר לפני 4 חודשים, לפני 8 חודשים והוא חוזר תמיד על אותם הדברים. אלה נימוקים מיוחדים, לא  סתם כי לא בא לי.

<אברהם מיכאלי:>
המושג המשפטי שאנחנו, המשפטנים, מכירים של נימוקים מיוחדים זה כשבתי המשפט מתייחסים בחומרה אם אותו פקיד או מישהו אחר כותב המצאות. לא באים פה בכוונה כדי לחבל בהליך. נימוקים מיוחדים מחייב אותם לשקול 4 פעמים לפני שיסרבו להזמין אותו.

<אלון מסר:>
ולכן הוספנו שמנהל הרשות ידע לפני שהוא חותם האם קיימים נימוקים מיוחדים.

<איציק שמולי:>
ועוד פחות מזה, אנשים שהוועדה תדפוק אותם וירצו ללכת לבית משפט - -

<אברהם מיכאלי:>
יכול להיות שנצטרך בחקיקה ראשית לתקן דברים.

<איציק שמולי:>
כמה אנשים ניתקו ממים בשנה האחרונה, אתם יכולים לומר לי?

<חנה פרנקל:>
יכול להגיע לאלפים. 

<איציק שמולי:>
אתה רואה מישהו מתוך האלפים האלה הולך לבית משפט כדי לתבוע אותם שהנימוק הוא לא מיוחד? על מה אנחנו מדברים? על לאפשר לבן אדם להופיע בפני הוועדה.
<אברהם מיכאלי:>
ההיפך, זאת תהיה חובה.

<אלכס קושניר:>
אדוני היושב-ראש, יש לי הצעה. הגענו לנקודה שקרוב לוודאי לא נוכל להסכים עליה.  מצד שני, עשינו כברת דרך. אני מציע שנשים את הסעיף הזה הצידה, נמשיך הלאה. יכול להיות שבסוף יצליחו להגיע לפשרה.  

<היו"ר אבישי ברוורמן:>
תודה, נמשיך הלאה. אני מצביע על כל הסעיפים להוציא את סעיף 11(ד). מי בעד?

הצבעה

בעד – פה אחד

נגד – אין

נמנעים –אין 

אושר

סעיף 12 – סודיות.

<יסמין סהר:>
חברי הוועדה המייעצת, בעלי תפקידים בה ועובדי החברה או מי מטעמה, שהגיע אליהם 

מידע לפי כללים אלה תוך כדי מילוי תפקידם או במהלך עבודתם, ישמרו בסוד, לא יגלו

אותו לאחר ולא יעשו בו כל שימוש, אלא לפי כללים אלה או חיקוק אחר או לפי צו של 

בית משפט; לעניין זה, "מידע" – לרבות כל ידיעה, נתון או רישום, בין על גבי מסמך ובין


בתשלום, הקלטה או מאגר מידע אלקטרוני. 

<היו"ר אבישי ברוורמן:>
אני לא רואה בעיות. מי בעד?

הצבעה

בעד –  פה אחד

נגד – אין

נמנעים –אין 

אושר


סעיף 13 – קבלת החלטות בידי מנהל הרשות.

<יסמין סהר:>
"מנהל הרשות יבחן את המלצות הוועדה המייעצת ויחליט בתוך 15 ימי עסקים מיום קבלתן

בידיו אם לקבלן, לדחותן או לקבלן בשינויים; המנהל יעביר עותק מהחלטתו לחברה תוך 7

ימי עסקים - -"

<אתי בנדלר:>
והן לצרכן הביתי.

<יסמין סהר:>
".. לחברה ולצרכן הביתי תוך 7 ימים ימי עסקים מהיום שבו התקבלה; המליצה הוועדה המייעצת לאשר לחברה לבצע פעולת ניתוק אספקת מים בנכסו של צרכן ביתי או כל פעולה אחרת כאמור בסעיף 8 ומנהל הרשות קיבל את המלצתה, ישלח מנהל הרשות את נימוקי הוועדה לצרכן הביתי". 

<אתי בנדלר:>
בצירוף נימוקי הוועדה.

<רן מלמד:>
אם ברישא של המשפט הוא מעביר לצרכן, למה צריך את ההמשך? 

<אתי בנדלר:>
זאת ההחלטה של מנהל הרשות. עכשיו אנחנו אומרים מה קורה עם ההמלצה של הוועדה.

<איציק שמולי:>
איפה הספקטרום של המנהל להחליט? עד עכשיו אנחנו בעיקר מדברים על כן ניתוק, לא ניתוק. האם למנהל הרשות יש סמכות לפרוס אחרת את החוב, לוותר על חלק מהחוב? מה הסמכויות שלך בעניין הזה?

<אלכס קושניר:>
לא. בנושא של החוב אנחנו לא מטפלים. בנושא הזה זה ניתוק או לא ניתוק. בנוגע לחובות, כפי שהתייחסתי, זו סדרה נפרדת שצריך להשקיע בה מאמצים כלכליים ואחרים, צריך ללמוד את המשמעות. 

<היו"ר אבישי ברוורמן:>
אנחנו נדון.

<אלכס קושניר:>
פה אנחנו מפשטים את המהלך לפי בקשת ועדת הכלכלה, על מנת למזער את הניתוקים.

<אברהם מיכאלי:>
בן אדם הודה על ניתוק המים ביום רביעי. כמה זמן יש לו להגיש ערר?

<יסמין סהר:>
זה לא בסעיף הזה, זה בסעיף אחר כך. 

<היו"ר אבישי ברוורמן:>
בסעיף הבא זה יוסבר עם ערר וכו'.

<יסמין סהר:>
כאן זאת רק החלטה של מנהל הרשות.

<דבי גילד-חיו:>
אחת הבעיות הקשות שנתקלנו בהן עד עכשיו בקשר להחלטות של הוועדה המייעצת ואחר כך של המנהל היא שאין קריטריונים או הנחיות שקובעים איזו אחידות בהחלטה של מי יהיה זכאי, מי לא יהיה זכאי. זה במידה רבה שרירותי. בזמנו, בנוסחים קודמים היו כל מיני הצעות לסוג של אוכלוסיות או סוג של מצבים שבהם תהיה הנחה, כמו למשל מי שמקבל הבטחת הכנסה, נכויות מסוימות ועוד כל מיני רשימות. אנחנו חושבים שהרשימה הזאת יכולה להיות מקיפה ורחבה יותר, כולל להסתמך על דברים מקובלים כמו הנחה בארנונה ועוד. נתנו רשימה כזאת במסמך שלנו. אנחנו חושבים שחיוני להכניס את זה בתור אינדיקציה, כדי שיהיה שוויון וכדי שתהיה אמירה של הכנסת שאלה המקרים שברור מאליו שצריכים להילקח בחשבון.

<הילה גיל:>
הוועדה, כחלק מסדרי העבודה שהיא תיתן, תקבע לעצמה איזה שהם קריטריונים. אנחנו מדברים על צרכן ספציפי. אחד לא תואם לשני. את הקריטריונים הוועדה תקבע לעצמה.

<אתי בנדלר:>
הילה, אני חושבת שכדאי לשים על השולחן את האוכלוסיות. ההצעה הזאת מדברת על אנשים שיהיו חסינים מניתוק בשל עצם העובדה שהם נמנים על אותה קבוצת אוכלוסייה, למשל מקבלי קצבת נכות, שזה מה שאדוני רצה להעלות.  מכיוון שהדברים יעלו כך וכך, אני מציעה להתייחס לנושא. 

<הילה גיל:>
בנוסח הקודם שהבאנו היו קבוצות חסינות. הוועדה ביקשה שנעביר את זה להחלטה של ועדה עליונה שיש לה ראייה רחבה. כרגע זה בוועדה עליונה, לכן כל נושא הוא לגופו.  

<היו"ר אבישי ברוורמן:>
אני הולך להביא את זה להצבעה. 

<יסמין סהר:>
בכפוף לשני השינויים .

<אתי בנדלר:>
כן, בכפוף לתיקונים.

<היו"ר אבישי ברוורמן:>
מי בעד סעיף 13?

הצבעה

בעד –  פה אחד

נגד – אין

נמנעים –אין 

אושר


סעיף 14 – ביצוע פעולת ניתוק אספקת מים לצרכן ביתי על ידי החברה.

<יסמין סהר:>

"החליט מנהל הרשות, לאחר שקיבל את המלצתה של הוועדה המייעצת בעניינו של הצרכן הביתי,


לאשר לחברה לבצע פעולת ניתוק אספקת מים בנכסו של צרכן ביתי, רשאית החברה לבצע את


הפעולה האמורה ובלבד שחלפו 30 ימים מיום שהחברה שלחה לצרכן הביתי הודעה לפי סעיף 24


בדבר החלטת מנהל הרשות; בהודעה תצוין זכות הצרכן לעתור על החלטת מנהל הרשות לפי הדין,


בתוך המועד הקבוע לכך, ככל שנקבע; בנוסף לאמור, החליטה החברה לבצע פעולת ניתוק אספקת


מים בנכסו של הצרכן הביתי תיידע על כך את המחלקה לשירותים חברתיים ברשות המקומית 


שבתחומה גר הצרכן הביתי, 15 ימים לפחות בטרם ביצוע פעולת ניתוק אספקת המים".


כאן חשוב, אגב מה שדיברנו על המחלקה לשירותים חברתיים בסעיף הקודם, לעשות את ההתאמות.   

<אתי בנדלר:>
לאשר לחברה שלה הוא מוכר או בה הוא מטופל.

<אפרת שרעבי:>
מכיוון שאנחנו מדברים על כל אותם אנשים שהוועדה החליטה לאשר את ניתוק המים שלהם, אני תוהה מה מצופה מהמחלקה לשירותים חברתיים לעשות עם ההודעות האלו. אני יוצאת מנקודת הנחה שלא מדובר במשפחות במצוקה ובמשפחות סוציאליות, אלא דווקא בכל אותם עבריינים. אין לנו עניין לדעת את זה.

<היו"ר אבישי ברוורמן:>
שאלה טובה. מה רוצים מאפרת שרעבי וחבריה? את העבריינים תשלחו לליליאנה סירקיס?

<אפרת שרעבי:>
לנו כמחלקות רווחה – אני מייצגת את משרד הרווחה - אין עניין להציף את המחלקות לשירותים חברתיים בהודעות ניתוק של אותם עבריינים. אני מניחה שמי שתנתקו לו את המים בסופו של דבר יהיו כל אותם אנשים שלא הצליחו לשכנע את הוועדה המייעצת שהם מקרה סוציאלי. 

<יסמין סהר:>
זאת הייתה דרישה של ארגוני צרכנות ליידע.

<אפרת שרעבי:>
אנחנו, כמי שאמורים לקבל את ההודעות האלו, אין לנו מה לעשות עם המקרים האלה.

<יסמין סהר:>
אין לנו בעיה להוריד את זה.

<אליהו יצחק:>
אנחנו מדברים פה על עובדי רווחה. מה קורה עם שני ההורים עובדים, הם לא מוכרים ברווחה, הם בקושי משתכרים וסוגרים להם את המים? מה עם בן אדם שהמשכורת שלו היא 8000 ברוטו, אין לו בית, אין לו נכסים, אין לו שום דבר, הוא רוצה לשלם אבל אין לו איך לשלם? מה אנחנו עושים? אומרים לו: אדוני, לפי התלוש שלך שהוא 7500, 8000 ברוטו אתה לא יכול לקבל שום הנחה. מה הם עושים? תאגידי המים לוקחים את החוב של המים ומביאים לעורך דין או להוצאה לפועל. אומרים לאזרח: כשאתה בא להסדיר חשבון אל תבוא אלינו, תלך לעו"ד. 

<היו"ר אבישי ברוורמן:>
אנחנו עושים את הדברים האלה כדי שזה לא יקרה.

<אליהו יצחק:>
היחס של מנכ"לי תאגידי המים הוא מתחת לכל ביקורת.

<היו"ר אבישי ברוורמן:>
על זה אין לנו שליטה. 

<אליהו יצחק:>
תראה איך דיבר מנכ"ל תאגיד בית שמש כשישבנו ברשות המים בתל אביב. בושה וחרפה. זאת מתאגיד נס ציונה, בושה וחרפה איך היא דיברה. מנכ"ל תאגיד מגדל העמק הולך לאיים על עובדים סוציאליים. תסתכלו את מי אתם באים לנתק. נכים קטועי רגליים בלי מים. אני מסתובב בשטח.

<היו"ר אבישי ברוורמן:>
על התאגידים עוד תהיה ביקורת וכו'. עו"ד פרנקל, תזמני את מר יצחק אלייך על-מנת שייתן לך אינפורמציה לגבי מנכ"לי תאגידים. תבדקי את הנושא. עכשיו אני מגיע לשאלה של גברת שרעבי. 

<אפרת שרעבי:>
יש לי הסתייגות קטנה. תיקנו אותי פה והאירו את עיניי שלגבי כל אותם מקרים שהחליטו לנתק את המים והוגשה לגביהם חוות דעת מלשכת הרווחה - -

<רן מלמד:>
בדיוק. עליהם צריך ליידע. 

<היו"ר אבישי ברוורמן:>
רבותיי, זה נהדר.

<מרית לביא:>
הוצאנו את האוכלוסיות שהיו כאילו קודם חסינות אוטומטית.  האם למישהו שיבוא עם האישור הזה של זיקנה או עם האישור של נכות כללית ויעבור את הוועדה, הוועדה תוכל לנתק לו?  אני לא מבינה את זה. איך אדם עם השלמת הכנסה - -?

<יסמין סהר:>
בשביל זה הוועדה בוחנת.

<היו"ר אבישי ברוורמן:>
היא לא תנתק לו.

<מרית לביא:>
הגזמתם קצת. שפכתם את התינוק עם המים.

<חנה פרנקל:>
סביר מאוד להניח שהיא לא תנתק לו. 

<היו"ר אבישי ברוורמן:>

היא לא תנתק לו. 

<מרית לביא:>
בשביל מה הוא צריך לעבור ועדה?

<היו"ר אבישי ברוורמן:>
בהתחלה הגדרנו אוכלוסיות, אבל אז חבר הכנסת איציק שמולי פנה אלי ולאחרים. הקשבתי להם ואמרתי שנלך בדרך הזאת. אי אפשר לחזור אחורה.

<מרית לביא:>
הבנתי שמקרים כמו אליהו יצחק - -

<אלכס קושניר:>
אם אתם רוצים לדון על ההצעה הקודמת שלנו, אני מוכן.

<מרית לביא:>

אפשר עדיין למשוך את - -?

<היו"ר אבישי ברוורמן:>
די. הלילה הוא הלילה, אמר מי שאמר.

<ליליאנה סירקיס:>

אני רוצה לבקש משהו לגבי הדוחות הסוציאליים. אני מבקש שכשעובדת סוציאלית יושבת וכותבת המלצה, יתייחסו אליה התייחסות מלאה, יתנו לה את האפקטיביות הראויה.

<היו"ר אבישי ברוורמן:>
נרשם, מבוקש. 5 הראשים שיושבים כאן, מתמי עד אלכסנדר, אומרים כן. 

<רן מלמד:>
הערה קטנה לגבי ה-30 ימים. כיוון שיש עכשיו שינויים בדואר ישראל, אנחנו יודעים איך הבירוקרטיה עובדת, אני מציע -לשים את זה על 45 יום ולא על 30.

<חנה פרנקל:>
למי שהחליטו שהוא סרבן?

<רן מלמד:>
כן.

<דבי גילד-חיו:>
צריך להיות כתוב שהם יחכו עד לסיום הליכי הערעור. 

<יסמין סהר:>
ממש לא. זה שנים.

<דבי גילד-חיו:>
אם אדם מערער, בינתיים ינתקו לו את המים?

<אתי בנדלר:>
כל בית משפט רשאי לתת צו ביניים.

<היו"ר אבישי ברוורמן:>
אני לא נכנס לעניין של בית המשפט. אנחנו משאירים את זה על 30 ימים.

<אברהם מיכאלי:>
אדוני היושב-ראש, במקרים כאלה הייתי מבקש לעשות הדבקה בבית. עם כל הכבוד לדואר, הדואר היום זה סיפור. צריך שתהיה הדבקה בבית שמנתקים לו את המים. 

<יסמין סהר:>
במקרה שבו החליט התאגיד לנתק הוא ידביק לו על הדלת.

<אברהם מיכאלי:>
שיהיה כתוב את זה בהנחיות. 

<יסמין סהר:>
זה כתוב. 

<אברהם מיכאלי:>
איפה זה כתוב?

<יסמין סהר:>
סעיף 24 מפנה לפרק - - מורידים את הסיפא של 14.

<אתי בנדלר:>
לא מורידים, משנים. תיידע על כך את המחלקה לשירותים חברתיים שנתנה חוות דעת בתחומו של הצרכן. 

<היו"ר אבישי ברוורמן:>
מי בעד סעיף 14?

הצבעה

בעד –  פה אחד

נגד – אין

נמנעים – אין

אושר

 
סעיף 15 – ביצוע פעולת ניתוק אספקת מים בנכס אחר בשל אי תשלום חוב.

<יסמין סהר:>
(1) "חברה רשאית לבצע פעולת ניתוק אספקת מים בנכס אחר, בשל אי תשלום חוב

לגבי אותו נכס לאחר מיצוי הליכי הגבייה בהתקיים אחד מהמפורטים להלן, אך למעט
לגבי חובות שעליהם הוגשה בקשה לבירור חשבון לפי סעיפים 34, 43 ו-52א לכללי אמות

המידה, שטרם ניתנה בה החלטה:

(1) הצרכן בנכס האחר לא שילם לחברה בעד אספקת מים או בעד שירותי ביוב

בשל תקופות חיוב רצופות או בשל תקופות חיוב לסירוגין;
(2) הצרכן בכנס אחר לא שילם תשלום אחד או יותר לפי הסדר תשלום שנקבע

לו לפי סעיף 32 לכללי אמות המידה;
(3) הצרכן בנכס האחר לא שילם תשלום לפי סעיף 11 לכללי שפכי מפעלים, 

ובלבד שלא קיים לגבי התשלום האמור הליך תלוי ועומד לפי סעיף 13 לכללי 
שפכי מפעלים.

(2) חברה לא תבצע פעולה כאמור בסעיף קטן (א) אלא לאחר ששלחה לצרכן בנכס 

האחר התראה כאמור בסעיף 24. 
(3) על אף האמור, ראתה חברה כי יש בביצוע פעולת ניתוק אספקת מים בנכס אחר 

כאמור בסעיף זה, משום חשש לפגיעה בסביבה, לא תבצע החברה פעולה כאמור אלא 
לאחר שקיבלה את אישורו של ממונה שפכי תעשייה; בטרם יקבל ממונה שפכי תעשייה

את החלטתו בעניין זה, יקיים היוועצות עם הממונה לפי חוק החומרים המסוכנים;

במקרים שבהם ביצעה החברה פעולת ניתוק אספקת מים לפי סעיף זה, תודיע על כך

בהקדם האפשרי ולא יאוחר מ-48 שעות לממונה לפי חוק החומרים המסוכנים".


יש לי כאן תוספת קטנה. בעקבות שיחה עם שירותי הכבאות, נציבות הכבאות, הוחלט שכאשר  תקוים היוועצות עם הממונה לפי חוק החומרים המסוכנים, היא תהיה גם עם נציבי שירותי הכבאות בסוגי מקרים שיתואמו בין מנהל רשות המים לבין נציב שירותי הכבאות.   מהרגע שתתקבל החלטה לנתק נכס, מפעל מאספקת המים ויהיה חשש לפגיעה בסביבה כיוון שאותו מפעל מתעסק בזיקוקים, בחומרי נפץ - -

<אתי בנדלר:>
מה שמאוד רגיש לשריפות. 

<יסמין סהר:>
צריך לקיים היוועצות. חוץ מההיוועצות של ממונה שפכי תעשייה ברשות המים עם הממונה - - 

<היו"ר אבישי ברוורמן:>
גם שירותי כבאות.

<אתי בנדלר:>
ברור שגם עם שירותי הכבאות, אבל מה שהצעת לא טוב.  את מוכנה לחזור על ההצעה שלך?

<יסמין סהר:>
בטרם יקבל ממונה שפכי תעשייה את החלטתו בעניין זה, יקיים היועצות עם הממונה לפי חוק החומרים המסוכנים עם נציבות שירותי הכבאות בסוגי מקרים שיתואמו בין מנהל הרשות  - -

<אתי בנדלר:>
מה זאת אומרת "בסוגי מקרים"? את זה אני לא אוהבת.

<יסמין סהר:>
האם בשביל לנתק מכבסה, מסעדה, פלאפליה, שזה המפעל הכי קטן שיש בהגדרה הזאת, אני צריכה אישור של שירותי כבאות?  לא. אני צריכה את זה, אני חושבת, לאותם מקרים שיש סכנה ממשית לסביבה, כמו חומרי נפץ.

<אתי בנדלר:>
ששירותי הכבאות ייערכו ויודיעו מראש איזה מקומות לא ראוי מבחינתם לכתוב, לא שיתחילו להיוועץ פר סוגים.

<זמר בלונדהיים:>
הכוונה היא שייקבע נוהל בין מנהל הרשות לנציב שירותי הכבאות לגבי המקרים שבהם יהיה תיאום.

<אתי בנדלר:>
זה נציבות הכבאות, או רשות הכבאות?

<עודד ברוק:>
הרשות הארצית לכבאות והצלה.

<היו"ר אבישי ברוורמן:>
אני חושב שכולם מבינים שבסעיף הזה עברנו מהצרכנים הביתיים לאחרים. אין ספק, ועלו הנושאים האלה שדיברנו עליהם גם קודם, שלגבי עסקים קטנים ולגבי  חלק מהתעשייה צריך להתנהג בצורה אולי שונה. מכיוון שברור,  דיברתי כבר לפני זה, שלא יהיו שינויים בדברים האלה, אני מציע לחברי הכנסת שיכהנו בכנסת הבאה לקחת ולעשות את מקצה השיפורים הנדרש לגבי עסקים וקטנים ודברים אחרים.

<רוית דינמז:>

בהמשך לדבריו של כבודו ולדבריו של חבר הכנסת סויד, אני רוצה להדגיש שהסמכות שניתנת פה היא לתאגידים שפועלים ומונחים לפי שורת הרווח שלהם בסופו של יום. המשמעות של לנתק מים היא בעצם לסגור עסקים קטנים. כולנו משוועים בדמותנו את אותם בעלי הון גדולים, את אותם תעשיינים עשירים שמסרבים לשלם. לא כך הדבר. מרבית העסקים הם קטנים ובינוניים. לעיתים הם נקלעים לקשיים. צריך לתת על זה את הדעת. כשם שלצרכנים הפרטיים יש ועדה שאליה הם יכולים לפנות,  כך אנחנו סבורים שנכון יהיה לו תוקם ועדה גם פה, או  לפחות שתהיה היוועצות עם הגורמים הרלוונטיים בטרם יסגרו מפעלים. צריך לתת את הדעת לאבטלה ולנתונים של הכלכלה. יש פה השפעה רוחבית על המשק. 

<היו"ר אבישי ברוורמן:>
אני מסכים עם כל הדברים. אנחנו גם קיבלנו במכתב את ההתייחסות שלכם. כמו שאמרתי בתחילת הדיון, מכיוון שכרגע לא נוכל לפתור את הבעיה הזאת, אני שם את זה לאג'נדה של תחילת המושב הבא. 

<רוית דינמז:>
סעיפים 16,17 ו-19, אם אני לא טועה, עוסקים גם הם - -

<יסמין סהר:>
הם לא - -

<רוית דינמז:>
אני יודעת.  לשם אני מכוונת. אנחנו נפתור אותם כשתהיה הסכמה של השר להגנת הסביבה, אם תהיה. ייתכן שהם יידונו בהמשך בכנסת הבאה. אני חושבת שנכון להתייחס לכל הטיפול במגזר העסקי כמכלול. זה הסעיף היחידי, אם אני לא טועה, שעוסק בצרכנים שהם לא ביתיים.

<היו"ר אבישי ברוורמן:>
מה ההצעה שלך?

<רוית דינמז:>
לטפל בזה כמכלול. אני מציעה לוותר גם היום על ההצבעה על הסעיף הזה, לדחות את זה, כי  יש פה סעיפים נוספים שרלוונטיים גם לסוגיות של הגנת הסביבה וסוגיות נוספות. 

<דורון אברהמי:>
לפי ההצעה שבכללים לגבי ניתוק מפעלים ונכסים אחרים, ניתן מעמד מיוחד רק למשרד להגנת הסביבה.  ככל שיש לניתוק השלכות סביבתיות אנחנו סבורים שיש לקחת בחשבון גם שיקולים כלכליים, כפי שעמיתתי ציינה קודם, ואת יכולתו של המפעל או העסק לשלם את החוב. על מנת שלא לעכב את תהליך הניתוק על ידי יצירת מנגנון של ועדה, הצענו גם אנחנו, משרד הכלכלה, פתרון של מנגנון הסכמה עם משרדנו, בדומה למה שציינו פה עם המשרד להגנת הסביבה ועם הרשות לכבאות, שמתייחס לקשיים כלכליים.

<איציק שמולי:>
בקיצור, הממשלה לא מדברת בקול אחד בעניין הזה.

<היו"ר אבישי ברוורמן:>
רבותיי, השאלה שלי היא מאוד פשוטה. השאלה היחידה היא אם מצבם של העסקים הקטנים והבינוניים שלגביהם כולנו מודאגים הוא יותר טוב עם הכללים האלה או יותר טוב בלי הכללים האלה. זאת השאלה האמיתית.

<רוית דינמז:>
הכללים האלה מאפשרים לנתק מפעלים ממים. המשמעות היא סגירה.

<אתי בנדלר:>
גם היום אפשר לנתק אותם. השאלה מה המצב העדיף. 

<היו"ר אבישי ברוורמן:>
 מה עדיף, חבר הכנסת שמולי?

<איציק שמולי:>
זאת שאלה מאוד כבדה.

<אסנת אביטל:>
אנחנו כבר שומעים מהשטח שמהרגע שהכללים האלה הוצגו כטיוטה מפעלים קיבלו איומים מתאגידי המים על ניתוק מיידי.  

<היו"ר אבישי ברוורמן:>
השאלה שלי היא אחרת.

<אסנת אביטל:>
האצבע הקלה של התאגידים על ניתוק המים - -

<היו"ר אבישי ברוורמן:>
ברור שהנושא הזה יעלה.

<רוית דינמז:>
עדיף בלי הכללים, כבודו.

<היו"ר אבישי ברוורמן:>
משרד הכלכלה, עדיף בלי הכללים?

<דורון אברהמי:>
אנחנו צריכים לשקול את זה. אנחנו לא יכולים לענות.

<יסמין סהר:>
אילולא סעיף 15 תאגידי המים מחר בבוקר מנתקים מפעלים מבלי למצות את התהליכי הגבייה. 

<היו"ר אבישי ברוורמן:>
אתם תירו לעצמכם ברגל מרוב התלהבות. אני חושב שאתם עושים טעות.

<יסמין סהר:>
מה שיקרה הוא שתאגידי מים לא יהיו מחויבים. אני נתקלת לא פעם בהשגות על כללים אחרים לגבי אי מיצוי הליכי גבייה שמיד רצים לניתוק. פה זה מעוגן. תאגיד לא יוכל לפגוע במפעל. 

<רוית דינמז:>
אין לנו בעיה שזה יעוגן, אבל צריך לטפל בסעיף הזה לעומק.

<היו"ר אבישי ברוורמן:>
עוד חודשיים יש כנסת.

<רוית דינמז:>
יש פה עניין מאוד מהותי. סעיף 11 שאתם מפנים אליו, של שפכי תעשייה ושפכים אסורים - -

<קריאה:>
אולי לא להצביע על הסעיף הזה.

<היו"ר אבישי ברוורמן:>
אם לא נצביע, זה לא קיים.

<אתי בנדלר:>
הסעיפים האלה ימותו.

<רוית דינמז:>
את מדברת על סעיף 15(א)(3) שאתם לא מצביעים עליו?

<יסמין סהר:>
מצביעים.

<אתי בנדלר:>
מצביעים על הכל. 

<רוית דינמז:>
סעיף 15(א)(3) עוסק בכל הנושא של שפכים אסורים. הוא נמצא במלחמת חורמה בדיונים משפטיים בעתירה לבג"ץ. 

<יסמין סהר:>
אנחנו יודעים.

<רוית דינמז:>
אי אפשר לקבל את סעיף 15 בנוסחו היום. אם אנחנו מורידים את סעיף קטן (3), ואם אנחנו מטפלים בעוד איזו שהיא סוגיה מאוד משמעותית - - אני לא יודעת אם כבודו יודע שחיוב בגין שפכים אסורים מגיע יחד עם החיוב השוטף לעסקים. ברגע שהם רוצים להלין על אותו חיוב של שפכים אסורים ולהילחם, יוצא שהם לא משלמים את החיוב השוטף. 

<היו"ר אבישי ברוורמן:>
אני מאוד מעריך משפטנים, אבל פה הדבר הכי חשוב זה אנשי שטח. החשש שלי שאם נלך בדרך שלך אז עד שתיכנס הכנסת הבאה, יתחילו הדברים ויבואו השרים אני אפגע בעסקים הקטנים בהחלטה הזאת. זה החשש שלי.

<קריאה:>
חד משמעית לא. 

<רוית דינמז:>
היום, ככל שידוע לי, אין סמכות לנתק. 

<היו"ר אבישי ברוורמן:>
אני רוצה לשמוע מאלכסנדר אם בהחלטה הזאת – אני מוכן להוציא אותה - אנחנו מרעים את מצבם או מטיבים. אני מסתכל רק על טובת העסקים הקטנים והבינוניים.  

<יסמין סהר:>
חוץ מהעובדה שבסעיף 15 יש חובה ראשונית למצות הליכי גבייה, מה שאין היום, יש גם את פסקה (3). גם כשמפעל מקבל היום חשבון מים וביוב על הזרמת שפכים אסורים וחריגים, עצם העובדה שהוא מגיש השגה לרשות המים אינה מעכבת אוטומטית את הניתוק. עם כניסתם של כללים אלה, מהרגע שמפעל יגיש השגה על עצם חיוב שפכים חריגים ואסורים, יהיה עיכוב ביצוע אוטומטי לניתוק אספקת המים.

<רוית דינמז:>
יסמין, את בוודאי יודעת שבטרם הגשת ההשגה אתם, רשות המים, מבקשים שקודם כל נפנה לתאגידים. לפעמים יש חודשים של התנהלות מול התאגיד. זה לא נכנס בהגשת השגה לפי סעיף 13. 

<יסמין סהר:>
נכון, אנחנו בכללי שפכי מפעלים מחייבים טרם פנייה לממונה שפכי תעשייה לפנות לחברה. כשיבואו לנתק מפעל בשל אי תשלום, בין היתר בשל פסקה (3), יש פרוצדורה תחומה בזמן. יכול להיווצר מצב שמפעל יפנה לתאגיד מים ויגיד לו: סליחה, יש לי טענות כאלו ואחרות, אל תנתק אותי. המפעל מחויב תוך 14 יום לענות. העלינו, על פי בקשתכם, את תקופת המועדים ל-21 ימי עסקים. בתוך אותה תקופה, ככל שאותו מפעל יפנה לרשות המים ויגיד: אני בשיג ושיח - -

<רוית דינמז:>
אפשר לעגן את זה בסעיף? 

<יסמין סהר:>
זה כתוב, לא צריך.

<רוית דינמז:>
כתוב שההליך תלוי ועומד לפי סעיף 13. סעיף 13 מדבר על השגה לרשות המים. 

<יסמין סהר:>
סעיף 13 בכללי שפכי מפעלים כולל התייחסות לפרוצדורה. את לא יכולה לנתק את זה.

<היו"ר אבישי ברוורמן:>
אם זה יובהר, אנחנו נאשר את זה. הכנסת הבאה תיכנס לעסקים.

<אברהם מיכאלי:>
לפי ההסבר שלך אני מבין שעצם הגשת השגה מבלי לעבור עוד כמה הליכי ביניים  עוצרים - -

<יסמין סהר:>
כן, את ניתוק המים.

<רוית דינמז:>
כבודו, יש כאן סוגיות משמעותיות. סעיף קטן (3) עוסק בסוגיות שעניינן הגנת הסביבה. סעיף 16, שבו אנחנו לא דנים היום, זה בעצם כל המהות. אפשר לדון בסעיף 15(3) כי הוא מפנה לסעיף 11 לכללים שעוסק בתעריפים, אבל כל החיוב של התעריפים זה חיוב בגין שפכים אסורים. זה עניין שתלוי ועומד היום בבג"ץ.

<יסמין סהר:>
אין שום קשר - -

<היו"ר אבישי ברוורמן:>
תקשיבי, אני לא מבין אף מילה ממה שאת אומרת. ב-31 במארס יש כנסת חדשה. אני מניח שבאפריל מאי תהיה ממשלה חדשה. בעסקים הקטנים והבינוניים צריך לעשות סדר, צריך לעזור להם, לא לעסקים הגדולים. הרושם שלי ממה שאמרה כרגע יסמין הוא שבחודשיים שלושה האלה, בתקופה הזאת עדיף שהתהליך הזה יעזור לעסקים קטנים ובינוניים. בעוד כמה חודשים תעשו סדר. הדבר האחרון שאנחנו צריכים עכשיו זה לחזק תאגידים ולפגוע בעסקים קטנים ובינוניים.

<רוית דינמז:>
אני מכבדת את הדברים, אבל אנחנו חלוקים.

<אסנת אביטל:>
האם רשות המים תוכל להבהיר לנו כמה עסקים נותקו ממים? אנחנו לא מכירים עסקים שנותקו ממים.

<היו"ר אבישי ברוורמן:>
אז מה הבעיה?

<אסנת אביטל:>
אתם טוענים שכרגע יש פירצה והתאגידים יכולים לנתק ממים. 

<יסמין סהר:>
כרגע אמרתם שמנתקים אתכם כל יום.

<קריאה:>
הם מאיימים. הבקשות שלהם - -

<היו"ר אבישי ברוורמן:>
שהכנסת הבאה תתעסק עם זה. תשבו על זה לעומק. אנחנו מתקדמים קדימה. 

<רוית דינמז:>
אפשר בבקשה להוסיף את נציגות משרד הכלכלה, את נציגות הארגונים, שתהיה התייעצות נוספת עם נציג של התעשייה, העסקים? אי אפשר לתת את הדעת רק להגנת הסביבה.

<קריאה:>
ניתוק מים זה לא כלכלה.

<רוית דינמז:>
ניתוק מים שגורם לסגירת מפעלים זה כלכלה.

<היו"ר אבישי ברוורמן:>
מים זה כלכלה. 

<רוית דינמז:>
מים זה כל הכלכלה של המשק הישראלי. 

<רוית דינמז:>
אדוני, אפשר להוסיף היוועצות?

<היו"ר אבישי ברוורמן:>
לא. 

<איתן ערן:>
גם בסיסי צה"ל בתוך האירוע הזה עם אפשרויות ניתוק.

<אתי בנדלר:>
תיכף נגיע לזה. זה לא בסעיף הזה. זה בסעיף 18. 

<יתן ערן:>
אנחנו מצטרפים לעמדתם. שווה לדון בזה אחר כך, לא לסכם את זה כרגע. 

<היו"ר אבישי ברוורמן:>
משרד הביטחון לא ינותק. 

<איציק שמולי:>
התהליך הוא לא אותו תהליך כמו הצרכן הביתי? כאן אין שום ועדה?

<קריאה:>
לא, זה מנגנון אחר.

<היו"ר אבישי ברוורמן:>
איציק, בכנסת הבאה תדונו בזה. 

<רוית דינמז:>
אנחנו רוצים שהקול שלנו יישמע.

<הילה גיל:>
זה כמו שמפעל בלוקים צריך לקבל חול.

<רוית דינמז:>
זה לא תמיד מפעל בלוקים.

<היו"ר אבישי ברוורמן:>
רבותיי, אני מעלה את זה להצבעה.

<אברהם מיכאלי:>
אדוני היושב-ראש, שלא ישתמע פה שאנחנו לא מתחשבים בעסקים הקטנים. אני הבנתי שישנו הליך השגה שניתן להגיש אותו. זה ימנע מכם כרגע את הניתוקים. את מדברת על נימוקים משפטיים כאילו את יושבת פה באיזו שהיא ערכאה משפטית. אנחנו  רוצים להבין את הפרקטיקה. אם לא נאשר את הכללים האלה היום, המצב שלכם יהיה יותר גרוע. 

<רוית דינמז:>
אנחנו חולקים על העמדה הזאת.

<אברהם מיכאלי:>
תציגי את זה. את זה לא הצגת.
<אסנת אביטל:>
אין אפשרות היום, גם לפי הכללים האלה. גם אם רשות המים תשתכנע שמצבו הכלכלי של העסק לא מאפשר לו לשלם את החוב, הכללים האלה לא מאפשרים לה לבחון את השיקולים האלה, הם לא מאפשרים לה לפנות להיוועצות עם משרד הכלכלה. 

<היו"ר אבישי ברוורמן:>
אני עוצר אותך כאן. כבר אמרתי שאם לא היו עכשיו בחירות אני אישית הייתי לוקח את הנושא הזה ומקים ועדה לעסקים קטנים.  לא נספיק להכניס את זה כרגע. דיברתי עם אלכסנדר. רציתי להכניס עסקים קטנים ובינוניים. אני חושב שזאת תהיה העבודה של מיכאלי, שמולי ואחרים מיד כשמתכנסת הכנסת. עסקים קטנים ובינוניים זה לא הדבר היחיד. להתאחדות התעשיינים יש בעיה של התעשייה. העסקים הקטנים והבינוניים נשחטים פה מכל הכיוונים. 

<רוית דינמז:>
אנחנו פה בשם הארגונים העסקיים. זה הרבה יותר רחב.

<היו"ר אבישי ברוורמן:>
הדבר הזה יעלה על הפרק. כרגע אני רוצה להצביע על זה כמו שזה.

<אתי בנדלר:>
כזכור, הוועדה לא יכולה ליזום תיקון בכללים. כדי לראות איך הכללים האלה מבוצעים אנחנו נצטרך להגיע לסעיף 25, שעניינו חובת דיווח. ייתכן שצריכים להוסיף חובת דיווח מיוחדת לגבי מפעלים וכל הנכסים האחרים, אנחנו נראה איך לנסח את זה, כדי שבאמת זה יהיה בפני הוועדה. היא תוכל לדון בזה אגב הדיווח. 

<היו"ר אבישי ברוורמן:>
מצוין, זה פותר את הבעיה. מי בעד סעיף 15 בכפוף לשינויים?

<אתי בנדלר:>
כן, השינוי הוא רק של רשות הכבאות הארצית.

<היו"ר אבישי ברוורמן:>
מי בעד?

הצבעה

בעד –  פה אחד

נגד – אין

נמנעים –אין 

אושר

<יסמין סהר:>

על סעיפים 16,17 אנחנו לא מצביעים. 

<איתי עצמון:>
זה בוטל?

<זמר בלונדהיים:>
כן, אלה הסעיפים שאין לנו את ההיוועצות עם השר להגנת הסביבה.

<יסמין סהר:>
סייגים לניתוק
18(א) על אף האמור בסעיף 15, חברה לא תבצע פעולת ניתוק אספקת מים

אספקת מים
בשל אי תשלום חוב נכס אחר שהוא אחד מאלה:

בנכס אחר

(1) מסד חינוך מוכר, כהגדרתו בחוק לימוד חובה, התשי"ט-1949, למעט




מוסד להשכלה גבוהה כמשמעותו בסעיף 9 לחוק המועצה להשכלה גבוהה, 




התשי"ח-1958;

(2) מוסד רפואי, כהגדרתו בסעיף 24 לפקודת בריאות העם, 1940;

(3) מעון יום שיקומי, כהגדרתו בחוק מעונות יום שיקומיים, התש"ס-2000;

(4) מעון, כהגדרתו בחוק הפיקוח על מעונות, התשכ"ח-1965;

(5) נכס מקרקעין של מערכת ביטחון בזמן פעילות מבצעית או מלחמה הקשורה

לפעילות בנכס האמור; בסעיף זה "מערכת הביטחון" – כהגדרתו בסעיף 10 בחוק
הגנת הסביבה (סמכויות פיקוח ואכיפה), התשע"א-2011, למעט פסקה (5) 

בהגדרה האמורה. 

כאן, בעקבות שיחה היום עם המשרד לביטחון פנים, יש שני שינויים שאני אקריא בפסקה (5).  

<אתי בנדלר:>
יש שתי בעיות בסעיף הזה. אגב, צריך למחוק את הסימון של (א), אין כאן סעיף קטן (א). יש כאן מוסדות או גופים שלא ניתן לנתק אותם בכל מקרה. לפסקאות (1) ו-(5) אנחנו מבקשים להתייחס במיוחד. איתי בדק והגיע למסקנה שההגדרה שהוצעה כאן איננה כוללת את כל מוסדות החינוך שראוי לתת להם חסינות מפני ניתוק, על כן הוא יציע הגדרה אחרת. 

לגבי פסקה (5), מדובר על נכס מקרקעין של מערכת הביטחון בזמן פעילות מבצעית או מלחמה, כאשר מערכת הביטחון אינה כוללת את המשטרה ואת שירות בתי הסוהר.

<איתי עצמון:>
ולא את הרשות להגנה על עדים.

<אתי בנדלר:>
נכון, גם לא את הרשות להגנה על עדים.  אני לא יודעת אם הרשות להגנה על עדים רלוונטית לעניין הזה. 

<אריאל זיסל:>
היא רלוונטית.

<אתי בנדלר:>
מיד נשמע. ככל שמדובר בנכס של מערכת הביטחון במובן המוכר לנו, שזה משרד הביטחון ויחידות הסמך שלו, צה"ל ויחידות הסמך של משרד ראש הממשלה שעיקר פעולתן בתחום ביטחון המדינה, חשבנו שאולי איסור הניתוק שיחול רק בזמן פעילות מבצעית או מלחמה הוא מצומצם מידי, לכן יצרנו קשר וביקשנו לוודא מה עמדת משרד הביטחון. בנוסף, חשבנו שלגבי המשטרה ושירות בתי הסוהר לא ראוי לאפשר ניתוק, בוודאי לא במקומות שאנשים מוחזקים שם שלא ברצונם, דהיינו בתי סוהר ובתי מעצר, כי הם הרי לא יכולים להגיד: קחו את הכסף ותנו לנו מים, לכן הזעקנו את אנשי המשרד לביטחון הפנים.

<אברהם מיכאלי:>
מה ההיגיון בכלל לנתק מוסדות ממשלה או מדינה כאשר זה אותו כיס? אנחנו רוצים לקחת מכיס אחד לכיס אחר? 

<אתי בנדלר:>
בחוק תאגידי מים וביוב יש הוראה מפורשת שקובעת שהוראות חוק זה יחולו גם על המדינה. 

<אברהם מיכאלי:>
זה פשוט מצחיק.

<איתי עצמון:>
לפני הנושא של הגדרת מוסד חינוך יש השלמה קטנה לנושא מערכת הביטחון. יש לקחת בחשבון גם מקומות משמורת ומרכזי שהייה שבהם מוחזקים מסתננים. כך דובר בשיחה הבוקר עם היועץ המשפטי.

<אתי בנדלר:>
כמתקן חולות למשל.

<יסמין סהר:>
להוריד את הסיפא "למעט פסקה (5)".

<קריאה:>
גם בבסיסי צה"ל חיילים מוחזקים שלא מרצונם. 

<חנה פרנקל:>
נשמח אם תקראו את הפיסקה מחדש.

<איתי עצמון:>
ההגדרה של מוסד חינוך היא לאחר שביררנו והבנו שמוסד להשכלה גבוהה אינו בא בגדר מוסד חינוך מוכר כהגדרתו בחוק לימוד חובה, לכן אין צורך בכלל בהחרגה. לעומת זאת, יש צורך להרחיב את ההגדרה כך שהיא תכלול למשל מוסדות חינוך של זרם החינוך החרדי שלא באים בגדר חוק לימוד חובה. 

<אברהם מיכאלי:>
חוק לימוד חובה כן חל שם.

<איתי עצמון:>
אבל ההסדרה, לפחות מהבירור שעשינו, היא בחקיקה אחרת, לא בחוק לימוד חובה.

<אתי בנדלר:>
יש הגדרה מוצעת אחרת.

<אברהם מיכאלי:>
יש גם חלק בהגדרה שלא נקרא מוכר.

<איתי עצמון:>
ההגדרה לעניין פסקה (1) של סעיף 18 תהיה כדלקמן: "מוסד חינוך, כל אחד מאלה: (1) מוסד חינוך רשמי, כהגדרתו בחוק לימוד חובה, התש"ט-1949; (2) בית ספר או גן ילדים שבו מתחנכים תלמידים באופן שיטתי, שניתן בו חינוך גן ילדים, חינוך יסודי, חינוך על יסודי או חינוך מיוחד, ומחזיק ברישיון לפי חוק פיקוח על בתי ספר, התשכ"ט-1969; (3) מוסד חינוך תרבותי ייחודי, כהגדרתו בחוק מוסדות חינוך תרבותיים ייחודיים, התשס"ח-2008, שמחזיק ברישיון לפי אותו חוק", כלומר לפי חוק מוסדות חינוך תרבותיים ייחודיים. מדובר על מוסד חינוך רשמי ועל מוסדות חינוך אחרים שמחזיקים ברישיונות, בין אם לפי חוק פיקוח על בתי ספר ובין אם לפי חוק מוסדות חינוך תרבותיים ייחודיים.

<יסמין סהר:>
מה כולל מוסד חינוך רשמי? 

<רן מלמד:>
איפה נכנס המוכר שאינו רשמי?

<יסמין סהר:>
מה זה שונה ממה שהגדרנו? מה כולל בתוכו מוסד חינוך רשמי?

<איתי עצמון:>
מוסד חינוך רשמי זה מוסד חינוך של החינוך הממלכתי והממלכתי דתי, לפי מה שאני מבין. שאר מוסדות החינוך באים בגדר חוק פיקוח על בתי ספר, או חוק מוסדות חינוך תרבותיים.

<חנה פרנקל:>
בחלופה השלישית יש תחום של גילאים? זה יכול להיות מקביל למוסד להשכלה גבוהה.

<איתי עצמון:>
ההגדרה של מוסד חינוך תרבותי ייחודי שקבועה בחוק מוסדות חינוך תרבותיים ייחודיים קובעת כי מדובר במוסד חינוך שלומדים בו תלמידים בכיתות ט'-י"ב, כולם או חלקם, שניתן בו חינוך שיטתי הנובע מאורח חייה של הקבוצה התרבותית הייחודית הלומדת בו בהתאם למאפייניה הייחודיים, וקיבל הכרה לפי סעיף 2. אנחנו הוספנו את המילים "וגם רישיון". יש הכרה שהמוסד הוא כזה, כלומר מוסד חינוך תרבותי ייחודי שגם מקבל רישיון.

<תמי שור:>
יש רק בקשת חידוד אחת. זה לא שהוא מחזיק ברישיון, אלא שהוא יציג רישיון. הבעיה של המקומות האלה היא שמי שמסתכל עליהם מבחוץ לא בהכרח יכול לדעת שהם כאלה. הם חייבים להציג לספק את הרישיון.

<אתי בנדלר:>
הבקשה לגיטימית לחלוטין. הצעתי היא להשאיר את הסימון (א) ולהוסיף סעיף קטן (ב): "מוסד כאמור בסעיף קטן (א) יציג אישור על היותו נמנה על אחד המוסדות האמורים".

<איתי עצמון:>
לגבי כל סוגי המוסדות.

<אברהם מיכאלי:>
האם אין ברשימה הזאת של החוקים שציינו כרגע - -? יכול להיות, ואנחנו כולנו בני אדם, שפספסנו חוק אחר שחל על מגזר כזה או אחר.

<אתי בנדלר:>
אנחנו השתדלנו להתאים את הכל. לא בכדי - -

<אברהם מיכאלי:>
או כל חוק אחר שחל על אותם - - עוד פעם, זו הכרה של המדינה, זה לא שמישהו פתח משהו פרטי ואף אחד לא יודע מי הוא. שלא יקרה מצב שמישהו יבוא להגיד שזה לא חל. 

<אתי בנדלר:>
אנחנו בדקנו את הנושא עם היועצת המשפטית של ועדת החינוך והתרבות כדי להקיף את כל מוסדות הלימוד שיש להם הכרה בדרך זו או אחרת מהמדינה. זה לא יחול על מקום פיראטי שבו מתעסקים אנשים.

<אברהם מיכאלי:>
אין מחשבה כזאת.

<יסמין סהר:>
השינויים שרציתי להקריא לפסקה (5): "נכס מקרקעין של מערכת הביטחון או המצוי בשימושה בזמן פעילות מבצעית או מלחמה הקשורה לפעילות בנכס האמור; בסעיף זה "מערכת הביטחון" – כהגדרתה בסעיף 10 בחוק הגנת הסביבה (סמכויות פיקוח ואכיפה), התשע"א-2011. 

<אתי בנדלר:>
מה זה "בזמן פעילות מבצעית"?

<יסמין סהר:>
זאת הגדרה שקיבלנו ממשרד הביטחון.

<אתי בנדלר:>
ראיתי את ההתכתבות. אני מאשרת שאכן הנוסח שמוצג על ידי עו"ד יסמין אושר ואולי אפילו הוצע על ידי נציג משרד הביטחון. עם זאת, כשקראתי את זה חשבתי שזה לא ראוי, כי אני לא יודעת אם מתבצעת פעילות מבצעית במקום שחיילים חייבים להיות שם. לא יכולים לנתק אותם מאספקת המים, גם אם זה לא יהיה בפעילות מבצעית. העיקרון צריך להיות שמקום שאנשים שוהים בו בלי שניתנת להם אפשרות להעדר מאותו מקום או אפשרות לשלם את חשבון המים, לא ניתן לנתק אותו, להבנתי, מאספקת המים. 

<היו"ר אבישי ברוורמן:>
אנחנו לא צריכים לדאוג למשרד הביטחון. הוא דואג לעצמו.

<אלון מסר:>
 אנחנו מדברים על מצב שבו משרד הביטחון לא משלם את חשבון המים.

<היו"ר אבישי ברוורמן:>
מה שמצחיק אותי פה זה שאנחנו באנו על מנת לעזור לאוכלוסיות חלשות, אבל בסוף אנחנו מדברים על משרד הביטחון, המשרד הכי חזק בישראל שאי אפשר לגעת בו.

<אלון מסר:>
אני חושב שמשרד הביטחון עם התקציב שלו יכול לשלם את חשבונות המים, עם כל הכבוד.

<קריאה:>
לא זה העניין.

<אלון מסר:>
זה העניין, כי אם הוא משלם, לא מנתקים אותו.

<היו"ר אבישי ברוורמן:>
תוציא את משרד הביטחון מפה. הוא לא מעניין אותי בכלל. אני לא רוצה את משרד הביטחון בתוך זה, הוא יכול להסתדר בלעדיי, בלי שמולי ובלי מיכאלי.

<יסמין סהר:>
אני מוסיפה פסקה נוספת.

<היו"ר אבישי ברוורמן:>
לביטחון יש את הכל. 

<יסמין סהר:>
בעקבות הדרישה של נציבות הכבאות נוסיף עוד פסקה:  "נכס מקרקעין של הרשות הארצית לכבאות והצלה או המצוי בשימושה", זאת אומרת, מערכת כיבוי האש.

<היו"ר אבישי ברוורמן:>
תקשיבי, את משרד הביטחון אנחנו מוציאים פה, הוא לא רלוונטי. משרד הביטחון תמיד צריך לשלם, יש לו כל כך הרבה כסף.

<קריאה:>
משרד הביטחון משלם. 

<יסמין סהר:>
לא ינותק אותו מקרקעין של משרד הביטחון רק בשעת מלחמה או בשעת פעילות מבצעית. 

<אברהם מיכאלי:>
אין יום שאין פעילות מבצעית.

<היו"ר אבישי ברוורמן:>
למשרד הביטחון יש עודף כסף.

<אברהם מיכאלי:>
מלחמה זאת הכרזה, פעילות מבצעית יש כל הזמן.

<יסמין סהר:>
לא יעלה על הדעת שבפעילות כמו "צוק איתן" - -

<אברהם מיכאלי:>
מבצעי זה כל יום. 

<איציק שמולי:>
מספיק שיש לך חייל אחד על הגבול.

<היו"ר אבישי ברוורמן:>
על מה אני מבזבז את הזמן?

<קריאה:>
אתם רוצים שלאותו חייל לא יהיה מים?

<היו"ר אבישי ברוורמן:>
על משרד הביטחון אני מבזבז את הזמן? באתי לפה בשביל האוכלוסיות המוחלשות, בסוף אני מדבר על משרד הביטחון כבר רבע שעה, על הקריה הגדולה.

<יסמין סהר:>
רציתי להוסיף ששירות כבאות והצלה יהיה חסין מניתוק.

<איתן ערן:>
אני לא חושב שצריך לעשות את ההפרדה בין משרד הביטחון לשאר הגופים. משרד הביטחון משלם את החובות.

<היו"ר אבישי ברוורמן:>
שמת לב שאנחנו מפרידים בין חזקים לחלשים? אתם החזקים.

<איתן ערן:>
משרד הביטחון משלם את חשבונות המים והביוב שלו. משרד הביטחון לא נותק עד עכשיו. יש לנו מחלוקות עם התאגידים בנושא של אגרות של שפכים חריגים. מכוח אותן מחלוקות החשש שלנו שננותק. אני חושב שההפרדה הזאת היא לא נכונה, היא חלה גם על הגופים האחרים.

<יסמין סהר:>
איתן, דנו בזה בסעיף הקודם. תגיש השגה.

<איתן ערן:>
גם  החיילים לא נמצאים מבחירה בבסיסים.

<יעלה סרלין:>
אתי, אמרת דבר נכון. אסירים בשב"ס, לצורך העניין, מוחזקים שלא ברצונם והם לא יוציאו מהכיס לשלם.  אותו דבר לגבי חיילים. הנוסח הוסכם.  ככל שיהיה איזה שהוא שינוי עם המשרד לביטחון פנים, חייבים להחיל את זה גם על חיילים.  

<אריאל זיסל:>
איפה אנחנו נכנסים? אדוני אמר שאנחנו עניים.

<היו"ר אבישי ברוורמן:>
מה אנחנו עושים עם המשטרה?

<אתי בנדלר:>

מה שמוצע כאן זה הנוסח הבא: "לא ינותק נכס מקרקעין של מערכת הביטחון בזמן פעילות מבצעית או מלחמה הקשורה לפעילות בנכס האמור; בסעיף זה "מערכת הביטחון" – כהגדרתה בסעיף 10 לחוק הגנת הסביבה". ההגדרה הזאת כוללת את משטרת ישראל, את שירות בתי הסוהר ואת הרשות להגנה על עדים ברגע שמוחקים את המילים "למעט פסקה (5) בהגדרה האמורה". מדובר רק בזמן פעילות מבצעית או מלחמה.  

<אברהם מיכאלי:>
אתי, פעילות מבצעית זה שוטף. 

<אתי בנדלר:>
האם אדוני יכול לומר לי מה היא הפעילות המבצעית בבית הסוהר? 

<אברהם מיכאלי:>
אני כן מוכן לתת לשירות בתי הסוהר.

<אתי בנדלר:>
בנוסח שהם מציעים - -

<אברהם מיכאלי:>
למשרד הביטחון אנחנו נותנים  פטור לכל השנה.

<היו"ר אבישי ברוורמן:>
מה את מציעה במקום זה?

<קריאה:>
מציעים למחוק את הפעילות המבצעית.

<אתי בנדלר:>
הבעיה הזאת התעוררה זמן קצר לפני שהגעתי לוועדה. בשביל זה הזעקנו. דיברתי עם היועץ המשפטי של המשרד לביטחון פנים, ביקשתי שימצאו - -

<היו"ר אבישי ברוורמן:>
אני מוריד את זה. הכנסת הבאה תדון במשרד הביטחון. זה לא מעניין אותי.  

<אתי בנדלר:>
שינתקו להם?

<היו"ר אבישי ברוורמן:>
שינתקו להם . אני רוצה שינתקו למשרד הביטחון את המים.

<אתי בנדלר:>
האם יש לכם הגדרה לבתי סוהר ולבתי מעצר?

<אריאל זיסל:>
ברגע שמורידים את הסיפא של סעיף קטן (5), את המילים "למעט פסקה (5)",  יש שם מתקנים של משטרה, שב"ס והרשות להגנה על עדים.

<אתי בנדלר:>
אבל זה רק בזמן פעילות מבצעית לפי הרישא.

<אריאל זיסל:>
אנחנו עומדים על כך שהסייג הזה, המילים "בזמן פעילות מבצעית" ירדו מהסעיף הזה.

<אתי בנדלר:>
אז המשרדים בכל מקום - - לזה אין הצדקה.

<איציק שמולי:>
חבר'ה, זה לא פחות רציני מהסיפור עם העסקים הקטנים והבינוניים. זה ממש לא רציני לקבל החלטה ככה. תורידו את זה.   נתעסק עם זה בפעם הבאה.

<אברהם מיכאלי:>
נדחה את זה לכנסת הבאה.

<יסמין סהר:>
פסקה (5) תהיה הנוסח שהקראתי: "נכס מקרקעין של מערכת הביטחון או המצוי בשימושה בזמן פעילות מבצעית או מלחמה הקשורה לפעילות בנכס האמור; בסעיף זה "מערכת הביטחון" – כהגדרתה בסעיף 10 בחוק הגנת הסביבה (סמכויות פיקוח ואכיפה), התשע"א-2011". 

<איציק שמולי:>
היא שואלת אותך מה זאת פעילות מבצעית בבתי הכלא.

<אתי בנדלר:>
אני רוצה לקבל הנחיה של הוועדה כדי שנדע איך לנסח את זה לאחר מכן. לגבי משטרה ושירות בתי הסוהר, האם החלטת הוועדה  עד שישפרו את הכללים היא  לאסור ניתוק בכל מקרה, שאז זה עלול לגרום לכך שגם משרדים שבהם אין פעילות מבצעית לא ינותקו, או לנסות לצמצם את זה שלגבי בתי סוהר, בתי מעצר זה יהיה?

<היו"ר אבישי ברוורמן:>
כמה זה קורה? איפה זה קורה בשטח? זה קורה?

<יסמין סהר:>
לא.

<היו"ר אבישי ברוורמן:>
אלה דברים שלא קורים בכלל. 

<אברהם מיכאלי:>
במשרד הביטחון זה קורה? ניתקתם פעם?

<קריאה:>
עד עכשיו לא ניתקו למשרד הביטחון.

<היו"ר אבישי ברוורמן:>
אני לא אבזבז פה יותר את הזמן.

<חנה פרנקל:>
אנחנו מגלים פה שתי בעיות הפוכות. 

<היו"ר אבישי ברוורמן:>
משפטנים מתעסקים לפעמים בדברים שהמשמעות שלהם היא אפסית רק בגלל הדיון התיאורטי. אין משמעות פרקטית לדברים האלה.

<אריאל זיסל:>
יכולה להיות לזה משמעות פרקטית. הרעיון הזה של זמן פעילות מבצעית נלקח מהחוק להגנת הסביבה, ששם יש הסמכה של פקחים לבצע כל מיני פעילויות כלפי הגופים. אז אנחנו אומרים שהם באים, מבצעים את הפעילות שלהם והולכים. אנחנו דורשים שזה לא יהיה בזמן פעילות מבצעית. ברור לכולנו שמתקני משטרה ומתקני שב"ס לא יכולים לפעול ללא מים. אם אתה מנתק אותם עכשיו, בעוד 5 שעות הם יוצאים לפעילות מבצעית.

<היו"ר אבישי ברוורמן:>
מי ינתק לך את המים בבית סוהר?

<קריאה:>
מתי היה הניתוק האחרון?

<היו"ר אבישי ברוורמן:>
מתי פעם אחת ניתקו מים בבית סוהר?

<אריאל זיסל:>
נמסר לי שאתמול בבתי המעצר בצפת נותקה זרימת המים.  

<היו"ר אבישי ברוורמן:>
אתמול זו הפעם הראשונה?

<אריאל זיסל:>
ישבו שם כמה שעות ללא מים.

<היו"ר אבישי ברוורמן:>
מה הניסוח הסופי?

<תמי שור:>
מה שאנחנו רוצים לבוא ולהגיד זה שהמוסדות שדיברנו עליהם, ללא קשר למבצעי או לא מבצעי, לא ינותקו אלא באישור מנהל הרשות.  

<היו"ר אבישי ברוורמן:>
בסדר גמור.

<תמי שור:>
אם מנהל הרשות אישר, מן הסתם הוא יודע - -

<אתי בנדלר:>
אני הייתי מציעה "או נכס כאמור במקום בו מוחזקים אסירים, עצורים או מסתננים לפי חוק למניעת - -".
<היו"ר אבישי ברוורמן:>
לא. אני לא רוצה את זה. 

<אתי בנדלר:>
מה עם מתקן חולות? אדוני רוצה לאפשר - -?

<היו"ר אבישי ברוורמן:>
לא ינתקו שם. 

<קריאה:>
אבל זה יתאפשר, זה נותן סמכות.

<חנה פרנקל:>
אתי, גם מה שכתבת יהיה כפוף לאישור מנהל הרשות. אנחנו נרחיב כך שהכל יהיה כפוף למנהל הרשות. 

<אתי בנדלר:>
מה ההצעה הסופית?

<חנה פרנקל:>
ההצעה הסופית היא מה שכתבנו בכפוף לאישור מנהל הרשות. 

<יסמין סהר:>
"נכס מקרקעין של מערכת הביטחון או המצוי בשימושה בזמן פעילות מבצעית או מלחמה הקשורה לפעילות בנכס האמור; בסעיף זה "מערכת הביטחון" – כהגדרתה בסעיף 10 בחוק הגנת הסביבה (סמכויות פיקוח ואכיפה), התשע"א-2011". אפשר להוסיף פה את המילים "ואולם - -

<זמר בלונדהיים:>
לא ינותק נכס.. אלא באישור מנהל הרשות.

<איתן ערן:>
לא ינותק נכס של מערכת הביטחון אלא באישור מנהל הרשות.

<חנה פרנקל:>
אנחנו נציע הצעה מזוקקת. בואו נמשיך בדיון.

<אתי בנדלר:>
הוועדה לא תצביע כרגע?

<חנה פרנקל:>
כרגע לא. 

<יסמין סהר:>
נחזור לפסקה (5) בסוף הדיון.

<אתי בנדלר:>
אני מבקשת להצביע על סעיף 18(א) ו-(ב) שהוסף ואומר כדלקמן – זה לא הנוסח הסופי: מוסד כאמור בסעיף קטן (א) יציג בפני נציג החברה לבקשתו אישור או תעודה שמעידים כי הוא נמנה על המוסדות האמורים. אני מציעה לוועדה להצביע על סעיף 18, למעט פסקה (5).

<יסמין סהר:>
כולל (6).

<אתי בנדלר:>
אני מציעה להצביע על התוספות ועל השינויים הבאים: בסעיף קטן (א)(1), ההגדרה "מוסד חינוך" כפי שהציע עו"ד איתי עצמון. אחרי פסקה (5), שעליה לא יצביעו, תתווסף פסקה (6) שתדבר על נכס מקרקעין של הרשות הארצית לכבאות והצלה או המצוי בשימושה, ויתווסף סעיף קטן (ב): מוסד כאמור בסעיף קטן (א) – אנחנו לא מדברים על כל סעיף קטן (א), אלא על פסקאות (1), (3) (4) – יציג בפני נציג החברה לבקשתו אישור או תעודה המעידים על היותו נמנה על אחד המוסדות האמורים.  

<היו"ר אבישי ברוורמן:>
את הביטחון הוצאנו. מי בעד סעיף 18 כפי שאתי הציגה?

הצבעה

בעד –  פה אחד

נגד – אין

נמנעים –אין 

אושר

<חנה פרנקל:>
יש לנו הצעה לניסוח של סעיף 18(א)(5). 

<יסמין סהר:>
נכס מקרקעין של מערכת הביטחון או המצוי בשימושה לפי סוגים ומקרים שקבע מנהל הרשות. 

<חנה פרנקל:>
זה מכניס מבצעי ומכניס בתי סוהר.

<יעלה סרלין:>
זה אומר שצריך לפנות אליו? זה לא בסמכות התאגיד?

<אתי בנדלר:>
אני נורא מצטערת.  

<חנה פרנקל:>
מנהל הרשות.

<קריאה:>
מנהל הרשות הוא היחיד שמוסמך לנתק.

<אתי בנדלר:>
אני נורא מצטערת, אני לא חושבת שזה עונה על ההשגה בסעיף המסמיך. הוועדה צריכה לקבוע מי הם המוסדות או הגופים חסיני הניתוק שאותם מעבירים לסמכותו של מנהל הרשות. 

<קריאה:>
אנחנו לא נכנסים בפנים.

<היו"ר אבישי ברוורמן:>
(5) בחוץ.

<איציק שמולי:>
מה שחורה זה מה שאמר קודם היושב-ראש. כשדיברנו על מיעוט האמצעים, לא ויתרתם על הפסיקים. כשמדברים כאן על מערכת הביטחון, ישר מאשרים, הכל בסדר, לא משנה מבצעי, לא מבצעי.

<קריאה:>
ההיפך.

<היו"ר אבישי ברוורמן:>
אנחנו סיימנו. אנחנו לא מצביעים כרגע על (5). אם יהיה פתרון עד סוף הדיון - - סעיף 20. 

<אתי בנדלר:>
סעיף 19 נמחק?

<יסמין סהר:>
כן. 

פעולת ניתוק
20. אין באמור בכללים אלה כדי למנוע מחברה לבצע פעולת ניתוק אספקת מים

אספקת מים 
או פעולת ניתוק שירותי ביוב לאלתר במקרים שבהם היא נדרשת לכך לפי דין;

או פעולת 
החברה תשלח לצרכן הודעה על ביצוע פעולה כאמור בהתאם להוראות כללי 

ניתוק שירותי 
אמות המידה.

ביוב


<אברהם מיכאלי:>
לא הבנתי מה מסתתר פה.

<איתי עצמון:>
תמר, לא מדובר על כך שלא ניתן יהיה לבצע פעולות ניתוק לפי דין אחר.

<יסמין סהר:>
הפוך.

<אברהם מיכאלי:>
מה אם בית המשפט מוציא צו עיכוב? מה זה "דין אחר"? 

<יסמין סהר:>
זה מכוון בעיקר להוראות של משרד הבריאות לפיהן - -

<איתי עצמון:>
זה מה שאמרתי, שיש דין אחר  - -

<היו"ר אבישי ברוורמן:>
אני לא מבין דברים כאלה בלי דוגמה. תנו לנו דוגמה. 

<יסמין סהר:>
לפי תקנות בריאות העם משרד הבריאות מחייב ספקי מים להתקין מז"ח, שזה מתקן מונע זרימה חוזרת.

<עירית הן:>
יש עסקים שמשתמשים במים למהלך הייצור שלהם, מה שעלול לסכן את איכות המים שמגיעים אליהם אם הם בטעות יזרמו אחורה, לכן יש תקנה של משרד הבריאות שמחייבת לשים מונע זרימה חוזרת בכניסה לעסק על-מנת למנוע ממים מזוהמים לחזור בחזרה. 

<הילה גיל:>
לזה אין את המערכת.

<עירית הן:>
לזה אין מערכת מים. 

<היו"ר אבישי ברוורמן:>
הבנו שזיהום מערכת המים יפגע באוכלוסייה. 

<עירית הן:>
זאת הייתה התיאוריה. התקנה אומרת שאם עסק כזה שמשתמש במים לייצור לא התקין מז"ח, אפשר לנתק לו מיידית את המים. 

<היו"ר אבישי ברוורמן:>
בהחלט. המזהם ינותק.

<איציק שמולי:>
אני לא מבין מקצועי גדול במה שאמרת, אבל מה שאני קורא פה נראה לי נוסח הרבה יותר רחב מהדוגמה שאת מדברת עליה.

<עירית הן:>
זה תקנות אחרות.

<זמר בלונדהיים:>
הכוונה היא שלא יהיה מצב שאם חוק אחר קובע שלמשרד הבריאות יש סמכות ניתוק, התאגיד יבוא ויגיד: סליחה, אני לא יודע, אני מנתק רק במקרים שבכללים. הכוונה להגיד לתאגיד שעם כל הכבוד לכללים - - 

<היו"ר אבישי ברוורמן:>
יש גם כללים אחרים של איכות סביבה.

<זמר בלונדהיים:>
בדיוק. זה לא סתם שמישהו המציא בתקנות שאפשר לנתק.

<אברהם מיכאלי:>
בית המשפט הוציא לכם צו עיכוב לא לבצע את הניתוק שהחלטתם לנתק. 

<זמר בלונדהיים:>
אז בוודאי - - 

<אברהם מיכאלי:>
הניסוח פה לא ברור, עם כל הכבוד.

<זמר בלונדהיים:>
אני לא חושב שדין כולל צו שיפוטי.

<אברהם מיכאלי:>
אני רוצה לתת ביטחון לאותו מערער על ההחלטה של ועדה מייעצת ועל ההחלטה של מנהל הרשות שהם מחר לא יבצעו את ההחלטה.

<אתי בנדלר:>
הם לא יעזו בהינתן צו של בית משפט, אחרת זה ביזיון של בית משפט.

<היו"ר אבישי ברוורמן:>
אין דבר כזה. אם זה בית משפט אי אפשר, אחרת אין דין ואין דיין. מי בעד סעיף 20?

הצבעה

בעד –  פה אחד

נגד – אין

נמנעים –אין 

אושר

<יסמין סהר:>
להעביר את סעיף 20 לסעיף שמירת דינים בסוף?

<אתי בנדלר:>
כן, אני חושבת.

<היו"ר אבישי ברוורמן:>
שיהיה מקבץ. סעיף 21 – השגה בפני הרשות הממשלתית. 

<יסמין סהר:>
אי אפשר להצביע על הסעיף הזה, כי הוא מערב גם את סעיפים 15,16,17 ו-19. הייתי שמחה אם נעשה בו שינוי רק לגבי 15. 

<היו"ר אבישי ברוורמן:>
תעשו את השינוי.

<יסמין סהר:>
צרכן בנכס אחר רשאי להשיג על החלטת חברה לפי סעיפים 15 ו-18 - -

<קריאה:>
18 הוא לא סעיף ניתוק, הוא סעיף סייג.

<יסמין סהר:>
צרכן בנכס אחר רשאי להשיג על החלטת חברה לפי סעיף 15 בפני מנהל הרשות או בפני

עובד הרשות הממשלתית שמנהל הרשות מינה לצורך כך; בירור ייעשה לפי סעיף 70א 

לכללי אמות המידה; צרכן בנכס אחר ישלח הודעה על הגשת השגה כאמור, לחברה; 

פעולת ניתוק אספקת מים או פעולת ניתוק שירותי ביוב לא תבוצע אלא בחלוף 3 ימי

עסקים ממועד הגשת ההשגה.

<אברהם מיכאלי:>
מי ידון בזה בשלושת הימים האלה? ההשגה מוגשת כדי שידונו בה.

<יסמין סהר:>
מחלקת פניות ציבור ברשות המים שמנותבת לפי סוגי צרכנים דנה בפניות כאלו. עיכוב הביצוע האוטומטי היחיד שניתן הוא במשך 3 ימים. מניסיון אני יכולה לומר שלא פעם ולא פעמיים מפעלים פונים אלי ישירות, גם לנייד: תקשיבי, עכשיו תאגיד כזה וכזה רוצה לנתק אותי, בואי תעשי משהו. באותו היום או למחרת בבוקר, ככל שזה בשעות סבירות, אני עושה, בודקת. נותנים מענה באותו יום, בהתחשב ברמת הדחיפות.

<רוית דינמז:>

אפשר רק לחדד את עניין עיכוב הביצוע? לא הצלחתי להבין לכמה זמן אתם מאפשרים.

<יסמין סהר:>
3 ימי עסקים.

<זמר בלונדהיים:>
לפי סעיף 70(א) יש להם סמכות להורות על עיכוב אם הם התרשמו שצריך. העיכוב הזה הוא עד 3 חודשים.

<רוית דינמז:>
במהלך ה-3 ימים האלה יש חובה לדון דיון ראשוני בהשגה?

<יסמין סהר:>
אין חובה.

<רוית דינמז:>
 זאת אומרת שלאחר 3 ימים יכולים לנתק את המפעל, לגרום לו נזק.

<יסמין סהר:>
אני יכולה להאריך את זה ל-7 ימים.

<היו"ר אבישי ברוורמן:>
7 ימים. מי בעד סעיף 21?

הצבעה

בעד –  פה אחד

נגד – אין

נמנעים –אין 

אושר

<איציק שמולי:>
אגב, באיזה פורום בירור ההשגה במקרה הזה?

<יסמין סהר:>
מפעל, רשות המים, תאגיד. זה משולש.

<היו"ר אבישי ברוורמן:>
תוכל להיכנס לזה בכנסת הבאה. סעיף 22 – ביצוע פעולת ניתוק אספקת מים או פעולת ניתוק שירותי ביוב.

<יסמין סהר:>
(1) פעולת ניתוק אספקת מים לפי סעיפים 14 או 15 לא תבוצע אלא בימים א'

עד ד', בין השעות 8:00 עד 17:00, ובלבד שלא תבוצע פעולה כאמור בערב חג,
חג וחול המועד בשים לב לדתו של הצרכן, לפי העניין.

על סעיף קטן (ב) לא מצביעים, כי הוא נוגע לסעיפים שעוד לא הקראנו.

ג) פעולת ניתוק אספקת מים לפי כללים אלה תימשך 30 ימים אלא אם כן נקבעה

תקופה קצרה מזו לפי כללי אמות המידה; בחלוף 30 הימים תחבר החברה את 

נכס הצרכן למערכת המים ותמסור לו הודעה בדבר חובתו לשלם לחברה את 

המגיע לה ממנו כאמור בסעיפים 14 או 15, לפי העניין, שאם לא כן, תבוצע פעולת

ניתוק אספקת מים או פעולת ניתוק שירותי ביוב בנית, לפי סעיף קטן (ד).

(4) לא נענתה פניית החברה בחלוף 5 ימי עסקים נוספים, רשאית החברה לבצע

פעולת ניתוק אספקת מים או פעולת ניתוק שירותי ביוב נוספת; פעולת ניתוק
אספקת מים או פעולת ניתוק שירותי ביוב נוספת לפי הוראות סעיף קטן (א) 

בהוראות וסעיף 24 תימשך 45 ימים אלא אם כן נקבעה תקופה קצרה מזו לפי 

כללי אמות המידה; בחלוף תקופה זו, תחבר החברה את הצרכן למערכת המים 

ותמסור הודעה כאמור בסעיף קטן (ג).

(5) לא נענתה פניית החברה בחלוף 5 ימי עסקים מתום פעולת הניתוק כאמור 

בסעיף קטן (ד), רשאית החברה לבצע פעולת ניתוק אספקת מים או פעולת ניתוק 
שירותי ביוב שלישית בנכס; פעולת ניתוק אספקת מים או פעולת ניתוק שירותי 

ביוב שלישית לפי הוראות סעיף קטן (א) וסעיף 24 תימשך 60  ימים אלא אם כן

נקבעה תקופה קצרה מזו לפי כללי אמות המידה; החרה רשאית לחזור על פעולת

ניתוק אספקת מים או פעולת ניתוק שירותי ביוב לפי סעיף זה ובלבד שבין כל חזרה

על הפעולה תחלוף תקופה של 7 ימי עסקים לפחות. 

(6) על אף האמור בסעיף קטן  (ג), אם לא הייתה צריכת מים בנכס בתקופה 

שקדמה לפעולת ניתוק אספקת מים או שהייתה צריכה זניחה המעידה כי 
הנכס אינו מאוכלס בפועל, או שנודע לחברה כי הנכס אינו מאוכלס, רשאית 

החברה להאריך פעולת ניתוק אספקת מים ללא הגבלה, ובתנאי שבחלוף כל

45 ימים תמסור הודעה לצרכן כי הוא מתבקש להודיע בכל עת על כוונתו לאכלס

את הנכס; התקבלה הודעת צרכן כאמור, תופסק פעולת ניתוק אספקת המים

בהקדם האפשרי, והחברה תמסור הודעה כאמור בסעיף קטן (ג). 

(7) על ביצוע פעולת ניתוק אספקת מים לפי סעיף זה תשלח החברה הודעה

כאמור בסעיף 24. 
<רן מלמד:>
שני מקרים עגומים היו לי ב-3 השבועות האחרונים. הגיעו לנתק שתי משפחות שונות בארץ בתקופה של אבל, בתקופה של שבעה. אולי אפשר להרחיב את הסעיף הזה כך שלא יהיו ניתוקים במקרים כאלה, או במקרה שמישהו חזר מבית חולים אחרי התקף לב, ניתוח רציני והוא צריך שיקום. איזו שהיא הרחבה אם אפשר להכניס.

<היו"ר אבישי ברוורמן:>
העניין הבריאותי מאוד מורכב. 

<יסמין סהר:>
איך נדע?

<היו"ר אבישי ברוורמן:>
איך הם ידעו על האבל?

<הילה גיל:>
או אם הוא חזר מניתוח.

<אתי בנדלר:>
אני מסכימה שאם הוא חזר מניתוח זה יותר בעייתי.

<רן מלמד:>
אם האדם יתקשר ויגיד: אני באבל, מה אתם מנתקים לי עכשיו, תחזירו לו את המים,  משהו אפשר לעשות. אי אפשר להגיד שאי אפשר לעשות כלום.

<אתי בנדלר:>
זה ברור.

<היו"ר אבישי ברוורמן:>
ברור שאם הם באים ורואים שיושבים שבעה, הם לא ינתקו.

<הילה גיל:>
מה שכן זה שהאחריות לא תהיה על התאגיד לבדוק, אלא שהצרכן יפנה, אחרת אי אפשר לדעת. 

<רן מלמד:>
אין לי בעיה, רק תכתבי את זה כדי שיהיה ברור.

<אתי בנדלר:>
כשבאים לנתק, אפילו אם הוא לא הודיע - -

<אלון מסר:>
איך יודעים? מד המים הוא בחוץ. 

<רן מלמד:>
אין בעיה, תכתבו את זה בצורה כזאת - -

<אלון מסר:>
חייבים לנתק לו פיזית?

<היו"ר אבישי ברוורמן:>
ניתוק חייב להיות במקום. הוא לא וירטואלי, הוא פיזי. מי שמגיע למקום צריך להתבונן. אם יש שם שבעה או אוהל ניחומים, לא משנה אם ערבי או יהודי, לא מנתקים. מה קורה אם הוא בדירה בקומה ה-25 ומנתקים למטה את השעון? מה עושים?

<הילה גיל:>
הצרכן צריך להודיע שהוא באבל.

<רן מלמד:>
אם ניתקו לו את המים בתקופה של אבל, שיקבל מיד חיבור. זה מה שאני אומר. 

<היו"ר אבישי ברוורמן:>
מקובל. תיקון מלמד מקובל. 

<זמר בלונדהיים:>
בסעיף (א) אנחנו כותבים שלא ינתקו בשים לב לדתו של הצרכן. בעבר עשינו תיקון בכללי אמות המידה, רשמנו את כל החגים, כולל של העדה האתיופית, העדה הדרוזית.

<היו"ר אבישי ברוורמן:>
בארץ יש איזה 300 עדות.

<רן מלמד:>
גם את העדה השומרונית שמת?

<היו"ר אבישי ברוורמן:>
גם את השומרונית צריך. מה עם הקראים?

<אתי בנדלר:>
אנחנו לא נכתוב שיושבים שבעה, אלא נכתוב בתקופה שמקובלת לאבל על פי דתו. 

<היו"ר אבישי ברוורמן:>
על פי דתו ואמונתו. יש כאלה שהם חסרי דת אבל יש להם אמונה. 

<יסמין סהר:>
השאלה כמה לפי האמונה שלהם הם באבל. 

<היו"ר אבישי ברוורמן:>
לפי אמונתו, לא דתו. יש הרבה אנשים שמתאבלים ביחד על מישהו שנפטר והם לא מאמינים באלוהים ובדת. אסור להם? דתו ואמונתו. איש באמונתו יחיה. 

<זמר בלונדהיים:>
בסעיף (א) אנחנו מבקשים  להוסיף אחרי המילים "בשים לב לדתו של הצרכן" את המילים "בהתאם לתוספת השנייה לכללי אמות המידה", ששם מפורטים כל ימי החג של כל העדות. יש כבר את הרשימה. זאת התוספת שאומרת שאסור לעשות הפסקות מים יזומות במועדים האלה. לא עושים הפסקות מים יזומות בחג השבועות. גם לא מנתקים מים בחג השבועות.

<יסמין סהר:>
לא רק שבועות.

<זמר בלונדהיים:>
לא רק. מדובר בכל החגים.

<היו"ר אבישי ברוורמן:>
 מי בעד סעיף 22 עם כל התיקונים?

הצבעה

בעד –  פה אחד

נגד – אין

נמנעים –אין 

אושר

23 – חיבור נכס לאחר פעולת ניתוק אספקת מים או פעולת ניתוק שירותי ביוב לנכס.

<יסמין סהר:>
(1) חברה תחבר לאספקת מים או לשירותי ביוב, לפי העניין, נכס שבוצעה בו פעולת 

ניתוק אספקת מים לפי כללים אלה בהקדם האפשרי, ולא יאוחר מהמועד האמור 
בסעיף קטן (ב) ולאחר שנציג החברה בדק ואישר כדלקמן:

(1) במקרה שבוצעה פעולת ניתוק אספקת מים בנכס לפי סעיפים 14 או 15 –

שולם לחברה החוב השוטף או חוב נכס אחר, לפי העניין, שבשל אי תשלומם
בוצעה פעולת ניתוק אספקת מים או נקבע לצרכן הסדר תשלומים בעדם,

ושולם התעריף לניתוק מד-מים בשל חוב צרכן וחיבורו מחדש, לפי פרט 5

בתוספת השנייה לכללי התעריפים;

(2) המועד המאוחר ביותר לחיבור צרכן לפי סעיף קטן (א) יהיה כדלקמן:

השעה שבה הגיד הצרכן עם החברה להסדר
מועד החיבור

או שילם את חובו

(1) עד 18:00




6 שעות ממועד ההודעה

(2) אחרי 18:00




10:00 בבוקר למחרת

<איציק שמולי:>
אם התשלום היה ב-16:00 אחר הצהריים,  אז עד 22:00 בלילה יש מי שיחבר אותו?

<יסמין סהר:>
כן, יש תורנים.

<אברהם מיכאלי:>
למה אחרי 18:00 לא ניתן להפעיל את אותה תורנות?

<יסמין סהר:>
אם הצרכן שילם אחרי 18:00 בערב, זאת אומרת ב-19:00, 20:00, 21:00 ו-22:00 - -

<אברהם מיכאלי:>
עד 22:00 יש להם תורנות? אחרי זה מפסיקים?

<הילה גיל:>
לא. אם הוא שילם ב-16:00, הוא יכול עדיין לשלוח את האנשים.

<אברהם מיכאלי:>
מה אם הוא שילם ב-19:00?

<יסמין סהר:>
אין את מי ליידע, המערכת סגורה.

<איציק שמולי:>
הוא ישרוד עוד 5 שעות.

<היו"ר אבישי ברוורמן:>
לא יקרה כלום.

<רן מלמד:>
אם הצרכן שניתקו לו רץ לבית המשפט ומקבל צו, איך זה בא לידי ביטוי בסעיף?

<זמר בלונדהיים:>
צווי בית משפט גוברים באופן כללי על ההסדר שקיים פה. 

<לאה ורון:>
מה העלות של ניתוק מד המים?

<יסמין סהר:>
יש תעריף שנקבע בכללים.

<היו"ר אבישי ברוורמן:>
מה סדר הגודל?
<יסמין סהר:>
150 שקלים.

<היו"ר אבישי ברוורמן:>
24 – התראות והודעות.

<יסמין סהר:>
מסירת התראות והודעות לפי כללים אלה תהיה כמפורט בפרק העשירי בכללי אמות

המידה ובלבד שלעניין סעיף 7 יחלו בנוסף גם הוראות אלה;

(1) התראה לצרכן ביתי לצורך הגשת בקשה על ידי החברה למנהל הרשות כאמור

בסעיף 7(א)(5) תכלול מידע על זכותו של הצרכן הביתי לפנות לחברה שלא לעשות כן, 
בשל היותו חסר יכולת כלכלית לשלם את חובו או בשל רצונו למסור פרטים מזהים,

תוך שתציין החברה את זכותו להביא בפניה את טענותיו בעניין, בכתב או בעל פה 

ולצרף לבקשתו ככל שיחפוץ לעשות כן, אל מסמך או מידע שיש בו כדי לתמוך בבקשתו,

וכן תודיע לו על כוונתה ליידע את המחלקה לשירותים חברתיים של הרשות המקומית

בדבר כוונתה להעביר בקשה כאמור למנהל הרשות ועל זכותו של הצרכן לייתן הסכמה  ליידוע כאמור; 

(2) הודעה על החלטת המנהל הכללי לראות בצרכן הביתי כבעל יכולת כלכלית לכאורה

כאמור בסעיף 7(א)(8) ועל כוונתו לפנות למנהל הרשות בבקשה לאשר את ביצוע 
פעולת ניתוק אספקת המים בנכסו של הצרכן הביתי תכלול מידע כללי בדבר הוועדה

המייעצת, פרטי ההתקשרות עימה וזכותו של ה צרכן הביתי לפנות אליה בעניינו. 

<איציק שמולי:>
איך זה מסתדר עם מה שאמרתם קודם?

<יסמין סהר:>
אין שום סתירה.

<רן מלמד:>
אין סתירה. יש זימון ויש יידוע. זה אחד הסעיפים הכי חשובים. באיזה שפות יועברו המסמכים?

<יסמין סהר:>
רוסית, עברית, ערבית ואמהרית.

<רן מלמד:>
איפה זה כתוב? זה כתוב באמות המידה?

<זמר בלונדהיים:>
כן, באמות המידה.

<רן מלמד:>
דעתי נחה.

<אתי בנדלר:>
אני רק רוצה להעיר הערה כללית לגבי הנוסח. לדעתי יהיה צורך לעשות כל מיני שיפורים בנוסח ככל שזה יעמוד עם החלטות הוועדה.

<היו"ר אבישי ברוורמן:>
אני נותן לכם יד חופשית לדברים האלה. העיקר שרוח המחוקקים מונחת.

<אתי בנדלר:>
הנושא של שינוי ברירת המחדל, כפי שקראת אותו עכשיו, זה - -

<היו"ר אבישי ברוורמן:>
גם הסדר של הסעיפים וכל הדברים האלה.

<ענת בהט:>
אנחנו רק רוצים לומר, אני לא יודעת אם זה המקום, זה יותר בכללי אמות מידה, לגבי הטפסים. יש גם מקום קטן לגובה החוב. אנחנו יודעים שיש את החוב כולו ואת החוב השוטף שעליו אנחנו מדברים בכללי הניתוק. אולי צריך איכשהו להביא את זה לידיעת הצרכן כששולחים לו את ההתראות.

<היו"ר אבישי ברוורמן:>
שתהיה משבצת אחת של החוב השוטף ומשבצת אחת של החוב המצטבר?

<ענת בהט:>
משהו שהוא יבין מה קורה.

<היו"ר אבישי ברוורמן:>
את ההפרדה. הנקודה היא שהאינפורמציה תהיה ברורה. ההערה מתקבלת, נרשמה ותבוצע. 

<יסמין סהר:>
בטופס של כללי אמות המידה.

<היו"ר אבישי ברוורמן:>
מי בעד סעיף 24?

הצבעה

בעד –  פה אחד

נגד – אין

נמנעים –אין 

אושר

סעיף 25 – חובת דיווח.

<יסמין סהר:>
מנהל הרשות ידווח לוועדת הכלכלה של הכנסת, אחת לשנה ולא יאוחר מתום

חודש אפריל, על מספר הבקשות שהגיש לוועדה המייעצת בשנה שקדמה למועד

הדיווח, על מספר הבקשות שקיבל, דחה או קיבל בשינויים לפי סעיף 13, ועל 

מספר פעולות ניתוק אספקת מים ופעולות ניתוק שירותי ביוב שביצעו החברות

בפועל לפי הדיווחים שקיבל לפי סעיף 119 לכללי אמות המידה ומשך תקופת כל

ניתוק, והכל בחלוקה לחברות; דיווח ראשון לוועדת הכלכלה של הכנסת יימסר

לא יאוחר מתום חודש אוקטובר 2016.  

<זמר בלונדהיים:>
באפריל הקרוב זה עוד לא ייכנס לתוקף.

<אתי בנדלר:>
בנושאי הדיווח ביקשנו, והרשות אכן קיבלה את בקשתנו, לציין בדיווח לוועדת כלכלה גם את משך תקופת כל ניתוק בחלוקה לפי חברות, כדי שהוועדה תוכל לקבל תמונה טובה. אני מבקשת גם שיהיה בחלוקה של ניתוקים סוגי צרכנים, זאת אומרת, צרכנים ביתיים או מפעלים. זה בהמשך למה שדיברנו כאן.

<היו"ר אבישי ברוורמן:>
בהחלט. 

<איתי עצמון:>
ביתיים ונכס אחר.

<היו"ר אבישי ברוורמן:>
תיכף נגדיר סוג.

<זמר בלונדהיים:>
נכתוב לסוגי צרכנים.

<קריאה:>
על פי כללים אלה.

<אתי בנדלר:>
הדבר השני הוא לגבי הדיווח הראשון. אני חושבת שהוועדה תוכל לקבל החלטה מתי הדיווח הראשון רק שאחרי שנגיע לסעיף התחילה. אם צריכים דיווח לגבי שנת 2015, אין סיבה לדחות את זה לאוקטובר.

<היו"ר אבישי ברוורמן:>
מקובל על כולנו. נחזור עוד מעט לסיפא. אנחנו נצביע על סעיף 25 עם התיקון של סוגי הצרכנים, עסקים וכו', עדיין בלי הסיפא. מי בעד?

הצבעה

בעד –  פה אחד

נגד – אין

נמנעים –אין 

אושר

סעיף 26 – שמירת דינים.

<יסמין סהר:>
אין באמור בכללים אלה כדי לגרוע מהוראות כל דין ובפרט מחובתו של ספק מים לפעול

לפי תנאי רישיון ההפקה שניתן לו לפי סעיף 23 לחוק המים ומסמכויותיה של רשות המים.

<היו"ר אבישי ברוורמן:>
אין מניח שאין בעיה פה. מי בעד סעיף 26?

הצבעה

בעד –  פה אחד

נגד – אין

נמנעים –אין 

אושר


סעיף 27 – הצמדה.

<יסמין סהר:>
הסכום הקבוע בסעיף 7(א)(1) יעודכן ב-1 בינואר בשנה החמישית שלאחר יום העדכון 

הקודם (להלן – יום העדכון), לפי שיעור השינוי של מדד המחירים לצרכן שמפרסמת

הלשכה המרכזית לסטטיסטיקה (להלן – המדד) הידוע ביום העדכון לעומת המדד 

שהיה ידוע ביום תחילתם של כללים אלה; הסכום האמור יעוגל לסכום הקרוב שהוא

מכפלה של 50 שקלים חדשים; מנהל הרשות יפרסם הודעה על הסכום המעודכן 

ברשומות ובאתר האינטרנט;

בסעיף זה, "יום העדכון הקודם" – יום העדכון שקדם ליום העדכון, ולעניים יום העדכון

הראשון, יום תחילתם של כללים אלה.  

כאן הייתה בקשה שכל שנתיים נעדכן את הסכום. אנחנו, רשות המים, חשבנו שזה לטובת הצרכן. 

<אתי בנדלר:>
הסכום של 1000 שקלים עלול להישחק במשך 5 שנים.

<זמר בלונדהיים:>
הרעיון הוא שהאינפלציה היום לא משמעותית כל כך. 

<אתי בנדלר:>
היום אנחנו לא יודעים, אבל - -

<זמר בלונדהיים:>
הרעיון היה שהאינפלציה כיום היא לא כל כך משמעותית. הסכום פה הוא לא כמו סכומים אחרים, הוא יותר סכום הצהרתי. היום יודעים שב-1000 שקל מנתקים מים. בעוד שנה זה יהיה 1017, אחרי זה 1032 ואחרי זה 1064.  אף אחד לא יזכור את הסכום, לכן אמרנו שפעם ב-5 שנים יעשו עדכון, יעגלו ל-50. אחרי 5 שנים זה יהיה 1100. זה הרעיון. אם צופים פה אינפלציה אימתנית שתשחק את הסכום, אנחנו כמובן - - 

<אתי בנדלר:>
אני חושבת שזה רעיון רע ,כי אם, חס וחלילה, נגיע למצב שבו תהיה אינפלציה - -

<זמר בלונדהיים:>
נתקן את הכללים.

<אתי בנדלר:>
 זה אומר ש-1000 השקלים האלה יישחקו, אפשר יהיה לנתק את הצרכן בשל סכום ריאלי נמוך מהסכום הקבוע היום. 5 שנים זאת תקופה מאוד ארוכה. אין לי בעיה שאם זה יהיה 1024 זה יעוגל ל-1000 ואם זה יהיה 1049 זה יעוגל, אבל  אני חושבת שכל שנתיים זה יהיה יותר נכון.

<אלון מסר:>
אני מסכים עם היועצת המשפטית.

<אתי בנדלר:>
גם תעריפי המים עלולים לעלות. 

<היו"ר אבישי ברוורמן:>
מה הניסוח?

<אתי בנדלר:>
הסכום הקבוע יעודכן ב-1 בינואר בתום שנתיים וכו'.

<היו"ר אבישי ברוורמן:>
מי בעד סעיף 27 עם התיקון שזה יהיה בתום שנתיים?

הצבעה

בעד –  פה אחד

נגד – אין

נמנעים –אין 

אושר

<איתי עצמון:>
אנחנו חוזרים לסעיף 18(א)(5). אני מבין שבנכסי מקרקעין שיהיו חסיני ניתוק יהיה נכס מקרקעין של מערכת הביטחון, או נכס המצוי בשימושה בזמן פעילות מבצעית או מלחמה הקשורה לפעילות בנכס האמור. זאת ההגדרה של מערכת הביטחון, כאשר הסיפא "למעט פסקה (5)" תימחק.  אנחנו נוסיף הוראה אחרת, אני לא יודע איפה בדיוק נמקם אותה, שתקבע שלעניין נכס מקרקעין של מערכת הביטחון כשלא מדובר בזמן פעילות מבצעית או מלחמה הקשורה לאותו נכס, לא תבוצע פעולת ניתוק אלא באישור מראש ובכתב מאת מנהל הרשות. 

<היו"ר אבישי ברוורמן:>
אני רוצה להבין מה זה מערכת הביטחון.

<קריאה:>
כולל המשטרה.

<אברהם מיכאלי:>
למה לא לכלול את משרד הרווחה עם כל המוסדות שיושבים בהם המסכנים?  תנתק להם מים? 

<אתי בנדלר:>
הם מקבלים בפסקה (3). 

<אברהם מיכאלי:>
לא, זה סוג אחד. יש  כמה סוגי מעונות שהם מחזיקים. אם ינתקו להם את המים, האנשים שם ימותו. 

<אתי בנדלר:>
זה כבר אושר קודם בפסקאות (2),(3) ו-(4).

<אברהם מיכאלי:>
ראיתי שכתוב מעון ים שיקומי. 

<אתי בנדלר:>
מעון יום שיקומי לפי פסקה (4).

<אברהם מיכאלי:>
יש מלא דברים, אתי, שלא נכנסים בהגדרה הזאת.  כפי שאמרת קודם, לפני שאנחנו דואגים לחזקים, בואו נדאג לחלשים.

<אתי בנדלר:>
אני לא מכירה עוד סוגי מעונות. 

<אברהם מיכאלי:>
יש. 

<היו"ר אבישי ברוורמן:>
כשתביא אותם נצרף.

<אתי בנדלר:>
אני לא יודעת לפי מה לנסח.

<אברהם מיכאלי:>
עוד לא הבנתי מה דחוף למשרד הביטחון.

<היו"ר אבישי ברוורמן:>
אין לי שום מושג. אם הייתי שר האוצר, הייתי מקצץ במשרד הביטחון.

<ציון נקש:>
אני רוצה להסתייג מהתוספת של שיקול הדעת של יושב-ראש הרשות לגבי כל ניתוק של מתקן ביטחוני בשוטף. 

<היו"ר אבישי ברוורמן:>
מה אתה רוצה להגיד במקום?

<ציון נקש:>
לא צריך לתת אתה הפריבילגיה הזאת. משרד הביטחון, כמו כל לקוח אחר, צריך לשלם בזמן. 

<היו"ר אבישי ברוורמן:>
אתה מחזק אותנו, את החברים פה.

<ציון נקש:>
אנחנו מוכנים לקבל את זה שבשעת מלחמה או בפעילות מבצעית לא יהיו ניתוקים, אבל מעבר לזה בשוטף אין שום הצדקה לתת פריבילגיה למשרד הביטחון על פני כל לקוח אחר. התוספת הזאת של לדרוש מראש הרשות הסכמה מראש או בכתב - - 

<אריאל זיסל:>
כך הדברים מקובלים בין גופים ממשלתיים לגופים ציבוריים כשיש סכסוך.

<איתי עצמון:>
אני מבקש לשאול את נציגי המשרד לביטחון פנים, האם מתקני השהייה של המסתננים, סהרונים וחולות, באים בגדר נכסים שמוחזקים או נמצאים בשימוש של  שירות בתי הסוהר, משטרת ישראל?

<יסמין סהר:>
זה מערכת הביטחון.

<אריאל זיסל:>
ברגע שהורדנו את הפסקה "למעט פסקה (5)" - - בפסקה (5) כתובים המשטרה, שב"ס. מתקן חולות הוא באחריות שב"ס. 

<היו"ר אבישי ברוורמן:>
כולל סהרונים. 

<יסמין סהר:>
אבל זה במלחמה ובמבצעים.

<אריאל זיסל:>
הפן המבצעי של מתקן חולות הוא לטפל בשוהים שנמצאים שם.

<היו"ר אבישי ברוורמן:>
תמי, מה לעשות?

<תמי שור:>
אנחנו חושבים שהנוסח שיש כרגע נותן את המענה המלא למה שרצו בדוגמת מתקן חולות. אם אנחנו משאירים רק את המבצעי, אז חולות הוא לא במבצעי והוא יהיה בר ניתוק.

<אברהם מיכאלי:>
אתם חושבים שיעלה על הדעת, בלי שנאשר את זה היום, שתנתקו את מתקן חולות ואת סהרונים?  

<קריאה:>
לא.

<אברהם מיכאלי:>
חברים, אני לא רוצה לדון בזה כרגע. לגיטימי שכל משרד ממשלתי יבוא בטענות. אני לא רואה פה את הממשלה מדברת בפה אחד.

<חנה פרנקל:>
משפטית תהיה לנו בעיה.

<אברהם מיכאלי:>
למה? מישהו יוציא נגדכם צו על זה?

<היו"ר אבישי ברוורמן:>
אלכסנדר, מה יקרה אם נוציא את הביטחון החוצה?

<ציון נקש:>
בואו נסכים על הנוסח שהוסכם מראש, ללא שום תוספת מעבר.

<אתי בנדלר:>
אני חושבת שלא יכולה להיות מחלוקת על כך שלפחות לגבי בתי סוהר, בתי מעצר ומתקני שהייה, כפי שקוראים לזה, אסור לנתק, הם צריכים להיות חסינים. דינם כדין בסיסי צה"ל שיש בהם פעילות מבצעית. מי יחליט מתי מתקיימת בבסיס מסוים פעילות מבצעית?

<אברהם מיכאלי:>
הם כל יום בפעילות מבצעית. אם קורה שם משהו, אוי ואבוי.

<אתי בנדלר:>
אני לא יודעת מה ההגדרה של פעילות מבצעית. אני חושבת שכשיש ספק  יפנו למנהל הרשות שייתן את ההחלטה שלו. אם הוועדה חוששת במקרים השיעוריים לתת - -

<היו"ר אבישי ברוורמן:>
חבר הכנסת שמולי ממליץ שנכניס רק את בתי הסוהר, לא את מערכת הביטחון ואת ביטחון הפנים. את זה נשאיר ליושב-ראש ועדת הכלכלה הבא.

<יעלה סרלין:>
חייל שונה מאסיר, זה מה שאתה אומר? 

<קריאה:>
כן, חייל שונה מאסיר.

<יעלה סרלין:>
חייל יכול לשלם מסים?

<איציק שמולי:>
את הדמגוגיה שלך תשאירי מחוץ לחדר, בסדר? אל תטיפי לי מוסר על חיילים. 

<חנה פרנקל:>
משפטית יש פה בעיה. אני מציעה שנשאיר את הנוסח שאמרנו, כאשר אם יש בעיה בתחום האפור הזה של המבצעית, אנחנו רשות שלטונית.  

<היו"ר אבישי ברוורמן:>
את לא מקשיבה למה שאמרו חבר הכנסת מיכאלי וחבר הכנסת שמולי. יש כל כך הרבה משרדים אחרים ודברים אחרים, למה פתאום לתת את הדברים האלה רק לביטחון?

<אברהם מיכאלי:>
לא הבנתי ממה אתם חוששים במשרד הביטחון? אתם הולכים לנתק מים?

<איתן ערן:>
הרציונל פה לא שונה. גם חייל לא בוחר איפה להיות. חייל לא משלם את חשבון המים.   

<אתי בנדלר:>
אדוני היושב-ראש, מאשרים רק את בתי הסוהר?

<היו"ר אבישי ברוורמן:>
רק זה. את משרד הביטחון נעביר לקדנציה הבאה.

<אריאל זיסל:>
אדוני, יש לנו גם עצורים בתחנות משטרה.  בתי מעצר עברו לאחריות שירות בתי הסוהר.

<היו"ר אבישי ברוורמן:>
מתקני מעצר כוללים את בתי הסוהר שעוצרים בכל צורה שהיא.

<אריאל זיסל:>
אתי, אנחנו צריכים להכניס את מתקן חולות שלא מוגדר כמתקן כליאה.

<קריאה:>
בסדר, יוכנס מתקן חולות.

<היו"ר אבישי ברוורמן:>
אני מבקש מהיועצת המשפטית לקרוא.

<אתי בנדלר:>
פסקה נוספת שתתווסף לסעיף 18(א): בתי סוהר, מתקני מעצר ומתקני שהייה המופעלים על ידי מערכת הביטחון.

<יסמין סהר:>
מתקני מעצר מכוונים היום, תקנו אותי אם אני טועה, גם לאותם תאי מעצר שמצויים בבתי משפט.

<היו"ר אבישי ברוורמן:>
מי ינתק לשופטים מים?

<אריאל זיסל:>
היו דברים מעולם. ניתקו כבר.

<היו"ר אבישי ברוורמן:>
רבותיי, מה שהקריאה אתי יהיה בנוסף לסעיף (5). 

<איתן ערן:>
אנחנו מתנגדים להפרדה הזאת.

<אתי בנדלר:>
הנוסח יהיה כדלקמן: (5) נכס מקרקעין של מערכת הביטחון, או המצוי בשימושה בזמן פעילות מבצעית או מלחמה הקשורה לפעילות בנכס האמור, וכן בתי סוהר, מתקני מעצר ומתקני שהייה המופעלים על ידי מערכת הביטחון. בסעיף זה "מערכת הביטחון" - כהגדרתה בסעיף 10 בחוק הגנת הסביבה (סמכויות פיקוח ואכיפה).

<אברהם מיכאלי:>
דיברנו על להוריד את משרד הביטחון.

<אתי בנדלר:>
חשבתי שלגבי פעילות מבצעית אין ספק. 

<אברהם מיכאלי:>
אני אומר שמיותר להכניס אותם כמשרד מועדף על פני משרדים אחרים.

<היו"ר אבישי ברוורמן:>
תורידי את זה.

<אתי בנדלר:>
זה לא משרד מועדף.

<יעלה סרלין:>
זה לא מועדף. זה פעילות מבצעית. 

<היו"ר אבישי ברוורמן:>
מי ינתק? זה קשקוש כל הסיפור הזה.

<רן מלמד:>
אדוני היושב-ראש, אתה צריך להגיד למשרד הביטחון שיסמכו על רשות המים שלא תנתק.

<יעלה סרלין:>
זו לא הרשות, זה התאגידים.

<קריאה:>
גם התאגידים לא ינתקו.

<קריאה:>
התאגידים כבר חפרו לנו בראש.

<אברהם מיכאלי:>
שלא יגידו שאנחנו נגד צה"ל.

<אתי בנדלר:>
לא נגד צה"ל, נגד החיילים ששוהים בבסיסי צה"ל בזמן פעילות מבצעית או מלחמתית. זה העניין. זה לא נגד צה"ל. שמשרד הביטחון יתכבד וישלם את חוב המים.

<היו"ר אבישי ברוורמן:>
שעה שלמה על הקשקוש הזה.

<רן מלמד:>
זה ביזיון להתעסק כל כך הרבה במערכת הביטחון.

<היו"ר אבישי ברוורמן:>
בדיוק. זה כזה קשקוש. ממילא אף אחד לא ינתק שם שום דבר. ניקח את מה שהצעתם, כי גם חבר הכנסת מיכאלי וגם חבר הכנסת שמולי לא רוצים שהכותרת הראשית תהיה שש"ס והעבודה פוגעים בחיילים במדינת ישראל.  אתי, תקראי את הנוסח. 

<אתי בנדלר:>
נכס מקרקעין של מערכת הביטחון, או המצוי בשימושה בזמן פעילות מבצעית או מלחמה הקשורה לפעילות בנכס האמור, וכן בתי סוהר, מתקני מעצר ומתקני שהייה המופעלים על ידי מערכת הביטחון; בסעיף זה "מערכת הביטחון" – כהגדרתה בסעיף 10 בחוק הגנת הסביבה (סמכויות פיקוח ואכיפה), התשע"א-2011.

<היו"ר אבישי ברוורמן:>
מי בעד סעיף 18(א)(5)?

הצבעה

בעד –  פה אחד

נגד – אין

נמנעים –אין 

אושר

<לאה ורון:>
סעיף 11(ד) – סדרי עבודה של הוועדה המייעצת, הזמנת צרכן ביתי להופיע בפני הוועדה.

<חנה פרנקל:>
אנחנו נזקק את ההצעה שלנו, היא עושה שכל.

<איציק שמולי:>
את לא רוצה מחר כותרת שאתם מונעים מצרכנים לבוא לוועדה.

<חנה פרנקל:>
ברוב המקרים הוועדה תאפשר. דיברנו על זה.

<דבי גילד-חיו:>
את מערכת הביטחון אתם לא מחריגים, אבל לחייל עני ינתקו את המים בבית.

<תמי שור:>
אנחנו סומכים על האגודה לזכויות האזרח שהתקנות יהיו ברורות.

<רן מלמד:>
אנחנו נגדיר את הבתים של החיילים בתור אתרים מבצעיים.

<זמר בלונדהיים:>
מה אם יש חשש לאלימות? מה אם יש מישהו שכבר שמעו אותו 3 פעמים בתקופה האחרונה? חייבים לאפשר - -

<היו"ר אבישי ברוורמן:>
רבותיי, נשארו לנו שני סעיפים: 11(ד), שזה הנושא של הזימון, והנושא של התחילה שקשור לנושא של הדיווח. אני רוצה להתחיל דווקא בתחילה, להשאיר את הנושא השני לסוף.

סעיף 28 – תחילה, תחולה וסייג לתחולה.

<יסמין סהר:>
(1) תחילתם של כללים אלה ביום י"ז באלול התשע"ה (1 בספטמבר 2015)

(להלן – יום התחילה).
(2) כללים אלה יחולו על תקופות חיוב שהתחילו ביום התחילה או לאחריו.

לעניין תקופות חיוב שהחלו לפני יום התחילה, החברה לא תהיה רשאית לבצע
פעולת ניתוק שירותי אספקת מים ושירותי ביוב. 

(3) כללים אלה לא יחולו על חברה שאינה בשליטת רשות מקומית או בשליטת
מספר רשויות מקומיות; חברה כאמור לא תבצע פעולת ניתוק אספקת מים או
פעולת ניתוק שירותי ביוב לפי סעיפים 7 או 15 וזאת עד לקביעת כללים חדשים

בעניין זה, לפי חוק. 

<היו"ר אבישי ברוורמן:>
אנחנו עשינו את כל המאמץ הזה, גם ועדת ההסכמות, לאחר שנה של דיונים, ויכוחים ומאבקים, כדי שהציבור ירגיש שיצאנו לדרך. אני חושב שהתאריך של ספטמבר הוא קצת מאוחר מידי. אני חושב שאפשר להקדים אותו בכמה חודשים. אני רוצה לשמוע פתיחות מצד הרשות. הייתה הערה של רן מלמד לגבי הנושא של התהליך. אני יכול לנקוב בתאריך, אבל אני פונה אליכם שתציעו. הדבר המרכזי הוא הזמן הדרוש להיערכות. אנחנו מבינים שהדברים לוקחים זמן. 

<יסמין סהר:>
נוכח העובדה שיש לנו התחייבות של משרד האוצר, אנחנו חושבים שמועד התחילה יהיה ב-2 או ב-1 באפריל 2015.

<היו"ר אבישי ברוורמן:>
1 באפריל זה בסדר.

<רן מלמד:>
אי אפשר ב-16 במארס?

<יסמין סהר:>
אין אפשרות כזאת.

<רן מלמד:>
יום לפני שמחליפים פה את הכל.

<אלכס קושניר:>
אתה חושב שנעשה רוורס? לא. אצלנו זה לא עובד.

<רן מלמד:>
אני רוצה שהקרדיט יישמר לממשלה הזאת, לא לבאה. אולי 31 במארס.

<היו"ר אבישי ברוורמן:>
31 במארס, שזה היום האחרון שלי בכנסת, טוב לך?  

<יסמין סהר:>
אין בעיה.

<היו"ר אבישי ברוורמן:>
יהיה 31 במארס.

<אברהם מיכאלי:>
מה קורה לגבי ניתוקים בפועל?

<יסמין סהר:>
מה זאת אומרת?

<אברהם מיכאלי:>
 מעכשיו. 

<יסמין סהר:>
מהיום עד 31 במארס?

<אברהם מיכאלי:>
כן.

<רן מלמד:>
אנחנו סומכים עליכם שתפעילו את התאגידים שלא יהיו ניתוקים.

<אברהם מיכאלי:>
בואו אני אגיד לכם מה היושב-ראש רמז. היושב-ראש רמז שוועדת ההסכמות לא נותנת כל כך מהר לקיים דיונים. אני הגשתי בקשה על סגירת הרמלין בנתניה, על כך שסטודנטים נזרקים מהמכללה בסוף סמסטר. לא כינסו ועדת הסכמות. הסטודנטים שם נזרקים החוצה, אין להם איפה ללמוד. פה כן הסכימו. אני רוצה לבוא ולהגיד לציבור שהחלטנו משהו לא בגלל הבחירות, שמעכשיו מחכים עד לכניסת הכללים לפועל ועד אז לא יהיו ניתוקים. מה הפחד שלכם? תפעלו משפטית נגדם, תעשו את כל ההליכים.

<יסמין סהר:>
יש הוראה חוקית שאומרת שעד לכניסת כללים אלה לתוקף יחול הדין שהיה קיים ערב הכללים.

<אברהם מיכאלי:>
זו לא חובה לנתק. לא כתובה שם החובה לנתק.

<יסמין סהר:>
אני מסכימה איתך שהיא לא קיימת, אבל ככל שתאגיד מים וביוב לא ינתק, אין לי מחר בבוקר שום סמכות חוקית לתבוע אותו בעניין הזה.  זה הדין שבתוקף.

<היו"ר אבישי ברוורמן:>
לא תוכל לתבוע. 

<אברהם מיכאלי:>
אבישי, זה חודש וחצי.

<איציק שמולי:>
אתם הוצאתם - -?

<יסמין סהר:>
הוצאנו, בעקבות דיון שהיה בבית המשפט העליון - -

<היו"ר אבישי ברוורמן:>
המסר מכאן עובר גם לתאגידים.

<יסמין סהר:>
כבר עשינו זאת. לפני כשבועיים, בעקבות דיון בבג"ץ על ניתוקי המים, הוצאנו הנחיה לתאגידי המים בכל מה שקשור לפעולת הניתוק לפעול לפי החוזה של מנהל הרשות. 

<היו"ר אבישי ברוורמן:>

תתריעו עליהם, תלכו להם על הראש. 

<אליהו יצחק:>
הבעיה שכשהם הולכים לנתק הם לא עושים חשבון. אני מלווה אנשים לתאגיד.

<הילה גיל:>
עשינו מה שאנחנו יכולים במסגרת החוק. יש כללים חדשים שייכנסו לתוקף בעוד חודש וחצי. עד אז אין לנו סמכות חוקית לעשות משהו אחר.

<אליהו יצחק:>
מה קורה עד 31 במארס?

<הילה גיל:>
אין לנו סמכות חוקית.

<היו"ר אבישי ברוורמן:>
הקריאה מכאן לכל התאגידים היא לא לנתק לאנשים המוחלשים בתקופה הזאת. אני מקווה שיש פה ביקורת ציבורית רצינית. החלטנו על 31 במארס. מי בעד סעיף 28 עם התאריך של 31 במארס?

הצבעה

בעד –  פה אחד

נגד – אין

נמנעים –אין 

אושר

<איתי עצמון:>
אנחנו עכשיו, אדוני, בסעיף 25. 

<יסמין סהר:>
בסעיף 25 נספור 14 חודשים מ-31 במארס.

<לאה ורון:>
תתנו תאריך.

<הילה גיל:>
14 חודשים, או תאריך?
<היו"ר אבישי ברוורמן:>
תאריך יותר טוב. 1 ביוני. 

<אלכס קושניר:>
אדוני היושב-ראש, אני כמנכ"ל רשות המים מכין דוח מלא כל שנה על כל הפעילות של רשות המים. הדוח הזה יכלול גם את הדבר הזה. 

<היו"ר אבישי ברוורמן:>
מתי אתה מגיש אותו בדרך כלל?

<אלכס קושניר:>
בדרך כלל אנחנו מגישים את הדוח על שנה שעברה במארס אפריל.   

<היו"ר אבישי ברוורמן:>
נשמע טוב. אפשר לקדם את זה מיוני לאפריל. 

<לאה ורון:>
הוא לא יכול להגיד לך את התאריך המדויק שבו הוא מגיש את זה. 

<איתי עצמון:>
צריך לבדוק את החוק שקובע את חובת הדיווח.

<היו"ר אבישי ברוורמן:>
את הדוח הזה אתה מגיש לכנסת?

<אלכס קושניר:>
לך.

<היו"ר אבישי ברוורמן:>
לוועדת הכלכלה. אם זה מקדם את זה בחודשיים, מה נפקא מינה?  אם אני קובע 1 ביוני ואתה מגיש דוח באפריל, אתה יכול לתת אותו באפריל. זה עד 1 ביוני. 

<אברהם מיכאלי:>
העיקר שזה יוגש לכנסת, לוועדת הכלכלה.

<רוית דינמז:>
האם לא צריך להיות בשנה הראשונה דוח נוסף, כדי שחבר הכנסת שמולי בממשלה הבאה יוכל לטפל בעניינים של העסקים הקטנים והבינוניים? זה שנה וחודשיים מהיום.

<היו"ר אבישי ברוורמן:>
אני ממליץ ליושב-ראש ועדת הכלכלה הבא לקחת מיד את הנושא של עסקים קטנים ובינוניים ולעלות אותו לסדר היום. זה יכול להתחיל מיד. הדיווח הראשון לוועדת הכלכלה של הכנסת יימסר עד ה-1 ביוני 2016. מי בעד?

הצבעה

בעד – פה אחד

נגד – אין

נמנעים –אין 

אושר

<איתי עצמון:>
נשאר העניין של 11(ד).

<אברהם מיכאלי:>
אני מבין שהתאגידים נמצאים בכללים האלה. מה קורה לגבי גופים אחרים שמספקים מים?

<הילה גיל:>
הכללים האלה הם לפי חוק תאגידים.

<אברהם מיכאלי:>
מה קורה עם כל האחרים?

<יסמין סהר:>
כרגע לא. אחרי שנבחן ונראה איך הכללים האלה מיושמים בשטח, מה הקשיים, נוכל להתאים אותם ליתר ספקי המים.

<היו"ר אבישי ברוורמן:>
ועדת הכלכלה הבאה - -

<איתי עצמון:>
זה מכוח חוק המים.

<היו"ר אבישי ברוורמן:>
מכוח חוק המים. זה רק צעד אחד חשוב. 

<אלכס קושניר:>
פה אנחנו חייבים לקבוע. בנוגע לגורמים נוספים, אחרי שנוודה ניזום את המהלך של ההרחבה.  

<היו"ר אבישי ברוורמן:>
רבותיי, נשאר לנו הסעיף  של 11(ד).

<איציק שמולי:>
מה אם במקום המילים "רשאית להזמין" נכתוב את המילה "תזמין", אבל נפרט את אותן נסיבות מיוחדות שבעטיין אפשר יהיה לא להזמין את הצרכן?

<יסמין סהר:>
אם מראש נקבע רשימה סגורה אתה תפספס את המטרה. עכשיו אנחנו יכולים להגיד שני מקרים שונים שבהם זה נימוקים מיוחדים, אבל המציאות עולה על כל דמיון.

<איציק שמולי:>
תוסיפי בסוף סעיף שבא ואומר: בנימוקים נוספים שיקבע המנהל, באישור ועדת הכלכלה.

<איתי עצמון:>
לא ניתן לעשות את זה, מדובר בחקיקת משנה. אי אפשר להביא עוד הוראות מכוח חקיקת משנה לאישור ועדת כלכלה.

<חנה פרנקל:>
לכן אנחנו מדברים על נימוקים. הם יירשמו. אני חוזרת להצעה שלנו שמנהל הרשות לא יכול להחליט לנתק, אבל בשים לב לסירוב הוא יכול להורות ולהחזיר. תזכרו, אנחנו ועדה מייעצת. צריך לתת לה את הקרדיט. זה כל הרעיון.

<היו"ר אבישי ברוורמן:>
אם לא, תהיה פה ביקורת ציבורית.

<חנה פרנקל:>
מדובר בוועדה שקופה שנותנת דיווחים. יש בה 3 נציגי ציבור אנשי רווחה.

<היו"ר אבישי ברוורמן:>
אני מסתכל על הרשות. זה לא אדם אחד. אני רואה פה צוות שהוא לגמרי ברוח של כולנו. במידה, חס וחלילה, אני לא מאמין שזה יקרה, פתאום קורים דברים אחרים, הרי תוך שנייה זה יצא בתפוצה לכל העולם.  

<דבי גילד-חיו:>
זה לא ככה.

<היו"ר אבישי ברוורמן:>
זה עידן אחר, לא מה שהיה פה 12 שנים. יש עידן אחר. העידן הזה קרה. בעידן הזה צריך לתת רצון טוב לאנשים בצד השני שמצטרפים לעידן החדש.  

<דבי גילד-חיו:>
אלא אם זה משרד הביטחון.

<היו"ר אבישי ברוורמן:>
מה זה שייך למשרד הביטחון? 

<דבי גילד-חיו:>
לגבי משרד הביטחון לא סומכים על הרשות שהיא לא תנתק, אבל לגבי אנשים פרטיים - -

<היו"ר אבישי ברוורמן:>
מה שמעניין אותך זה משרד הביטחון? מי ייגע במשרד הביטחון? זה היה קוריוז בשביל לבזבז שעה עליו.

<דבי גילד-חיו:>

לצרכנים הפרטיים והמסכנים מנתקים.

<היו"ר אבישי ברוורמן:>
רק את בעדם, כולנו נגדם.

<קריאה:>
אנחנו מנתקים לסרבני תשלום, לא לאנשים מסכנים.

<היו"ר אבישי ברוורמן:>
כולם פה עושים את העבודה, אבל מה שאת אומרת זה שרק את לוחמת בשביל כולם. יש גבול לצדקנות. מילה אחת לא קיבלנו קרדיט על כל מה שעשינו. אני רק שומע שאתם כותבים על כך שרק אתם עושים. אני קורא מאמרים בעיתון על כך שאף אחד לא עשה פה כלום חוץ מכם. עובדים פה אנשים, נלחמים על כל דבר, אבל בסוף בתקשורת כתוב שרק אתם. אנחנו לא קיימים בכלל. יש פה קולקטיב שעובד בשביל הדבר הזה יום ולילה. צריך גם להקשיב לו. יש פה אנשים טובים. האנשים האלה עובדים ביחד איתכם למען הציבור.

<דבי גילד-חיו:>
אין לנו תלונות.

<היו"ר אבישי ברוורמן:>
רק תלונות וביקורת.

<דבי גילד-חיו:>
תפקידנו הוא לא לדאוג לקרדיטים. 

<היו"ר אבישי ברוורמן:>
רק קרדיט.

<דבי גילד-חיו:>
אנחנו מדברים על זכות יסוד בסיסית של מים, ועל ועדה מעין שיפוטית. 

<היו"ר אבישי ברוורמן:>
שמענו. כולנו מדברים על זה. תודה רבה. את צדיקה.

<ציון נקש:>
אני מציע להשאיר את הסעיף כמות שהוא, אבל לאפשר לצרכן במסגרת תהליך היידוע להופיע בפני הוועדה. 

<רן מלמד:>
את זה כבר אמרנו.

<ציון נקש:>
זה, להבנתי, מכסה את כל הפינות. יש לו את האפשרות לבקש זימון מצידו. לחילופין, הוועדה יכולה להזמין מצידה.

<היו"ר אבישי ברוורמן:>
יהיו נימוקים מיוחדים, מה שהצעת.

<אברהם מיכאלי:>
יש גם כללי התנהגות לרשות כשהיא כותבת נימוקים מיוחדים. אף אחד לא רוצה לחטוף על הראש על משהו שהוא חרג.  אני סומך עליהם.  

<היו"ר אבישי ברוורמן:>
תנסח את מה שהוא אמר.

<איתי עצמון:>
תאמרי בבקשה מה הם העקרונות.

<חנה פרנקל:>
הוועדה המייעצת תודיע לצרכן על זכותו לטעון בפניה, והיא רשאית להזמין את הצרכן הביתי או נציג החברה לטעון בפניה, להשיב לשאלותיה ולהציג בפניה מסמכים נוספים כפי שהיא תמצא לנכון. אם החליטה להמליץ לנתקו וסירבה לבקשתו לזמנו להציג בפניה, תעשה זאת מנימוקים מיוחדים שיירשמו.

<אברהם מיכאלי:>
את לא ניסחת את מה שאני אמרתי. אמרתי שהוועדה המייעצת חייבת, או כפי שאיציק אמר תזמין את הנציג של החברה לטעון בפניה או את הצרכן הביתי. במידה והיא תחליט שלא לזמן, היא תנמק זאת מנימוקים מיוחדים שיירשמו. 

<קריאה:>
לא נעמוד בזה.

<אברהם מיכאלי:>
אני לא רוצה שיגיעו בלי להזמין. שהם לא יזמנו אותם. 

<חנה פרנקל:>
השאלה מה ברירת המחדל.

<אברהם מיכאלי:>
מה האינטרס שלכם? האם אתם רוצים שאנשים לא יבואו, או שאתם רוצים שיבואו אלה שחריגים?

<איציק שמולי:>
אני מוכן ללכת עם ההצעה שלך שבשנה הראשונה נקבע את ההסדר של מה שהם רוצים, אבל אחרי זה לא חוזרים לפה לדון בזה, מה שאנחנו אומרים נכנס לתוקף.

<היו"ר אבישי ברוורמן:>
מקובל עלי. 

<איציק שמולי:>
אתם אומרים: "אנחנו פוחדים מהגל הראשון". אני הולך איתכם. עם הגל הראשון תתמודדו בשיטה שלכם, אחרי שנה - -

<היו"ר אבישי ברוורמן:>
מה שהצעתי בהתחלה.

<חנה פרנקל:>
השאלה מה זה גל ראשון. 

<היו"ר אבישי ברוורמן:>
אמרו פה מר מסר ומר בלונדהיים שבהתחלה יש סיכוי להרבה מקרים, אבל על פני זמן יהיו מקרים ספורים. אני הולך עם הערכה הזאת. בתקופה הזאת של השנה הראשונה אנחנו נותנים לכם את הניסוח שלכם, אבל מהמועד הבא , שזה 31 במארס 2016, אנחנו עוברים לניסוח השני. 

<איתי עצמון:>
שמה הוא יאמר?

<לאה ורון:>
שהוועדה המייעצת תאפשר לכל צרכן להופיע בפניה.

<היו"ר אבישי ברוורמן:>
אז יהיו מקרים ספורים. אם נראה שלא מדובר במקרים ספורים, יושב-ראש ועדת הכלכלה, שאני מקווה שיהיה לו שיקול דעת, יגיד: רבותיי, טעינו, יש פה אלפי מקרים, ואז ימשיך - -

<איתי עצמון:>
אני יכול להבין את החשש.

<רן מלמד:>
זה מצוין, לדעתי, רק צריך להוסיף לזה גם - -

<לאה ורון:>
מיום 31 במארס 2016 הוועדה המייעצת תאפשר לכל צרכן ביתי שיהיה מעוניין בכך להופיע בפניה. 

<אברהם מיכאלי:>
ומי שלא יופיע - -

<יסמין סהר:>
אלא אם כן נוכחה הוועדה המייעצת כי כמות האנשים עולה על - - 

<אברהם מיכאלי:>
חובת זימון, אלא אם כן - -

<אלכס קושניר:>
אנחנו נכנסים לתחום מאוד נפיץ מחוסר ידע ומחשש. 

<היו"ר אבישי ברוורמן:>
זה החיים.

<אלכס קושניר:>
ההצעה שלי היא שאנחנו ברשות המים נתחייב לפעול שנה וחצי בהתאם לאותו נוסח שהצענו, כאשר אי שם לקראת סוף 2016 רשות המים תיזום דיון בנוגע לסעיף הזה ביוזמתה, על בסיס נתונים - - 

<איציק שמולי:>
אין שום מצב.

<היו"ר אבישי ברוורמן:>
אם יש לכם בעיה, תביאו תיקון לוועדת הכלכלה. החיים פה הם דינאמיים.  אלכס, אם יש בעיות, יש פה את יושב-ראש ועדת הכלכלה. אני רוצה להסביר מה אני מציע להעלות להצבעה. קודם כל, הניסוח שלכם כמו שהיה ממשיך עד 31 במארס 2016.

<יסמין סהר:>
כמו שהוגש לוועדה.

<היו"ר אבישי ברוורמן:>
ב-2016 אנחנו הולכים לפי הצעת מיכאלי. הצעת מיכאלי אומרת שמזמנים את האנשים, אלא אם כן יש נימוקים מיוחדים לא להזמין אותם.  על זה אני הולך להצביע.

<אלון מסר:>
רק להוסיף שהצרכן יכול לשלוח כל תיעוד, גם תיעוד חזותי.

<היו"ר אבישי ברוורמן:>
בהחלט. 

<רן מלמד:>
אנחנו דיברנו על זה שלא ייווצר מצב שבפני הוועדה המייעצת מופיע נציג החברה והצרכן לא מופיע. גם את זה צריך לכלול.

<היו"ר אבישי ברוורמן:>
לא ויזואלי ולא סיפורים. כרגע אנחנו נשארים עם זה. יושב-ראש ועדת הכלכלה הבא יקשיב. אני אמליץ לו להקשיב לרשות המים, לארגונים ולהתקדם לכיוון עסקים קטנים ובינוניים. אני מציע את הצעת ברוורמן, מיכאלי, הוועדה כולה, עם הגיבוי של שמולי. מי בעד?

הצבעה

בעד –  פה אחד

נגד – אין

נמנעים –אין 

אושר

<רן מלמד:>
יש התחייבות, אדוני, שמחילים את הכללים האלה גם על הרשויות שאין להן תאגידים. צריך לקבוע מועד שזה יהיה.

<היו"ר אבישי ברוורמן:>
אני מצהיר כאן הצהרה. הנושא הזה חייב לעלות על הפרק בוועדת הכלכלה הבאה. אני יודע שראש הרשות יעלה את זה, חברי הכנסת כאן יעלו את זה. ההערה שלך נרשמה בפרוטוקול. אני רוצה להודות לציבור הגדול והנורא הזה. ביחד עבדנו, ביחד הצלחנו. העיקר שהציבור נהנה. הקרדיט הוא של כולנו.

<אלכס קושניר:>
אדוני היושב-ראש, משפט סיום. קודם כל, התחלתי בתודות, אני מסיים בתודות. 

<יסמין סהר:>
לפני התודות. יש משהו בתחילה שחשוב להבהיר למען הסר ספק.

<איתי עצמון:>
הבהרת נוסח לעניין התחילה?

<יסמין סהר:>
 הבהרת נוסח לעניין התחילה. 

<איתי עצמון:>
מהי?

<יסמין סהר:>
אמרנו שהכללים אלה יחולו לעניין תקופות חיוב שהתחילו ב-31. 

<איתי עצמון:>
לעניין תקופות חיוב שהחלו לפני יום התחילה  - -

<יסמין סהר:>
לעניין תקופות חיוב שהחלו לפני יום התחילה החברה לא תהיה רשאית לבצע פעולות שירותי ניתוק.  הכוונה, וכאן חשוב כי כבר שמנו את זה על השולחן, שאם מחר בבוקר יש לנו ניתוק, הוא יהיה שריר וקיים גם אחרי ה-31, ובלבד שהצרכן משלם.

<חנה פרנקל:>
מיום התחילה אי אפשר לפעול לפי החוזר הקיים. זה מה שאנחנו מוסיפים. לא יכולים עד שתהיה ועדה מייעצת וכו' להפעיל את החוזר, החוזר מת, אבל אם היו ניתוקים בזמן התחילה - - 

<היו"ר אבישי ברוורמן:>
כבר היו.

<חנה פרנקל:>
זה כבר דין קודם. אנחנו לא מחילים רטרואקטיבית.

<אלכס קושניר:>
אני חושב, למרות הביקורת הכמעט טבעית וחוסר שביעות הרצון של אנשים שרצו מקסימום, שנעשה פה צעד ענק לטובת הצרכן. הרבה קרדיט מגיע לוועדה. בזכות האישיות שלך, אדוני היושב-ראש, ובזכות איציק שמולי, למרות חילוקי הדעות, הגענו לדבר שהוא להערכתי מהפכני. אני אוסיף משפט שאתה, אדוני ,יודע. משק המים שנמצא בידיים מקצועיות ובטוחות, קיבל עכשיו מינוף מאוד גדול  בהיבט צרכני, בהיבט חברתי ובהיבט ציבורי. 

<היו"ר אבישי ברוורמן:>
אלכסנדר, אני מודה לך ולנשים הנפלאות שעובדות איתך. אני מודה פה לכולם. אני מאמין רק בצורת עבודה כזאת: חוכמת שולחן ואנשים שנותנים כבוד אחד לשני ועובדים ביחד. תבורכו. אני מקווה שמצבם של האנשים שכרגע עזרנו להם ישופר. תודה רבה.

<הישיבה ננעלה בשעה 17:25.>
